ތާރީޚް: 28 ޖަނަވަރީ 2020\n- ސަރވިސް އެލަވަންސް -/3,000 ރުފިޔާ\n- ޖުޑީޝަލް އެލަވަންސް: މުސާރައިގެ %55\n- މަޤާމުގެ މަސައްކަތް ކުރުމުގެ ހުނަރު/ޤާބިލްކަން ސާބިތުކޮށް ދިނުމާއެކު، ޝަރީޢަތާ ޤާނޫނު ނުވަތަ ޝަރީޢާ ނުވަތަ ޤާނޫނުން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ޙާޞިލްކޮށްފައިވުން.\n- ކޯޓަށް ހުށަހެޅޭ މައްސަލަތަކަކީ، ކޯޓުން ބެލުމުގެ އިޚްތިޞާޞް ލިބިގެންވާ މައްސަލަތަކެއްކަން ކަށަވަރުކޮށް އެމައްސަލަތައް ބަލައިގަނެ ރަޖިސްޓްރީކުރުމުގެ ގޮތުން ކުރަންޖެހޭ މަސައްކަތްތަކުގައި ރަޖިސްޓްރަރ އަށް އެހީތެރިކަން ފޯރުކޮށްދިނުން.\n- ކޯޓަށް ހުށަހެޅޭ މައްސަލަތަކާ ގުޅިގެން ހުށަހެޅޭ ޝަކުވާތައް ބަލައި ރަޖިސްޓްރަރގެ އިރުޝާދުގެ ދަށުން ފިޔަވަޅުއެޅުން.\n- ކޯޓަށް ހުށަހެޅޭ މައްސަލަތައް ބަލައިގަތުމުގެ ކުރިން މަޢުލޫމާތު ފުރިހަމަވެފައިވޭތޯ ޗެކްކުރުން.\n- ޤާނޫނުތަކަށް އަންނަ ބަދަލުތައް ދިރާސާކޮށް ޝަރީޢަތްކުރުމާބެހޭ ގޮތުން ހެދިފައިވާ ޤަވާޢިދުތަކަށް ގެންނަންފެންނަ ބަދަލުތައް ދިރާސާކޮށް ކަމާބެހޭ ފަރާތްތަކަށް ބޭނުންވާ ރިޕޯޓްތައްޔާރުކުރުމާއި ޤާނޫނުތަކާއި ޤަވާޢިދުތަކަށް ގެނެވޭ އިޞްލާޙްތައް ފަނޑިޔާރުންނަށް ފޯރުކޮށްދިނުމާބެހޭ މަސައްކަތް ކޯޓުގެ އިސްޤާޟީގެ މަޝްވަރާގެ މަތިން ކުރުން.\n- ކޯޓުން ނެރޭ ސަރކިއުލަރ ޢާއްމު ސިޓީ ފަދަ ލިޔުންތައް ޑްރާފްޓްކޮށް، ކަމާބެހޭ ފަރާތްތަކަށް އެމަޢުލޫމާތު ފޯރުކޮށްދިނުމަށްޓަކައި ފޮނުވުން.\n- ރާއްޖެއާއި ރާއްޖެއިން ބޭރުގެ ޑްރަގް ކޯޓާއި ގުޅޭ ޝަރުޢީ މުހިއްމު ނިންމުންތައް ދިރާސާކޮށް ހޯދައި ޤާޟީންނަށް އެރުވުން.\n- ނިޔާކަނޑައަޅާ މައްސަލަތަކުގެ ޝަރީޢަތް ނިމުނު ގޮތުގެ ރިޕޯޓު ޑްރާފްޓްކުރުން.\n- ކޯޓުން ހަދާ ޤަވާއިދުތަކާއި އުސޫލުތައް ޑްރާފްޓްކޮށް އެކުލަވާލުމުގެ މަސައްކަތް ކުރުން.\n- ކޯޓަށް ހުށަހެޅޭ މައްސަލަތައް ދިރާސާކުރުން.\n- މައްސަލަތައް ދިރާސާކުރުމަށް ބޭނުންވާ މަޢުލޫމާތުތައް އެއްކުރުން.\n- މައްސަލަތަކުގެ ރިޕޯޓު ތައްޔާރުކުރުމާއި ޤާޟީންނަށް އެހީތެރިވެދިނުން.\n- ޤާޟީންގެ ލަފަޔާއި މަޝްވަރާގެ މަތިން ސެކްޝަންތަކުގެ މަސައްކަތްތައް ވިލަރެސްކުރުން.\n1- ވަޒީފާއަށް އެދޭ ފޯމު (މި ފޯމު މިކޯޓުގެ ކައުންޓަރުންނާއި ވެބްސައިޓް www.drugcourt.gov.mv އިން ލިބެން ހުންނާނެއެވެ.)\n4- ލިބިފައިވާ ތަޢުލީމީ ސެޓްފިކެޓްތަކާއި، މޯލްޑިވްސް ކޮލިފިކޭޝަން އޮތޯރިޓީއިން އެކްރިޑޭޓްކޮށްފައިވާ ސެޓްފިކެޓެއްނަމަ، އެކްރިޑޭޓްކޮށްފައިވާ ސެޓްފިކެޓްގެ ކޮޕީ ޓްރާންސްކްރިޕްޓާއެކު.\n5- އަދާކޮށްފައިވާ ވަޒީފާތަކާއި، އަދާކުރަމުންދާ ވަޒީފާތަކާއި، އެ މަޤާމުތަކުގެ ކްލެސިފިކޭޝަނާއި، ރޭންކާއި، މަޤާމްގައިވީ މުއްދަތާއި، މަސްއޫލިއްޔަތު އެނގޭނެ ލިއުންތަކުގެ ކޮޕީ.\n6- ފޯމާއެކު ހުށަހަޅަންޖެހޭނެކަމަށް އިޢުލާނުގައި ބަޔާންކޮށްފައިވާ ހުރިހާ ލިޔެކިޔުންތައް ހުށަހަޅާފައިނުވާނަމަ، އެފޯމެއް ބާޠިލްކުރެވޭނެއެވެ.\n05 ފެބްރުއަރީ 2020 ވާ ބުދަ ދުވަހުގެ 12:00ގެ ކުރިން ޑްރަގް ކޯޓަށް ހުށަހެޅުއްވުން އެދެމެވެ.\nމި މަޤާމުގެ އިންޓަރވިއުއަށް ދަޢުވަތު ދެވޭނީ ޝަރުތު ފުރިހަމަވާ ފަރާތްތައް ޝޯޓްލިސްޓް ކުރުމަށްފަހު އެންމެމަތިން މާކްސް ލިބިފައިވާ ފަރާތްތަކަށެވެ.


Tottenham aa dhekolha kulhey malaysia league in hovaalevey team gai dhangadey himanfii\nޓޮޓެންހަމްއާ ދެކޮޅަށް ކުޅޭ މެލޭޝިއާ ޓީމުގައި ދަގަނޑޭ ހިމަނައިފި\nއިނގިރޭސި ޕްރިމިއާ ލީގުގެ ޓޮޓެންހަމް ހޮޓްސްޕާއާ ދެކޮޅަށް މެލޭޝިއާގެ ލީގުން ހޮވާލެވޭ ޓީމުން މި މަހުގެ ފަހުކޮޅު ކުޅޭ އެކުވެރިކަމުގެ މެޗުގައި މެލޭޝިއާގެ ޓީމުން ޕީޑީއާރްއެމް އަށް ކުޅެމުންދާ ރާއްޖޭގެ ގައުމީ ޓީމުގެ ކެޕްޓަން އަލީ އަޝްފާގް (ދަގަނޑޭ) އަށް ފުރުސަތު ލިބޭނެކަން ޔަގީންވެއްޖެ އެވެ.\nމެލޭޝިއާ ލީގުން ހޮވާލެވޭ ޓީމުގެ ކޯޗަކަށް ހުންނަ ޕީޑީއާރްއެމްގެ ކުރީގެ ކޯޗު އަދި މިހާރު މެލޭޝިއާގެ ގައުމީ ޓީމުގެ ކޯޗު ޑޯލާ ސާލޭހްގެ އެދުމުގެ މަތިން، މެލޭޝިއާގެ ފުޓްބޯލް އެސޯސިއޭޝަން އިން ފަސް ބިދޭސީ ކުޅުންތެރިން ޓީމަށް ނެގުމަށް ދިން ފުރުސަތުގައި ޑޯލާ ނެގި ފަސް ކުޅުންތެރިންގެ ތެރޭގައި ދަގަނޑޭ ހިމެނެ އެވެ.\n"މި ފުރުސަތު ދިން ކަމަށްޓަކައި މެލޭޝިއާގެ ފުޓްބޯލް އެސޯސިއޭޝަނާއި ކޯޗު ޑޯލާ ސާލޭހް އަށް ޝުކުރު އަދާކުރަން. މިހާރު ސަމާލުކަން މި އޮތީ މި ބޮޑު މެޗަށް،" ދަގަނޑޭ އޭނާގެ ފޭސްބުކް ޕޭޖުގައި ބުނެފައިވެ އެވެ.\nމިދިޔަ އަހަރު ޕީޑީއާރްއެމްއާއެކު ދަގަނޑޭ ކުޅުނުއިރު، އެ ޓީމުގެ ކޯޗަކަށް ހުރީ ޑޯލާ އެވެ. ދަގަނޑޭ އަކީ ޑޯލާ ވަރަށް އިތުބާރުކުރާ ކުޅުންތެރިއެކެވެ. މެލޭޝިއާ ޕްރިމިއާ ލީގުގައި މިދިޔަ އަހަރު ދެއްކި މޮޅު ކުޅުމާއެކު، މެލޭޝިއާގައި މިދިޔަ އަހަރު ކުޅުނު އެންމެ މޮޅު ބިދޭސީ ކުޅުންތެރިއާގެ މަގާމު ދަގަނޑޭ އަށް ވަނީ ލިބިފަ އެވެ. މި އަހަރު މެލޭޝިއާގެ ސުޕަ ލީގުގައި ވެސް ދަގަނޑޭ ދަނީ ރަނގަޅު ކުޅުމެއް ދައްކަމުންނެވެ.\nމިދިޔަ އަހަރު މެލޭޝިއާގެ ދެވަނަ ޑިވިޝަންގެ ޗެމްޕިއަންކަން ހޯދައި، ޕީޑީއާރްއެމް މެލޭޝިއާގެ ފުރަތަމަ ޑިވިޝަން ޕްރޮމޯޓްކޮށްދިނުމުގައި ދަގަނޑޭ މުހިންމު ރޯލެއް އަދާކުރި އެވެ. މީގެ އިތުރުން މެލެޝިއާގެ އެފްއޭ ކަޕްގެ ކުއާޓާ ފައިނަލާއި މެލޭޝިއާ ކަޕްގެ ސެމީ ފައިނަލާ ހަމައަށް ޕީޑީއާރްއެމް ގެންގޮސްދިނުމުގައި ދަގަނޑޭ ހިއްސާބޮޑެވެ.\nމިދިޔަ ސީޒަންގައި ޕީޑީއާރްއެމް އަށް 22 ލަނޑު ޖަހައިދިން ދަގަނޑޭ ވަނީ ޕީޑީއާރްއެމްގެ ކޮންޓުރެކްޓް ދެ އަހަރަށް އާކޮށްފަ އެވެ.\nއިންޓަނޭޝަނަލް ސްޓޭހޯމް ޗެލެންޖުގައި ދަގަނޑޭ\nދަގަނޑޭ ހުރުމުން އޮތް އެޑްވާންޓޭޖު ބޮޑު: ޝާޒް


Goiy Neygey Mail Thakehge Sababun BML Account Thakun Nubai Muaamalaai Thakeh! – adduLIVE\nގޮތް ނޭނގޭ މެއިލްތަކާއި ހުރެ ބީއެމްއެލް އެކައުންޓްތަކުން ނުބައި މުއާމަލާތްތަކެއް!\nSep 06, 2020, 15:23 ހަސަން ރަޝީދު\nގޮތް ނޭނގޭ އީމެއިލް ނުވަތަ "ފިޝިން އީމެއިލް" ތަކުގެ ސަބަބުން ބީއެމްއެލް އެކައުންޓްތަކުން ގޮތް ނޭނގޭ މުއާމަލާތްތަކެއް ހިނގާފައިވާކަމަށް ބޭންކް އޮފް މޯލްޑިވްސްއިން ބުނެފިއެވެ.\nބައެއް ކަސްޓަމަރުންގެ އެކައުންޓުން ގޮތް ނޭނގޭ މުއާމަލާތްތަކެއް ހިނގާފައިވާކަަމަށް ސޯޝަލް މީޑިއާގައި ދެކެވޭ ވާހަކަތަކާ ގުޅިގެން ބޭންކުގެ މެނޭޖަރ ޕަބްލިކް ރިލޭޝަންސް މެނޭޖަރ މުޙައްމަދު ސަޢީދު ވިދާޅުވީ ބައެއް ކަސްޓަމަރުންގެ އެކައުންޓުން ނޭގޭ މުއާމަލާތްތަކެއް ބޭރުގެ ބައެއް ސައިޓްތަކަށް ހެދިފައިވާތީ އާއި މި ފައިސާ އެކައުންޓުން ކެނޑިފައިވާތީ އެކަމުގެ ޝަކުވާ ލިބިފައިވާ ކަމަށެވެ.\n"މިއީ އެއްވެސް ގޮތަކަށް ބޭންކުގެ ސިސްޓަމްގެ މައްސަލައަކާ ގުޅިގެން ކެނޑިފައިވާ ފައިސާ އެއް ނޫންކަމުގެ ޔަގީންކަން އަރުވަން. އެކައުންޓުން ކަސްޓަމަރަށް ނޭގޭ މުއާމަލާތެއްކޮށްފައިވާނަމަ، 'ޓްރާންސެކްޝަން ޑިސްޕިއުޓް' ފޯމު ހުށަހެޅެއްވުމަށް ދަންނަވަން. ގޮތް ނޭގޭ އީމެއިލް އަދި ކާކުކަން ނޭގޭ ފަރާތްތަކުން ފޮނުވާ އީމެއިލް އަށް ޖަވާބު ނުދެއްވުމަށާއި މިފަދަ އީމެއިލްތަކުގައި ހުންނަ ލިންކްތައް ބޭނުން ނުކުރުމަށް ކަސްޓަަމަރުންނަށް ތަކުރާރުކޮށް އިލްތިމާސްކުރަން" ސައީދު ވިދާޅުވިއެވެ.\nއޮޅުވާލައިގެން އެކި ތަންތަނުގެ ނަމުގައި އެކި ފަރާތްތަކުގެ ޑެބިޓް އަދި ކްރެޑިޓް ކާޑުގެ މަޢުލޫމާތު ހޯދަމުން އައުމަކީ މިހާރަކަށް އައިސް މުޅި ދުނިޔޭގައިވެސް ވަރަށް ބޮޑަށް ފެތުރެމުން އަންނަ ކަމެކެވެ. މިގޮތުން އީމެއިލް މެދުވެރިކޮށް ބައެއް ފަރާތްތަކަށް އޮޅުވާލައިގެން އޮންލައިން ޕްލެޓްފޯމްތަކުގައި ބޭނުންކުރާ އެކައުންޓްތައް (ޕޭޕަލް އަދި އެމޭޒަން ފަދަ) އެކައުންޓްގެ މަޢުލޫމާތު ހޯދައެވެ. ސައްހަ ނޫން ވެބްސައިޓް ނުވަތަ އެފަދަ ވެބްސައިޓްތަކުގެ ލިންކްވެސް އީމެއިލް މެދުވެރިކޮށް ފޮނުވައިގެން މިފަދަ މަޢުލޫމާތު ހޯދުމަށް ބޭނުންކުރެއެވެ.\nމީގެ އިތުރުން ބައެއް އެކައުންޓްތަކުން ހޯލްޑްވެފައި ހުރި ފައިސާ ކަސްޓަމަރުންނަށް އެސްއެމްއެސް އެއް ފޮނުވުމަށްފަހު މީގެ ދެ ދުވަސްކުރިން އެކައުންޓުން ކަނޑާފައިވާނެ ކަމަށްވެސް ބޭންކުން ވަނީ ބުނެފައެވެ.\n" ބޭންކް އޮފް މޯލްޑިވްސްގެ ބައެއް ކަސްޓަމަރުންގެ އެކައުންޓުންކޮށްފައިވާ ބައެއް މުޢާމަލާތްތަކަށް ނުކެނޑި ހުރި ފައިސާ ކެނޑުމުގެ ކުރިން4ސެޕްޓެމްބަރު 2020 ވަނަ ދުވަހު އެސްއެމްއެސް އެއް ވާނީ ފޮނުވިފަ. ބޭންކުން ކަސްޓަމަރުންގެ އެކައުންޓުން ފައިސާ ކަނޑާފައިވާނީ މި މުޢާމަލާތްތަކަކީ ކަސްޓަމަރުން ހަދާފައިވާ މުޢާމަލާތްތައްކަމާއި އެކައުންޓުން އެ ފައިސާ މީގެ ކުރިން ކެނޑިފައިވާ ނުވާކަން ކަށަވަރުކޮށްފަ. މި މުޢާމަލާތްތައް އެކައުންޓުން ދެފަހަރު ކެނޑިފައިނުވާނެ. ކަސްޓަމަރުންނަށް އެކައުންޓުން ކެނޑިފައިވާ މުޢާމަލާތުގެ ތަފްސީލް އިންޓަރނެޓް ބޭންކިންގ މެދުވެރިކޮށް ބަލާލެވޭނެ." ސައީދު ވިދާޅުވިއެވެ.


STO in muhdhathu hamavefai huri biheh nuvihkaane!\nއެސްޓީއޯ އިން މުއްދަތު ހަމަވެފައިހުރި ބިހެއް ނުވިއްކާނެ!\nރާއްޖެ އެތެރެކުރާ ބިސް، ޓްރީމަންޓެއް ނުދީ، ފިނި ނުކޮށް، އިމްޕޯޓްކޮށް ވިއްކަން ބަހައްޓަންވާނީ ކުކުޅުބިސް އުފެއްދި ތާރީޚުން ފެށިގެން އެންމެ ގިނަވެގެން 28 ދުވަހުގެ މުއްދަތައް\nކ. މާލެ 8 މެއި 2018 | އަންގާރަ 18:49 1,413\nމާލޭގެ ބާޒާރުން ބިސް ކޭހެއް ގަނެގެން ބޯޓަކަށް އަރުވަނީ - މުހައްމަދު ޝަރުހާން\nއެސްޓީއޯ އިން މުއްދަތު ހަމަވެފައިހުރި ނުވަތަ މުއްދަތު ހަމަވާން ކައިރިވެފައިހުރި ބިސް ނުވިއްކާނެ ކަމަށް އެކުންފުނިން ބުނެފިއެވެ.\nއެ ކުންފުނިން ނެރުނު އިއުލާނެއްގައި ބުނެފައިވަނީ އެހެން އަހަރުތަކެކޭ އެއްފަދައިން މިއަހަރުގެ ރަމަޟާން މަހުގައި އާންމު ރައްޔިތުންނަށް ހެޔޮ އަގުގައި ފިޔާ، ބިސް، އަދި އަލުވި ފޯރުކޮށްދިނުމަށްޓަކައި އެތަކެތި ރާއްޖެ އެތެރެކޮށް އެސްޓީއޯ ވިއްކަމުންދާ ކަމަށެވެ. މިގޮތުން އެސްޓީއޯ އިން މިއަހަރު ރާއްޖެ އެތެރެކޮށް ވިއްކަމުންދާ ބިހަކީ މިނިސްޓްރީ އޮފް ހެލްތު އިން 2017 ވަނަ އަހަރުގެ ނޮވެމްބަރު 13 ވަނަ ދުވަހު އާއްމުކޮށްފައިވާ އިއުލާނަށް ފެތޭ ގޮތައް އެތެރެ ކުރެވިފައިވާ ބިސް ކަމަށް މި އިއުލާނުގައިވެއެވެ.\nހެލްތު މިނިސްޓްރީގެ އިއުލާނުގައިވާ ގޮތުން ރާއްޖެ އެތެރެކުރާ ބިސް، ޓްރީމަންޓެއް ނުދީ، ފިނި ނުކޮށް، އިމްޕޯޓްކޮށް ވިއްކަން ބަހައްޓަންވާނީ ކުކުޅުބިސް އުފެއްދި ތާރީޚުން ފެށިގެން އެންމެ ގިނަވެގެން 28 ދުވަހުގެ މުއްދަތަކަށެވެ. އެސްޓީއޯ އިން ބުނެފައިވަނީ އެ 28 ދުވަހުގެ ތެރެއިން ބިސް އެތެރެކޮށް ގުދަންކުރުމަށް7ދުވަސް ނަގާނެ ކަމަށާއި ބާކީ އޮންނަ 21 ދުވަހަކީ ބިސް ވިއްކުމަށް ބަހައްޓަން ލިބޭ ދުވަސްތައް ކަމަށެވެ.\nއެސްޓީއޯ އިން އެތެރެކުރާ އެންމެހާ ކާބޯތަކެތި ގެނެވެނީ މިނިސްޓްރީ އޮފް ހެލްތާއި އެމް.އެފް.ޑީ.އޭ ގެ ޤަވާއިދުތަކުގެ ދަށުން ކަމަށާއި މުއްދަތު ހަމަވާން ކައިރިވެފައިހުރި ނުވަތަ މުއްދަތު ހަމަވެފައި ހުރި ތަކެތި އެސްޓީއޯ އިން އެތެރެ ކޮށް ނުވިއްކާނެ ކަމުގެ ޔަގީންކަން ދޭ ކަމަށްވެސް އެކުންފުނިން ނެރުނު ބަޔާނުގައިވެއެވެ.\nއެސްޓީއޯ އިން އިއުލާން ނެރެފައި މިވަނީ އެސްޓީއޯ އިން ވިއްކަމުންދާ ބިހަކީ މުއްދަތު ހަމަވެފައިހުރި ނުވަތަ މުއްދަތު ހަމަވާން ކައިރިވެފައިހުރި ބިސް ކަމަށް ބުނެ ސޯޝަލް މީޑިއާ ގައި ތަފާތު ވާހަކަތައް އާއްމު ވެފައިވާ ދަނޑިވަޅެއްގައެވެ.\nއެސްޓީއޯ އިން ބުނީ މިފަދަ ހަގީގަތެއް ނެތް ވާހަކަތައް ފަތުރަމުން ދާތީ އެކަމާ ހިތާމަ ކުރާ ކަމަށެވެ.\nއެންމެ ފަހުން އަޕްޑޭޓް ކުރީ:2ހަފްތާކުރިން | ރިވިއު ކުރީ: އަހްމަދު ސާއިފް ޝިޔާދް


Ebbasvumakee fahathun dhin hamalaa eh: Palestine | Mihaaru\nއިޒްރޭލާއި ޔޫއޭއީގެ ސުލްހައިގެ އެއްބަސްވުން ރައީސް ޑޮނަލްޑް ޓްރަމްޕް (ވ) ވައިޓް ހައުސްގައި ރޭ އިއުލާން ކުރައްވަނީ. --ފޮޓޯ:އޭއެފްޕީ\nއެއްބަސްވުން ކުށްވެރިކުރަމުން ހަމާސް ޖަމާއަތުން ބުނެފައި ވަނީ އެއީ މަކަރުވެރި ގޮތުގައި ފަލަސްތީނަށް ދިން ހަމަލާއެއް ކަމަށެވެ. އަދި އެ އެއްބަސްވުމުގައި ވަނީ ފަލަސްތީނުގެ މީހުންގެ ހައްގުތައް ނިގުޅައިގެންފައި ކަމަށް ވެސް ބުނެފައިވެ އެވެ.\n"އެ އެއްބަސްވުމުން ފަލަސްތީނުގެ ކެކުޅުންތަކަށް ލިބޭނެ އެއްވެސް ލުޔެއް ނެތް. އޭގެ ބަދަލުގައި ފައިދާ ވާނީ ޒަޔަނިސްޓް ގައުމަށް. އެ އެއްބަސްވުމުން ހިތްވަރުދީފައި ވަނީ ފަލަސްތީނުގެ ހައްގުތައް ނިގުޅައިގަތުމަށާއި ފަލަސްތީނުގެ ބިންތައް ހިފުމަށް. އަދި ފަލަސްތީނުގެ ރައްޔިތުންނާ ދެކޮޅަށް އިތުރު ޖަރީމާތައް ހިންގަން،" ހަމާސް ޖަމާއަތުގެ ތަރުޖަމާން ހާޒިމް ގައްސާމް ވިދާޅުވި އެވެ.\nފަތަހަ ޖަމާއަތުން ބުނެފައި ވަނީ ފަލަސްތީނުގެ ރައްޔިތުންގެ ވޭންތަކަށް ހައްލު ހޯދައިދޭން ޔޫއޭއީ އިން އަދާކުރަން ޖެހޭ ވާޖިބަށް އެ ގައުމުން ވަނީ މަލާމާތްކޮށްފައި ކަމަށެވެ.\nފަލަސްތީން ލިބަރޭޝަން އޮގަނައިޒޭޝަން (ޕީއެލްއޯ) ގެ އެގްޒެކެޓިވް ކޮމިޓީގެ މެންބަރު ހަނާން އަޝްރާވީ ވަނީ އެ އެއްބަސްވުން ކުށްވެރި ކުރައްވައިފަ އެވެ. އަދި އެއީ ފަލަސްތީނުގެ ރައްޔިތުންނާ ދެކޮޅަށް އިޒްރޭލުން ހިންގާ ޖަރީމާތަކަށް އިޒްރޭލަށް ލިބުނު އިނާމެއްގެ ގޮތުގައި އޭނާ ވަނީ އެ އެއްބަސްވުން ސިފަ ކުރައްވައިފަ އެވެ.\nއިޒްރޭލް ފަލަސްތީން ޔޫއޭއީ އެމެރިކާ\n9 ކޮމެންޓް, 38 ރިއެކްޝަންސް\nސައޫދީންނާއި ގަލްފުގެ ގައުމުތަކުން އެއްވެސް އިރެއްގައި ފަލަސްޠީނު މިނިވަން ކުރުމުގެ މަސައްކަތެއް ނުކުރޭ. އޭގެ ސަބަބަކީ އިނގރޭސިންނާއެކު އެމީހުން ހަދާފައިވާ އެއްބަސްވުމުގެ ދަށުން ޒަޔަނިސްޓް ދައުލަތެއް ފަލަސްޠީނުގައި ދަމަހައްޓަން ޖެހޭތީ. އިސްލާމުންނަށް ކުރިމަތިވެފައިވާ ދެމައްސަލާގައި އެބައިމީހުން އެހީތެރިވަނީ މުސްލިމުންގެ ދުށްމަނުންނަށް. ފަލަސްޓީނުގެ މައްސަލާގައި އިސްރާއީލަށް ކަޝްމީރުގެ މައްސަލާގައި އިންޑިއާއަށް އަރަބިން ތާއީދު ދެނީ.\nސައޫދީން މިހާރު ގެންގުޅެނީ "ސައޫދީ ފަސްޓް" ޕޮލިސީ. ފަަލަސްތީނު ނިމިވަން ދައުލަތަަކަށް ހަދަން މަސައްކަތް ކުރުމަށްވުރެ ސައޫދީ ވެރިންނަށް ފައިދާ ބޮޑީ އެމެރިކާ އާއި ޔަހޫދީންނާ ގާތް ގުޅުމެއް ބޭއްވުން. މިހާރު އެކަން ކުރަނީ ވަރަށް ފާޅުގައި. އެމެރިކާ އެމްބަސީ ގުދުސް އަށް ބަދަލުކުރީ ސައޫދީގެ ސަޕޯޓާއެކު، އަދި އެމެރިކާ، އިޒްރޭލް، ސައޫދީ ޕީސް ޕްލޭނެއް އެކުލަވާލާ އެއަށް ފަލަސްތީނުން އެއްބަސްވާންވަނީ އަންގާފައި. މިކަން ވައިވީ ހަޝޯޖީ މައްސަލާގައި\nސައޫދީން މިހާރު ގެންގުޅެނީ "ސައޫދީ ފަސްޓް" ކޮންދުވަހަކުތޯ ސައޫދީން ދުނިޔޭގެ އެތައްމިތަނުގަ އަނިޔާ ލިބެމުން ދާ މުސްލިމުން ނަށް އޯގާތެރި ކަމުގެ އަތެއް ދިއްްކުރީ އޭގެ ބަދަލުގަ ކަޝްމީރުގެ ރައްޔިތުންާ ދެކޮޅަށްް އިންްޑިއާ ފަސްޓް ފަލަސްތީނުގެ ރައްޔިތުންނާއި ދެކޮޅަށް އިސްރާއީލް ފަސްޓް ނޫންތޯ؟؟؟؟\nއިސްލާމީގައުމުތަކުގެ ވެރިން އެއްގަލަކައްއަރާ އިޒުރޭލާ އެމެރިކާ އެކަހެރިކޮއް ސިޔާސީގުޅުން ކަނޑާލުމައްފަހު ވިޔަފާރިގުޅުންތައް ސަސްބެންޑުކޮއް އަލިފުދާލުން ވަގުތީގޮތުންވަކިވެ އަރަބިލީގުން ނިންމާނިންމުންތައް ތަންފީޒް ކުރަންފަށާފި ކަމުގާވާނަމަ އަލިމަގެއް ފެނިދާނެ\nމުޅިންވެސް ތިޔަ ދެއްކުނީ އިސްރާއީލަށް ސަޕޯޓް ދޭ މީހުންގެ ވާހަކަ. އަރަބި ލީގަކީ ޔަހޫދީން ކޮންޓްރޯލް ކުރާ ލީގެއް. އިސްލާމިކް ޓެގް އަޅުވައިގެން މިހާތަނަށް ސިއްރުން އުޅު ސައޫދީ ޔޫ.އޭއީ ބަހުރައިން އެވަނީ ސީދާ ފާޅުގައި ޔަހޫދީންނާ އެއްކޮޅަށް ނުކުމެފައި. 60 ވަރަކަށް އަހަރުވެއްޖެ މުސްލިމުންގެ ބޯކާލައިގެން ފަތިފުށް ފޮރުވައިގެން ސިއްރުން އުޅޭތާ.\nއެހީތެރިކަމެއް ނުދޭތާ އަނިޔާވެރިކަމަށް ވާގީދޭ އިސްލާމީ ބޮޑެތި ގައުމުތަށް\nމިއީ ސައޫދީން އިސްނަގައިގެން ހިންގާ ޖަރީމާއެއް. ސައޫދީން ވަނީ އިޒްރޭލް އަކީ ސައޫދީގެ ސްޓެޓީޖިކް ޕާޓްނަރެއްގެ ގޮތަށް ރަސްމީކޮށް ކަނޑައަޅާފައި. ކުރިއަށް އޮތްތަނުގައި އިޒްރޭލަށް މޮޅު ހޯދައިދޭން ސައޫދީ އިން ކުރާ މަސައްކަތް އިތުރަށް ހާމަވެގެންދާނެ. ނަތީޖާއަކަށްވާނީ ޔޫއޭއީއާ އެއްގޮތަށް އިސްލާމީ އެހެން ބައެއް ގައުމުތަކުން އަމަލު ކުރަން ފެށުން\nޖީހާން ބިންތު އަބްދުލް އަޒީޒް އަލް ސައުދު\nސައުދީ ގޯސްވާނެ ކަލޭމެންނަށް އެ ވަރިހަމަ އެފްރިކާގެ މުސްލިމުންކުރިކަމެއްވިޔަސް\nމުޅިދުނިޔޭގެ މުސްލިމުންގެ ސަރުކާރުތައް ފައިސާގެ ބާރުގައި ކޮންޓްރޯލް ކުރަމުން އައި ސައޫދީންނާއި އަރަބި ރަސްކަލުން. އެމީހުން ސިއްރިޔާތުގެ އެގްރިމެންޓް ތައް އިނގިރޭސީންނާއެކު ހަދާފައިވަނީ އިސްރާއީލު ކިޔާ ދައުލަތެއް ފަލަސްޠީނުގައި ދަމަހައްޓަން. ދެން އިސްލާމީ ދަރިވަރުންނަށް ވިސްނާދެމުންދަނީ ޔަހޫދީންގެ މައްޗަށް މުސްލިމުން ބާރުވެރިކުރައްވާނޭ ކަން ﷲ ވަނީ އަންގަވާފަޔޭ އެހެންވީމާ އެދުވަހަކާ ހަމަޔަށް މަޑުން ތިބޭށޭ. އެއިރުން އެކަން ވާނެޔޭ.


Dhiraagu aai SparkHub gulhigen baavvaa dhuniyeyge emme varugadha start up workshop fashaifi - AO News Dhiraagu aai SparkHub gulhigen baavvaa dhuniyeyge emme varugadha start up workshop fashaifi\nދިރާގާ ސްޕާކްހަބް ގުޅިގެން ރާއްޖޭގައި ބާއްވާ ދުނިޔޭގެ އެންމެ ވަރުގަދަ ސްޓާޓްއަޕް ވަރކްޝޮޕް ފަށައިފި\nދިރާގު އަދި ސްޕާކްހަބް ގުޅިގެން ރާއްޖޭގައި ބާއްވާ ދުނިޔޭގެ އެންމެ ވަރުގަދަ ސްޓާޓްއަޕް ވަރކްޝޮޕް- ލީން ސްޓާރޓްއަޕް މެޝިން ފެށިއްޖެއެވެ.\nއިއްޔެ ފެށި މި ވޯކްޝޮޕް ކުރިއަށް ދާނީ3ދުވަހުގެ މުއްދަތަށެވެ.\n“ލީން ސްޓާޓްއަޕް މެޝިން” އަކީ ސްޓާޓްއަޕް ވިޔަފާރިތަކަށް އަމާޒުކޮށްގެން ދުނިޔޭގެ 150 ސަރަޙައްދެއްގައި ކާމިޔާބުކަމއެކު ބާއްވަމުން އަންނަ3ދުވަހުގެ ވަރކްޝޮޕެކެވެ. މިއީ ރާއްޖޭގައި ބޭއްވޭ ފުރަތަމަ ލީން ސްޓާޓަޕް މެޝިން ޕްރޮގްރާމް އެވެ. އައު އީޖާދެއް ނުވަތަ އައު ޚިޔާލެއް ތަރައްޤީ ކުރުމުގެ ކުރިން އަޅަން ޖެހޭ މުހިންމު ފިޔަވަޅުތަކަކީ ކޮބައިކަން ދެނެގަނެވޭނެގޮތަށް ލީން މެތެޑޮލޮޖީ މެދުވެރިކޮށް ކަސްޓަމަރ ވެލިޑޭޝަން، ޕްރޮޑަކްޓް އަދި ބިޒްނަސް މޮޑެލް ޑިވެލޮޕްމެންޓް ފްރޭމްވޯކް ތައް މި ވަރކްޝޮޕް ތެރޭގައި ކިޔަވައިދެވޭނެއެވެ.\nމި ވޯކްޝޮޕްގެ މުހިންމު ކަމަކީ ބައިވެރިންނަށް އަލަށް ވިޔަފާރިއެއް ފެށުމުގެ ކުރިން އެ ވިޔަފާރީގެ ޚިޔާލާ މެދު ވިސްނައި އެކަމަށް ތައްޔާރުވާނެ ގޮތްތައް ދެނެގަތުމެވެ. އަދި ވިޔަފާރިއާ ކަސްޓަމަރުންނާ އޮތް ގުޅުން ދެނެގަނެ ވިޔަފާރި ތަރައްޤީ ކުރުމުގެ މަސައްކަތްވެސް ދަސްކޮށްދިނުމެވެ.. އަދި މި ވަރކްޝޮޕްގެ ބައިވެރިންނަށް ވިޔަފާރީގެ އެކި ޚިޔާލުތަކާއި ކޮންސެޕްޓްތައް ޓެސްޓު ކުރުމުގެ ފުރުޞަތުވެސް ލިބިގެންދާނެއެވެ.\nލީން ސްޓާޓްއަޕް މެޝިން މޯލްޑިވްސް ހުޅުވުމުގެ ރަސްމިއްޔާތުގެ ޝަރަފުވެރި މެހެމާނުގެ ގޮތުގައި މިނިސްޓަރ އޮފް ހަޔަރ އެޑިއުކޭޝަން ޑރ. އިބްރާހިމް ޙަސަން ބައިވެރިވެވަޑައިގަތެވެ. އަދި މި ރަސްމިއްޔާތުގައި ދިރާގުގެ ސީ. އީ. އޯ. އަދި މެނޭޖިންގ ޑައިރެކްޓަރ އިސްމާއިލް ރަޝީދު، ދިރާގުގެ މެނޭޖްމަންޓް، އަދި ސްޕާކްހަބްގެ ސީ. އީ. އޯ. ހުސެއިން ޖިނާން އަދި މެނޭޖްމަންޓް ބައިވެރިވެވަޑައިގަތެވެ.\nލީން ސްޓާޓްއަޕް މެޝިން މޯލްޑިވްސް ކުރިއަށް ދާނީ ލީން ސެޓިފައިޑް ފެސިލިޓޭޓަރުން މެދުވެރިކޮށެވެ. މިގޮތުން ލީން ސްޓާޓްއަޕް މެޝިންގެ ރީޖަނަލް ޕާޓްނަރ ކޯޑް އާމީ، މެލޭޝިއާގެ ސީ. އީ. އޯ. ޒަފަރުލްއަޒްހަރު ބިން ނޫރައްދީން އަދި ސީ. އޯ. އޯ. އަލީޒާ އެލިޒަބަތް އަދި ލީން ޕްރެޓްޓިޝަނަރ ދާނިޝް އާތިފް ޙަރަކާތްތެރިވާނެއެވެ.\nދިރާގާއި ސްޕާރކްހަބުން އަންގާ ގޮތުގައި ލީން ސްޓާޓްއަޕް މެޝިން ވެގެންދާނީ އޭގެ ބައިވެރިންނަށް ވަރަށް މުހިންމު އަދި ބޭނުންތެރި ވަރކްޝޮޕަކަށެވެ. އަދި މި ޕްރޮގްރާމުގެ ތެރެއިން ވިޔަފާރިތައް މެނޭޖްކުރުމުގައި ވިސްނަންވީ މުހިންމު ކަންކަން ބުނެދޭނެއެވެ. އޭގެ އިތުރުން، އަލަށް ފަށާ ވިޔަފާރިއަކަށް ކަސްޓަމަރުންގެ ބޭނުމަށް ވިޔަފާރި ބައްޓަންކުރާނެ އުކުޅުތައްވެސް ކިޔައިދޭނެއެވެ. އަދި މި ވަރކްޝޮޕްގެ މަގްސަދަކީ ވަރކްޝޮޕްގެ ތެރެއިން ތަމްރީނުވާ ބައިވެރިން އެކި ތަފާތު ވިޔަފާރި އުފެއްދުމަށް ލީން މެތެޑޮލޮޖީ ބޭނުންކޮށް ތަފާތު ޚިޔާލުތަކުގެ ތަފާތު ވިޔަފާރި އުފެއްދުމެވެ.\nދިރާގާއި ސްޕާކްހަބް ގުޅިގެން ދުނިޔޭގެ އެންމެ ބޮޑު ހެކެތޯން ކަމަށް ވާ “އޭންޖަލް ހެކް” އަދި “ސްޓާޓް އަޕް ގްރައިންޑް އެކްސް” ފަދަ ހަރަކާތްތައް ވަނީ މީގެ ކުރިން ބާއްވާފައިވެއެވެ.\nކޮންމެ މޫޑަކަށް، ކޮންމެ ކަމަކަށް އެކަށީގެންވާ ޕްލޭލިސްޓް – ސްޓިންގ ރޭ މިއުޒިކް\nދިރާގުން އަނެއްކާވެސް އިތުރު އެލަވަންސާއި ޑިސްކައުންޓް ދެނީ\nރާއްޖޭގެ ފުރަތަމަ އޮންލައިން މަލްޓި ޕްލެޔަރ ގޭމް، “ތަކުރު ވޯސް” ތަޢާރަފްކޮށްފި\nދިރާގުގެ ފުރަތަމަ ވާޗުއަލް އަހަރީ ޢާންމު ޖަލްސާ ބާއްވައިފި


covid jehunu bagladhesh ge meehehge haalu serious ve IGMH gai fauvaa dhenee\nއިތުރު 10 މީހުން ކޮވިޑަށް ޕޮޒިޓިވްވެ ...\nby vomadmin May 5, 2020\nފިޓް ޖެހިގެން އައިޖީއެމްއެޗަށް ގެންދިޔަ ބިދޭސީއަކު ކޯވިޑް-19އަށް ޕޮޒިޓިވް ވެއްޖެއެވެ.\nއެޗްޕީއޭއިން ވިދާޅުވީ އެ މީހާއަކީ ބަންގްލަދޭޝްގެ މީހެއްކަމަށާ އޭނާގެ ހާލު ސީރިއަސް ކަމަށެވެ. އަދި އޭނާ ކޯވިޑް-19އަށް ޕޮޒިޓިވްވެފައިވަނީ ހޮސްޕިޓަލަށް ގެންދިޔަ ފަހުން ހެދި ޓެސްޓުންކަމަށްވެސް އެޗްޕީއޭއިން ވިދާޅުވެއެވެ.\nރާއްޖޭގައި ކޯވިޑް-19 ޖެހުނު މީހުންގެ ތެރެއިން އެންމެ ގިނައީ ބަންގްލަދޭޝްގެ މީހުންނެވެ. އެގޮތުން ރާޢްޖެއިން މިހާތަނަށް މި ބަލި ޖެހުނު 361 ބިދޭސީންގެ ތެރެއިން 283 މީހުންނަކީ ބަންގްލަދޭޝްގެ މީހުންނެވެ. މި ބަލި ޖެހުނު ދިވެހިންގެ އަދަދަކީ 191އެވެ.\nރާއްޖޭގައި ގިނަ އަދަދެއްގެ ބިދޭސީންނަށް ކޯވިޑް-19 ޖެހިފައިވާއިރު، މި ބަލި ފެތުރުން ކޮންޓްރޯލް ކުރުމަށްޓަކައި މާލޭގައި ބިދޭސީން ތޮއްޖެހިގެން ދިރިއުޅެމުންދާ ތަންތަނުން އެމީހުން ރައްކާތެރި ތަންތަނަށް ބަދަލުކުރުމުގެ މަސައްކަތް ސަރުކާރުން ވަނީ ފަށާފައެވެ.


Bhansali aaeku 20 aharu fahun masaikaiy kuraakan Salman iulaan kohfi\nބަންސާލީ އާއި ސަލްމާން އަދި އާލިއާ--\nބަންސާލީއާއެކު 20 އަހަރު ފަހުން ސަލްމާން މަސައްކަތް ކުރާ ފިލްމުގައި އާލިއާ\nބޮލީވުޑުގެ މަޝްހޫރު ޑައިރެކްޓަރު ސަންޖޭ ލީލާ ބަންސާލީއާއެކު 20 އަހަރަށް ފަހު މަސައްކަތް ކުރަން އުޅޭކަމަށާއި އެފިލްމުގައި ސަލްމާނާއެކު ފެނިގެންދާނީ އާލިއާ ބަޓްކަން ސަލްމާން ހާން އިއުލާނުކޮށްފިއެވެ.\nބަންސާލީގެ ފިލްމަކުން ސަލްމާން ފެންނަން އުޅޭކަމަށް އަޑުތައް ފެތުރެމުންދާތާ އެތައް ދުވަސްތަކެއްވެފައި ވަނިކޮށް ސަލްމާން އިއްޔެ ކުރި ޓްވީޓެއްގައި ވަނީ ބަންސާލީއާއެކު 20 އަހަރެއްހާ ދުވަސް ފަހުން މަސައްކަތް ކުރަން ނިންމާފައިވާ ކަމަށް ބުނެފައެވެ. އަދި އެފިލްމުގެ ލީޑު ބަތަލާއަކީ އާލިއާ ބަޓް ކަން ވެސް ސަލްމާން އިއުލާނުކޮށްފައިވެއެވެ.\nބަންސާލީ ޑައިރެކްޓުކޮށް 1999 ނެރުނު ފިލްމު "ހަމް ދިލް ދޭ ޗުކޭ ސަނަމް" ގައި މަސައްކަތްކުރި ފަހުން ސަލްމާން އޭނާއާއެކު މަސައްކަތްކުރާ ފުރަތަމަ ފަހަރެވެ. އަދި އާލިއާ ވެސް ސަލްމާން އާއެކު މަސައްކަތް ކުރާ މިއީ ފުރަތަމަ ފިލްމެވެ.\nބަންސާލީއަކީ ވަރަށް ތަފާތު ފިލްމުތައް ނެރޭ ޑައިރެކްޓަރެކެވެ. އެގޮތުން މިފަހަކަށް އައިސް އޭނާ ނެރެނީ ކޮންމެވެސް ތާރީހީ ވާހަކަތަކެއްގެ ތެރެއިން ލޯބީ ދައްކުވައިދޭ ފިލްމުތަކެކެވެ. އެކަމަކު، އެ ފިލްމުތަކަކީ ބޮލީވުޑުގައި ބޮޑު ކާމިޔާބެއް ލިބެމުން އަންނަ ފިލްމުތަކެކެވެ.\nބަންސާލީއާއެކު މަސައްކަތް ކުރުމަކީ ވަރަށް ގިނަ ބޮލީވުޑު ތަރިން ބޭނުންވާ ކަމެއް ނަމަވެސް އެއީ އެހާ ފަސޭހައިން ލިބޭ ފުރުސަތެއް ވެސް ނޫނެވެ. ސަލްމާން އާއި އާލިއާ ފެނިގެންދާ ފިލްމުން ޝާހުރުކް ހާން ފެންނާނެ ކަމަށް ވެސް އަޑުތައް އެރި ނަމަވެސް އެކަން ރަސްމީ ސިފައެއްގައި އަދި އިއުލާނެއް ނުކުރެއެވެ.\nމުނިފޫހިފިލުވުން އާލިއާ ބަޓް ސަންޖޭ ލީލާ ބަންސާލީ ސަލްމާން ހާން\nއެމްއާރްއެމްގެ ފާޑުކިޔުން އެޗްއާރްސީއެމް އަށް


"Jalah Ziyaarai Kuree Aniyaa Kuraa Massala Balan" - Vaguthu\n"ޖަލަށް ޒިޔާރަތް ކުރީ އަނިޔާ ކުރާ މައްސަލަ ބަލަން"\nފުލުހުންގެ ދެ އޮފިސަރަކު މިއަދު ޖަލަށް ޒިޔަރަތް ކުރީ ރިމާންޑުގައި ހުރި މީހަކަށް ގޮޅީގައި ތިބި އެހެން މީހުން އަނިޔާކުރި މައްސަލައެއް ތަހުގީގު ކުރުމަށްޓަކައި ކަމަށް ކަރެކްޝަނަލް ސާވިސް އިން ވިދާޅުވެއްޖެއެވެ.\nކަރެކްޝަންސް އިން މިހެން ވިދާޅުވީ، ދެންމެ ނެރުނު ބަޔާނެއްގައެވެ.\n"ރިމާންޑް މީހުން ހިތްހަމަނުޖެހި އޮފިސަރުންގެ ގަޔަށް ކާބޯތަކެތި ޖަހަމުންގެންދިޔަ ނަމަވެސް، ޖަލު އޮފިސަރުން ވަނީ ކެތްތެރިކަމާއެކު އެ މީހުންނަށް ވިސްނައިދެވޭތޯ މަސައްކަތްކޮށްފައެވެ". ކަރެކްޝަންސް ގެ ބަޔާނުގައި ވެއެވެ.\nކަރެކްޝަން އިން މިއަދު ވިދާޅުވީ،\nޖެނުއަރީ 5, 2020 16:11\nމަކަރާއި ދޮގު ހަދާ ސަރުކާރެއް\nޖެނުއަރީ 6, 2020 08:40\nމަކަރައި ހީލަތުން އައިބަޔަކު ހަދާނީމަކަރު


UAE in masakkai kuree nafsaanee gothun biru dhakkan: Ingireysi dharivaru | Mihaaru\nއިނގިރޭސި ދަރިވަރު ހެޖާސް އާއި އޭނާގެ އަންހެނުން. --ފޮޓޯ:އޭއެފްޕީ\nޔޫއޭއީ އިން މަސައްކަތް ކުރީ ނަފްސާނީ ގޮތުން ބިރު ދައްކަން: ދަރިވަރު\n06 ޑިސެމްބަރ 2018 - 11:50 1 comment\nޓައިމްސް އޮފް ލަންޑަން ނޫހަށް ދެއްވި އިންޓަވިއުއެއްގައި ހެޖާސް ބުނީ އިނގިރޭސި ވިލާތުގެ ޖާސޫސީ އެޖެންޓެއްގެ ގޮތުގައި އެއްބަސް ކުރުވުމަށް އޭނާ އަށް ވަރަށް އަނިޔާ ދިން ކަމަށެވެ. މި ގޮތުން އޭނާ ބަންދުގައި ބެހެއްޓި ހަ މަސް ދުވަހު ތެރޭ ނިދިން މަހްރޫމްކޮށް، ގަދަކަމުން ބޭސް ކާންދީފައިވާ ކަމަށް ބުންޏެވެ.\n"އެ މީހުންގެ އަނިޔާވެރިކަން ދުވަހަކަށް ވުރެ ދުވަހެއް ދިޔައީ ބޮޑުވަމުން. އަހަރެން ހުރީ ބިރުގަންނުވާފައި. އެ ހުރިހާ ޕްރެޝަރަކާ ހެދި އަހަރެން އެންމެ ފަހުން ބުނިން އާއެކޭ،" ހެޖާސް ބުންޏެވެ.\nއޭނާ ބުނީ ތަހުގީގުގެ ވަކި ހިސާބަކުން އޭނާ އަކީ ޔޫއޭއީގެ ޑަބަލް އެޖެންޓެއްގެ ގޮތުގައި މަސައްކަތް ކުރަން ވެސް ހުށަހެޅި ކަމަށެވެ. އޭނާ ދިން އަދަބުގެ ވާހަކަ ދައްކަމުން ބުނީ ފައިގެ ކުޑަހުޅުގައި ބިޑިއަޅުވާފައި މުޅި ދުވަހު ބަހައްޓާ ކަމަށެވެ. އަދި ބައެއް ދުވަސް ދުވަހު 15 ގަޑިއިރު ސުވާލު ކުރާ ކަމަށް ބުންޏެވެ. އަސްކަރީ މަރުކަޒަކަށް ފޮނުވައިގެން އިތުރަށް އަނިޔާ ދޭނެ ކަމަށް ބުނެ ބިރު ދައްކާފައިވާ ކަމަށް ވެސް ހެޖާސް ބުންޏެވެ.\nޔޫއޭއީ އިން ހައްޔަރު ކުރުމުގެ ކުރިން ވެސް ޑިޕްރެޝަނާއި އެންޒައިޓީ ތަހައްމަލު ކުރަން ޖެހުނު ކަމަށާއި ޔޫއޭއީ އިން ޖަލަށްލުމުން އެކަންތައް ބޮޑުވި ކަމަށް ބުންޏެވެ.\nޔޫއޭއީ އިން މައާފް ދިނުމަށް ފަހު ހެޖާސް ލަންޑަނަށް ފޮނުވާލީ މިދިޔަ މަހު 27 ވަނަ ދުވަހު އެވެ. ޖާސޫސް ކުރަން އުޅުނު ކަމުގެ ތުހުމަތުގައި ދުބާއީ އެއާޕޯޓުން އޭނާ ހައްޔަރު ކުރީ މެއި މަހު އެވެ. ހެޖާސްގެ މައްޗަށް އުމުރު ދުވަހަށް ޖަލަށް ހުކުމް ކުރީ ނޮވެމްބަރު 21 ވަނަ ދުވަހު އެވެ.\nއިނގިރޭސި ވިލާތުން ޕްރެޝަރު ކުރުމުން ޔޫއޭއީ އިން ވަނީ ހެޖާސް ކުށަށް އިއުތިރާފްވާ ވީޑިއޯއެއް ދައްކައިފަ އެވެ.\nހެޖާސް ޔޫއޭއީ އަށް ދިޔައީ އޭނާގެ ޕީއެޗްޑީގެ ދިރާސާ މަސައްކަތަކަށެވެ. އިނގިރޭސި ޚާރިޖީ ވަޒީރު ޖެރެމީ ހަންޓް ވިދާޅުވެފައި ވަނީ ހެޖާސް ޖާސޫސް ކުރަން އުޅުނުކަމުގެ އެއްވެސް ހެއްކެއް ނެތް ކަމަށެވެ.\nހެޖާސްގެ އަންހެނުން ޑެނިއަލާ ޓެޖަޑާ ބުނީ ހެޖާސް ހައްޔަރުކުރިތާ ހަ ހަފުތާވީ އިރު ވެސް ފޮރިން އޮފީހުން އެކަން ސިއްރު ކުރަން މަސައްކަތް ކޮށްފައިވާ ކަމަށެވެ. އަދި އިނގިރޭސި ވިލާތުގެ އޮފިޝަލުންނާ އެކު ބައްދަލުވުމެއް ބޭއްވޭ ގޮތްވީ މެދުނުކެނޑި ތިން ހަފުތާ ވަންދެން ކޮންމެ ދުވަހަކު ފޯނު ކޮށްގެން ކަމަށް ބުންޏެވެ.\nއިތުރު ލިޔުންތައް އިގިރޭސިވިލާތް ޔޫއޭއީ


ނޫސް ބަޔާން: ޖީއެމްއާރު އެގްރީމެންޓް ބާތިލްކުރުން އެމްޑީޕީ މަޑަވެލި ދާއިރާއިން ކުށްވެރިކުރުން – Maldivian Democratic Party\n29 ނޮވެމްބަރު 2012\nނޫސް ބަޔާން: ޖީއެމްއާރު އެގްރީމެންޓް ބާތިލްކުރުން އެމްޑީޕީ މަޑަވެލި ދާއިރާއިން ކުށްވެރިކުރުން\nދީނީ ހައްދުފަހަނައަޅާފައިވާ ބަޔަކަށް ތަބާވެވަޑައިގެން މިސަރުކާރު ހިންގުމާއި ހަވާލުވެހުންނެވި ޑރ މުޙައްމަދު ވަހީދު ހަސަންމަނިކު އިންޑިއާގެ ޖީއެމްއާރާ އެކު އެމްޑީޕީ ސަރުކާރުން ވެފައިވާ އެއްބަސްވުން އުވާލުމަށް ނިންމެވިނިންމެވުން އެންމެ މަތީދަރަޖައަށް މިދާއިރާއިން މިކުށްވެރި މިކުރަނީ ނުހަނު ހިތާމައާއި ކަންބޮޑުވުންތަކާއި އެކުގައެވެ.\nހައްދުފަހަނަޅާފައިވާ މަދު ބައެއްގެ ބަސް މިޤައުމުގައި ތަންފީޒުވުމަކީ ގިނަ އަދަދެއްގެ އާންމު ރައްޔިތުންނަށް އޭގެސަބަބުން ނުހަނުބޮޑު ގެއްލުނައް ލިބޭނެ، އަދި ރާއްޖެއަކީ ބޭރުދުނިޔެއަށް ބޮޑަށް ބަރޯސާވެފައިވާ ކުޑަ ޤައުމަކަށްވެފައި އޭގެ ސަބަބުން ނުހަނު ގެއްލުންތައް ލިބޭނެތީ އެކަމުގެ ކަންބޮޑުވުމާއި ބިރު މިދާއިރާއިން ފާޅުކުރަމެވެ.\nޒަމާނުންސުރެ އިންޑިޔާއިކީ ރާއްޖެއަށް ގިނަގުނަ އެހީތަކެއްވަމުން އަންނަ ޤައުމަކަށް ވެފައި އަވައްޓެރި ގައުމުތަކާއި ރާއްޖެ އާއި މެދު އިހުއްސުރެ އޮންނަ ގާތްގުޅުމާއި، ރާއްޖޭގެ އިގްތިސާދުގެ ނާޒުކު ކަމަށް އެއްވެސް ވަރަކަށް ރިއާޔަތްކުރުމެއް ނެތި މިފަދަ ނިންމުމެއް ނިންމުމުން މި ސަރުކާރުގެ ޚާރިޖީ ސިޔާސަތު ފެއިލްވެފައިވާކަން ހާމަވެއެވެ. އަދި މިނިންމުމާ އެކު އިންޑިއާ ސަރުކާރުން އެކަމަށް ފާޑުކިޔައި، ދެގައުމުގެ ޑިޕްލޮމެޓިކް ގުޅުމަށް އޭގެ ސަބަބުން ބުރޫއަރައި އެ ނިންމުމުގެ ސަބަބުން ނުކުމެދާނެ މައްސަލަތަކެއް ހުންނާނެކަން އިންޑިއާ އިން ގަބޫލުކުރާ ކަމަށް ބުނެފައިވާކަން ވެސް މި ދާއިރާއިން ކަންބޮޑުވުމާ އެކު ފާހަގަކުރަމެވެ.\nދިވެހިރާއްޖޭގެ ފުރަތަމަ ޑިމޮކްރެޓިކް ރައީސް އެމް.ޑީ.ޕީގެ ރިޔާސީ ކެންޑިޑޭޓް މިޤައުމަށް ގެންނަވަން ފައްޓަވާފައިވާ ތަރައްޤީގެ މަޝްރޫއުތަކުގެ ތެރެއިން އެންމެބޮޑު އެއް މަޝްރޫއަކީ އިބްރާހީމް ނާސިރު އިންޓަރނޭޝަލް އެއާރޕޯޓް ތަރައްޤީކުރުން ކަމަށް ވީހިނދު މިދާއިރާގެ ރައްޔިތުން ބޭނުންވަނީ ދިވެހިންގެ ވައިގެ ބަނަދަރަކީ މިސަރަހައްދުގައިވާ އެންމެ ފުރިހަމަ ވައިގެ ބަނދަރުގޮތުގައި ތަރައްޤީވުމެވެ. ވޭތުވެ ދިޔަ ދިގު 30 އަހަރުގައި އޮތްފަދަ ބާލިދީ ވައިގެ ބަނދަރެއް، ތަރައްޤީވެފައިވާ މިޒަމާނުގައި މިދާއިރާގެ ރައްޔިތުންނެއް ބޭނުމެއްނުވެއެވެ.\nމި ކޮންޓްރެކްޓް އަރބިޓްރޭޝަންއާ ނުލައި ރޫޅާލައިފިނަމަ ދިވެހި ރައްޔިތުންނަށާއި ދިވެހި ދައުލަތަށް މާލީ އަދި އިގްތިޞާދީ ގޮތުން ފޫނުބެދޭ ފަދަ ގެއްލުންތަކެއް ލިބޭނޭތީ އެމްޑީޕީ މަޑަވެލި ދާއިރާއިން ޖީ.އެމް.އާރަށް މިގޮވާލަނީ ކޮންޓްރެކްޓުގައިވާ ހަމަތަކުގެ މަތިން އެ ކޮންޓްރެކްޓު ރޫޅާ ނުލެވޭހާ ހިނދަކު ކޮންޓްރެކްޓުގެ އިމުގެ ތެރެއިން ބޭރުނުވުމަށެވެ. ޖީ.އެމް.އާރު އިބްރާހިމް ނާސިރު އިންޓަރނޭޝަނަލް އެއަރޕޯޓު ހިންގުމުގައި ދެމިތިބުމަށެވެ.\nމިފަދަ ނާއިންސާފު ގޮތަކަށް މި ކޮންޓްރެކްޓް ރޫޅާލުމުން ދިވެހިރާއްޖޭގައި އިންވެސްޓްކުރާ ބޭރުގެ ގިނަ ފަރާތްތަކަށް ރާއްޖޭގެ ތަސައްވަރު ކިލަނބުވެ، ރާއްޖެއާއި މެދު އެފަރާތްތަކުގެ އިތުބާރުގެއްލި، އެކަމުގެ ސަބަބުން މިހާރު ވެސް އިންތިހާއަށް ހީނަރުވެފައިވާ މި ރާއްޖޭގެ ނާޒުކް އިޤްތިޞާދަށް ގެއްލުންތަކެއް ލިބެމުންދާނެކަމަށް މި ދާއިރާއިން ދެކެމެވެ. އެހެންކަމުން މިރާއްޖޭގެ އިގްތިޞާދަށް ނުހަނު ގެއްލުންތައްވާނެ މޭރުމުން، ސިޔާސީ ފައިދާގެ ދަހިވެތިކަމުގައި ބަޔަކުކުރަމުންދާ މަސައްކަތްތައް ހުއްޓާލުމަށް މި ދާއިރާއިން މި ގޮވާލަނީ ރާއްޖޭގެ އިގްތިސާދާއި، އަދި އިބްރާހީމް ނާސިރު އިންޓަރނޭޝަނަލް އެއަރޕޯޓުގެ ތަރައްގީއަށްޓަކައި ޖީއެމްއާރުގެ ހިމާޔަތުގައި އަޑުއުފުލަމުންނެވެ.\nބަޔާންނެރުނީ: މުޙައްމަދު ނާޒިމް\nއެމްޑީޕީ މަޑަވެލި ދާއިރާ


Turkey Faisaage Agu Varah Bodah Vehtihjje - Vaguthu\nތުރުކީގެ ރައީސް ރަޖަބް ތައްޔިބު އުރުދުޣާން\nތުރުކީގެ ސެންޓްރަލް ބޭންކުން އެޅި ފިޔަވަޅުތަކާ ގުޅިގެން އެ ގައުމުގެ ފައިސާ "ލީރާ" ގެ އަގު ވަރަށް ބޮޑަށް ދަށް ވެއްޖެއެވެ.\nމިވަގުތު ފައިސާގެ އަގު ހުރީ އެމެރިކާ ޑޮލަރަކަށް 12.77 ލީރާއެވެ. މީގެ ދެތިން ދުވަސް ކުރިން ހުރީ ޑޮލަރަކަށް 12.85 ގެ ރޭޓުގައެވެ. މިހާރު ލީރާގެ އަގު ވަނީ 4.1 އިންސައްތަ ދަށަށް ގޮސްފައެެވެ.\nލީރާގެ އަގު ކުުއްލިއަކަށް ދަށަށް ގޮސްފައިވަނީ އެގައުމުގެ ރައީސްގެ ރަޖަބް ތައްޔިބު އުރުދުޣާން ދެއްކެވި ވާހަކަތަކަށް ފަހުއެވެ. ތުރުކީގެ ރައީސް މިދިޔަ ހޯމަ ދުވަހު ވިދާޅުވީ، އިންޓްރެސްޓް ރޭޓް ބޮޑުކުރުން ނުވަތަ މިމައްސަލައާ މެދު އެއްވެސް އިރެއްގައި ކޮމްޕްރޮމައިޒް ކުރުން ދިފާއު ނުކުރައްވާނޭ ކަމަށެވެ.\nއުރުދުޣާން ވަނީ އިންޓްރެސްޓް ރޭޓް ކުޑަވާހަކަ ފެށުނީއްސުރެ ދައްކަވާފައެވެ. އަދި މިހާރަށްވުރެ އިންޓެރެސްޓް ރޭޓް ދަށްވާނެ ކަމަށް އެމަނިކުފާނު ވިދާޅުވެފައިވެއެވެ.\nމިދިޔަ އަހަރެއްހާ ދުވަސް ތެރޭގައި ތުރުކީ ލީރާގެ އަގު ވަނީ 40 އިންސައްތައަށް ވެއްޓިފައެވެ. ލީރާގެ އަގު ކުއްލިއަކަށް ވެއްޓިފައިވަނީ އެ ގައުމުގެ ސެންޓްރަލް ބޭންކުން ބޭންކްތަކުގެ އިންޓްރެސްޓް ރޭޓް 15 އިންސައްތައަށް ދަށްކުރުމުން ކަމަށް ދިރާސާކުރާ ފަރާތްތަކުން ބުނެފައިވެެއެވެ.\n"އިންޓްރެސްޓް ރޭޓް ބޮޑުކުރުމުގެ ދިފާއުގައި އަޅުގަނޑު އެއްވެސް އިރެއްގައި ވާހަކައެއް ނުދައްކަން، ދެން ވެސް ނުދައްކާނަން. އަޅުގަނޑު ދުވަހަކުވެސް މިމައްސަލައަށް އެއްބަހެއް ނުވާނަން"\nއުރުދުޣާންގެ ޕްރެޝަރުގެ ސަބަބުން މަރުކަޒީ ބޭންކުން ވަނީ ސެޕްޓެމްބަރު މަހުން ފެށިގެން 400 އަސާސް ޕޮއިންޓް 15 އިންސައްތައަށް ދަށްކޮށްފައެވެ. އިކޮނޮމިސްޓުން ވަނީ މި ސިޔާސަތަށް ވަރަށް ބޮޑަށް ފާޑުކިޔައި، ސަރުކާރުގެ މި ނިންމުމުގެ ސަބަބުން ތަކެތީގެ އަގު ބޮޑުވާނެ ކަމުގެ އިންޒާރު ދީފައެވެ.\nއުރުދުޣާން ވިދާޅުވީ ދާދިފަހުން އެކްސްޗޭންޖް ރޭޓްގެ "ހަލަބޮލިކަން" ބިނާވެފައި އޮތީ އިގްތިސާދީ އަސާސްތަކުގެ މައްޗަށް ނޫން ކަމަށެވެ. ތުރުކީގެ އިގްތިސާދަށް އަންނަ ލޮޅުންތަކުން ސަރުކާރަށް ކުރިމަތިވާ ޕްރެޝަރުތަކާ ހެދި ސަރުކާރުން ވަނީ މިދިޔަ ދެ އަހަރު ތެރޭ މަރުކަޒީ ބޭންކުގެ ގަވަރުނަރު ތިން ފަހަރަށް ބަދަލުކޮށްފައެވެ. މިކަމުގެ ސަބަބުން އިންވެސްޓަރުން ތުރުކީއަށް ކުރާ އިތުބާރު ވަނީ ކުޑަވެފައެވެ.


Gina iru massaikaiy kuraa nama ley macchah dhey | Mihaaru\nމީހަކު އޮފީހެއްގައި މަސައްކަތްކުރަނީ.\nގިނަ ވަގުތު މަސައްކަތްކުރާ ނަމަ ލޭމައްޗަށް ދާނެ\n24 ޑިސެމްބަރ 2019 - 07:23\nއޮފީސްތަކުގައި މަސައްކަތްކުރާ މީހުން ކަނޑައަޅާފައި އޮންނަ ގަޑިއަށް ވުރެ އިތުރަށް މަސައްކަތްކުރާ ނަމަ ލޭގެ ޕްރެޝަރު މަތިވެ (ހައިޕަޓެންޝަން) ސިއްހީ ބޮޑެތި މައްސަލަތަކާ ކުރިމަތިވާ ކަމަށް ދިރާސާއެއްގައި ބުނެފި އެވެ.\nހައިޕަޓެންޝަން ޖާނަލްގައި ޝާއިއުކޮށްފައިވާ ކެނެޑާގެ ލަވާލް ޔުނިވަސިޓީގެ ރިސާޗަރުންގެ ޓީމަކުން ހަދާފައިވާ ދިރާސާގައި ބުނީ ލޭގެ ޕްރެޝަރު ގަވައިދުން ޓެސްޓްކުރުމަކީ ވެސް ވަރަށް މުހިއްމު ކަމެއް ކަމަށެވެ. މި ދިރާސާ ހަދާފައި ވަނީ ކެނެޑާގައި އިންޝުއަރެންސްގެ ހިދުމަތް ދޭ ތިން ކުންފުންޏެއްގައި މަސައްކަތްކުރާ 3،500 އެއްހާ މުވައްޒަފުންގެ ސިއްހީ ހާލަތު އެނަލައިޒްކޮށްގެންނެވެ.\nއެގޮތުން ދިރާސާގައި ބުނީ ބޮޑު އާބާދީއަކަށް އިންޝުރެންސްގެ ހިދުމަތް ދިނުގައި މަސައްކަތްކުރުމަކީ ގިނަ ވަގުތު މަސައްކަތުގައި މުވައްޒަފުން ހޭދަކުރަން ޖެހޭ ކަމެއް ކަމަށާއި އޭގެ ސަބުން ލޭގެ ޕްރެޝަރު މަތިވާކަން މުވައްޒަފުންގެ ސިއްހީ ރެކޯޑްތަކުން ހާމަކޮށްދޭ ކަމަށެވެ. އަދި ދެ ޖިންސްގެ މީހުންނަށް މިކަން ކުރިމަތިވާ މިންވަރު ދެ ޖިންސްގެ މީހުންގެ އުމުރާއި ތައުލީމީ ފެންވަރާއި، އަދާކުރާ މަގާމާއި ދުންފަތު އިސްތިއުމާކުރުމާއި ބޮޑީ މާސް އިންޑެކްސް (ބީއެމްއައި) ގެ އިތުރުން ސިއްހީ ގޮތުން ހުންނަ އެކި ކަހަލަ ކަންކަމާ ގުޅޭ ކަމަށް ވެސް ބުންޏެވެ.\nދިރާސާގައި ބުނިގޮތުގައި ހަފުތާ އަކު 49 ގަޑިއިރު ނުވަތަ އެއަށް ވުރެ އިތުރަށް މަސައްކަތްކުރާ މީހުންނަށް މާސްކްޑް ހައިޕަޓެންޝަން ކުރިމަތިވުމުގެ ފުރުސަތު 77 ޕަސެންޓަށް އަރާ އިރު، އެފަދަ މީހުންނަށް ސަސްޓެއިންޑް ހައިޕަޓެންޝަން ކުރިމަތިވުމުގެ ފުރުސަތު 66 ޕަސަންޓަށް އިތުރުކޮށްދޭ ކަމަށެވެ. އަދި ހަފުތާ އަކު 41-48 ގަޑިއިރަށް މަސައްކަތްކުރާ މީހުންނަށް މާސްކްޑް ހައިޕަޓެންޝަން ކުރިމަތިވުމުގެ ފުރުސަތު 54 ޕަސަންޓަށް އިތުރުކޮށްދޭ އިރު، ސަސްޓެއިންޑް ހައިޕަޓެންޝަނަށް ހުށަހެޅުމުގެ ފުރުސަތު 42 ޕަސަންޓަށް އިތުރުކޮށްދެ އެވެ.\n"މީގެ ނަތީޖާ އަކީ ހިތުގެ އެކި ކަހަލަ މައްސަލަތަކަށް ވެސް މަގުފަހިވުން. މާސްކްޑް އާއި ސަސްޓެއިންޑް ހައިޕަޓެންޝަނަކީ ވެސް ހިތުގެ މައްސަލަތަކަށް ހުޅުވޭ ދޮރެއް،" ލަވާލް ޔުނިވަސިޓީގެ ސޯޝަލް އެންޑް ޕްރިވެންޓިވް ޑިޕާޓްމަންޓްގެ ޕީއެޗްޑީ އެސިސްޓަންޓް ޕްރޮފެސަރު ޒޭވިއާ ޓްރޫޑެލް ވިދާޅުވި އެވެ.\nބަޔަކު އޮފީހެއްގައި މަސައްކަތްކުރަނީ.\nއޭނާ ވިދާޅުވި ގޮތުގައި މަސައްކަތުގެ ބުރަބޮޑުވުމާ އެކު ވެސް، ކަންކަން ނިންމުމުގެ އިހުތިޔާރު މުވައްޒަފުންނަށް ނެތުމަކީ ވެސް ލޭގެ ޕްރެޝަރު މަތިވާން ދިމާވާ ކަމެކެވެ. އެހެންވެ ލޭގެ ޕްރެޝަރު ގިނަގިނައިން ޓެސްޓްކުރެވޭ ކަހަލަ އިންތިޒާމުތަކެއް ގެންގުޅުން މުހިއްމު ކަމަށް ވެސް ވިދާޅުވި އެވެ.\n"މިސާލަކަށް އަމިއްލަ އަށް ޓެސްޓްކުރެވޭ ކަހަލަ ޑިވައިސްއެއް ގެންގުޅުން. މީހަކަށް ބަރޯސާވުމުގެ ބަދަލުގައި ލޭގެ ޕްރެޝަރު ޗެކްކޮށްލެވޭ ވެއަރަބަލް ޑިވައިސްއެއް ގެންގުޅުމަކީ މިހާރު މާ އުނދަގޫ ކަމަކަށް ނުވާނެ،" ޓްރޫޑެލް ވިދާޅުވި އެވެ. "ހަމައެއާ އެކު ޑޮކްޓަރުންގެ ލަފަ އާއި އިރުޝާދު ހޯދުން ވެސް މުހިއްމު."\nއިތުރު ލިޔުންތައް ސިއްހަތު ދިރާސާ ކެނެޑާ ހިތުގެ ބަލި ބްލަޑް ޕްރެޝާ


SunOnline: Raajje in Lanka ah dhaa flight thakah Ratmalana airport\nރާއްޖެ އާއި އިންޑިއާގެ ބައެއް ސަރަހައްދުތަކުން ސްރީލަންކާ އަށް ދާ ފްލައިޓުތައް އޮޕަރޭޓުކުރަން ބޭނުންކުރާނީ ރަޓްމަލާނާ އެއާޕޯޓު ކަމަށް ސްރީލަންކާގެ ސަރުކާރުން ބުނެފިއެވެ.\nލަންކާގެ ޓޫރިޒަމް މިނިސްޓަރު ފްރާސަނާ ރަނަތުންގާ ވިދާޅުވީ ރާއްޖެ އާއި ލަންކާއާއި ދެމެދު ފްލައިޓުތައް ބޭއްވުމަށް ފްލައިމީ އަދި މޯލްޑިވިއަން އާއެކުވެސް މަޝްވަރާ ކޮށްފައިވާ ކަމަށެވެ.\nފްލައިމީ އިން ދާދިފަހުން ވަނީ އެ އެއާލައިނުގެ ބައިނަލްއަގުވާމީ ފުރަތަމަ ދަތުރު ކޮލަމްބޯގެ ބަންޑާރަނަޔަކަ އިންޓަނޭޝަނަލް އެއާޕޯޓަށް ކޮށްފައެވެ. ނަމަވެސް ކުރިއަށް އޮތް ތަނުގައި އެ އެއާލައިން އުދުހޭނީ ކޮލޮމްބޯގެ ރަޓްމަލަނާ އެއާޕޯޓަށް ކަމަށް އެ އެއާލައިނުން ބުންޏެވެ.\nރާއްޖެ އާއި ލަންކާ އާއި ދެމެދު ކުރާ ދަތުރުތަކަށް އާންމުކޮށް ބޭނުންކުރަނީ ބަންޑާރަނައިކަ އިންޓަނޭޝަނަލް އެއާޕޯޓެވެ. ރަޓްމަލާނާ އެއާޕޯޓަކީ ލަންކާގެ ފުރަތަމަ އިންޓަނޭޝަނަލް އެއާޕޯޓެވެ. ބަންޑާރަނައިކަ އެއާޕޯޓު ހުޅުވުމާއި ހަމައަށް އެ ގައުމުގައި އޮޕަރޭޓުކުރި އިންޓަނޭޝަނަލް އެއާޕޯޓު، ރަޓްމަނާލާ އެއާޕޯޓަށް މިހާރުވެސް ދުވާލަކު 75 ފްލައިޓު އޮޕަރޭޓު ކުރެއެވެ.\nއެގޮތުން ޕްރައިވެޓް ޖެޓުތަކާއި ޑޮމެސްޓިކް ދަތުރުތަކަށް އަދި އަސްކަރިއްޔާގެ ބޭނުމަށާއި ފްލައިން ސްކޫލުގެ ބޭނުމަށް އެ އެއާޕޯޓު ބޭނުންކުރެއެވެ.\nރަޓްމަލާނާ އެއާޕޯޓަށް އިންޓަނޭޝަނަލް ދަތުރުތައް ބޭއްވުމަށް ލަންކާގެ ކެބިނެޓުން މިހާރު ވަނީ ރުހުން ދީފައެވެ. މީގެ އިތުރުން އެ އެއާޕޯޓުން ނަގާ ފީތަކަށް ލުއިދޭންވެސް ލަންކާ ސަރުކާރުން ވަނީ ނިންމައިފައެވެ.\nލަންކާގެ ޓޫރިޒަމް މިނިސްޓަރު ވިދާޅުވީ ރަޓްމަނާލާ އެއާޕޯޓު އޮންނަ ސަރަހައްދަކީ ގިނަ އަދަދެެއްގެ ދިވެހިންނާއި ސައުުތު އިންޑިއާގެ ރައްޔިތުން ގިނަ އަދަދަކަށް ދިރިއުޅޭ ސަރަހައްދެއް ކަމަށާއި އެ އެއާޕޯޓަށް ބާއްވާ ފްލައިޓުތައް އެ ރައްޔިތުންނަށް ހާއްސަވާނެ ކަމަށެވެ.\nރާއްޖެ އާއި އިންޑިއާގެ ފްލައިޓުތަކަށް ރަޓްމަލާނާ އެއާޕޯޓު ހާއްސަ ކުރަން ނިންމިއިރު، ސްރީލަންކާއަށް ޗުއްޓީއަށާއި ވިޔަފާރިއަށްދާ މީހުންނަށް ބަންޑާރަނައިކަ އިންޓަނޭޝަނަލް އެއާޕޯޓު (ބީއައިއޭ) ހުޅުވުން މުއްދަތެއް ނެތް ގޮތަށް ވަނީ ފަސްކޮށްފައެވެ.


Kaafu Guraidhoo Monitoring Ge Haalathah Genesfi | Hathaavees\nކ. ގުރައިދޫ މޮނީޓަރިންގެ ހާލަތަށް ގެނެސްފި\nކ. ގުރައިދޫ ---\nކޮވިޑް19 އާ ގުޅިގެން ކ. ގުރައިދޫ މޮނީޓަރިންގެ ހާލަތަކަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ގެނެސްފިއެވެ.\nގުރައިދީ މޮނީޓަރިންގެ ހާލަތަށް ގެނައީ ކީއްވެގެން ކަމެއް ނުބުނެއެވެ. މައުލޫމާތު ލިބޭގޮތުގައި އެރަށް މޮނީޓަރިންގ ހާލަތަށް ގެނެސްފައި ވަނީ ކޮވިޑް-19 އަށް ޝައްކު ކުރެވޭ މީހަކު ފެނިގެންނެވެ. ނޭޝަނަލް އިމަޖެންސީ އޮޕަރޭޝަން ސެންޓަރުން ދަރުބާރުގޭގައި މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ކޮވިޑް19 ގެ ތަރުޖަމާން މަބްރޫކް އަޒީޒް ވިދާޅުވީ މަބްރޫކް ވިދާޅުވީ މިހާތަނަށް ޕޮޒިޓިވްވި މީހުންނާއި ގުޅިގެން 945 ކޮންޓެކްޓެއް ފާހަގަކުރެވިފައިވާ ކަމަށެވެ. 164 އިމާރާތެއް މޮނީޓަރިންގެ ހާލަތަށް ގެނެސްފައިވާއިރު މިރޭގެ 19:00އާ ހަމައަށް 38 ތަނެއް މޮނީޓަރިންގެ ހާލަތަށް ގެނެސްފައިވާ ކަމަށް މަބްރޫކް ވިދާޅުވިއެވެ.\nކ. ގުރައިދޫ މޮނީޓަރިންގެ ހާލަތަށް ގެނެސްފައިވާއިރު ހއ. މާރަންދޫއާ ހދ. ނޮޅިވަރަމްއާ ހދ. ވައިކަރަދޫއާ ހދ. ހިރިމަރަދޫއާ ހއ. ހޯރަފުށްޓާއި ހއ. ތުރާކުނާއި ހއ. ތަކަންދޫއާ ހއ. އިހަވަންދޫ އަދި ހއ. އުލިގަމު ވެސް ވަނީ މޮނިޓަރީންގެ ހާލަތުގައެވެ. އުލިގަމުން އިއްޔެ ވަނީ މީހަކު ކޮވިޑް19 އަށް ޕޮޒިޓިވްވެފައެވެ.


BREAKING: Raees Yameen ge runningmate akah Dr. Shaheem | Mihaaru\nރައީސް ޔާމީންގެ ރަނިން މޭޓަކަށް ޝަހީމް ހަމަޖެއްސެވުމާ ގުޅިގެން، ޕީޕީއެމްގެ އޮފީހަށް އޭނާ މިރޭ ވަޑައިގެން، އެ ޕާޓީގެ ބައެއް އިސްވެރިންނާ ބައްދަލުކުރައްވަނީ.\nރައީސް ޔާމީންގެ ރަނިން މޭޓަކަށް ޑރ. ޝަހީމް ހަމަޖައްސަވައިފި\n07 ޖުލައި 2018 - 21:26 184 comments\nމި އަހަރުގެ ރިޔާސީ އިންތިޚާބުގައި، ޕީޕީއެމްގެ ރިޔާސީ ކެންޑިޑޭޓް ރައީސް އަބްދުﷲ ޔާމީންގެ ރަނިން މޭޓަކަށް، އިސްލާމިކް ޔުނިވަސިޓީގެ ޗާންސެލަރު ޑރ. މުހައްމަދު ޝަހީމް އަލީ ސައީދު މިރޭ ހަމަޖައްސަވައިފި އެވެ.\nރައީސް ޔާމީންގެ ސަރުކާރުގެ ފުރަތަމަ އިސްލާމިކް މިނިސްޓަރު އަދި ކުރީގެ ރައީސް މުހައްމަދު ވަހީދުގެ ވެރިކަމުގައި ވެސް އެ މަގާމު ފުރުއްވުމުގެ އިތުރުން ކުރީގެ ރައީސް މުހައްމަދު ނަޝީދުގެ ވެރިކަމުގައި އިސްލާމިކް މިނިސްޓްރީގެ ސްޓޭޓް މިނިސްޓަރުކަން ކުރެއްވި ޝަހީމް، ރައީސް ޔާމީންގެ ރަނިން މޭޓަކަށް ހަމަޖެއްސެވިކަން ރައީސް ޔާމީން އިއުލާން ކުރެއްވީ މިރޭ ބޭއްވި ޕީޕީއެމްގެ ކައުންސިލްގެ ކުއްލި ބައްދަލުވުމުގަ އެވެ. އެނގިފައިވާ ގޮތުގައި، ރައީސް ޔާމީންގެ ރަނިން މޭޓަކަށް ޝަހީމް ހަމަޖެއްސެވިކަން ކައުންސިލްގެ މިރޭގެ ބައްދަލުވުމުގައި އެމަނިކުފާނު ވަނީ ކައުންސިލާ ހިއްސާ ކުރައްވައިފަ އެވެ.\nޕީޕީއެމްގެ ކައުންސިލްގެ މިރޭގެ ބައްދަލުވުން ރައީސް ޔާމީން ކުރިއަށް ގެންދަވަނީ.\nރައީސް ޔާމީން ރިޔާސީ ދެވަނަ ދައުރަކަށް ކުރިމަތިލައްވާއިރު، އެމަނިކުފާނުގެ ރަނިން މޭޓަކަށް ހަމަޖެއްސެވި، އުމުރުން 41 އަހަރުގެ ޝަހީމަކީ ގުރުއާން ހިތުދަސް އަދި ފިގްހް އަދި އުސޫލުލް ފިގްހް އިން ޕީއެޗްޑީ ނަންގަވާފައިވާ ދީނީ އިލްމުވެރި އެކެވެ. ގއ. މާމެންދު އަށް އުފަން ޝަހީމް ޑިގްރީ އާއި މާސްޓާސް ހައްދަވާފައި ވަނީ ޝަރީއާ އިންނެވެ.\nޝަހީމް މަތީ ތައުލީމް ހާސިލް ކުރައްވާފައި ވަނީ މެލޭޝިއާގެ އިސްލާމިކް ޔުނިވަސިޓީ އާއި މަދީނާގެ އިސްލާމިކް ޔުނިވަސިޓީންނެވެ.\nރައީސް ޔާމީނާއި ޑރ. ޝަހީމް ރަސްމިއްޔާތެއްގައި ބައިވެރިވެވަޑައިގަންނަވަނީ.\nރައީސް ޔާމީން 2013 ވަނަ އަހަރު ރިޔާސީ އިންތިޚާބަށް ކެމްޕެއިން ކުރެއްވިއިރު، އެމަނިކުފާނުގެ ރަނިން މޭޓަކީ ޑރ. މުހައްމަދު ޖަމީލް އަހުމަދެވެ. ޖަމީލާ އެކު، ކާމިޔާބު ކެމްޕެއިނެއް ކުރައްވައި އެ ފަހަރުގެ ރިޔާސީ އިންތިޚާބު ރައީސް ޔާމީން ކާމިޔާބު ކުރެއްވި ނަމަވެސް ދެ ބޭފުޅުންގެ މެދުގައި އުފެދުނު ހިޔާލު ތަފާތުވުންތަކުގެ ތެރެއިން ޖަމީލްގެ އިތުބާރު ނެތްކަމުގެ ވޯޓު ރައްޔިތުންގެ މަޖިލީހުން ނަގައި މަގާމުން ދުރުކުރި އެވެ. އޭގެ ފަހުން ރައީސް ޔާމީންގެ ނައިބަކަށް އެމަނިކުފާނު އައްޔަން ކުރެއްވީ ޓޫރިޒަމް މިނިސްޓަރަކަށް ހުންނެވި އަހުމަދު އަދީބެވެ. އެކަމަކު، ރައީސް ޔާމީން އަވަހާރަކޮށްލުމަށްޓަކައި ލޯންޗްކޮޅު ގޮއްވާލުމުގައި ބައިވެރިވި މައްސަލާގައި އަދީބުގެ އިތުބާރު ނެތް ކަމަށް ރައްޔިތުންގެ މަޖިލީހުން ފާސްކޮށް މަގާމުން ދުރުކުރި އެވެ.\nއަދީބަށް ފަހު، ނައިބު ރައީސަކަށް އައްޔަން ކުރެއްވީ ފިނޭންސް މިނިސްޓަރަކަށް ހުންނެވި އަބްދުﷲ ޖިހާދެވެ. ޖޫން 22، 2016 ގައި ނައިބު ރައީސަކަށް ޖިހާދު އައްޔަން ކުރެއްވި ގޮތަށް އެމަނިކުފާނު އަދިވެސް ހުންނެވީ އެ މަގާމުގަ އެވެ. ޝަހީމަކީ ޖިހާދުގެ ޅިޔަނެކެވެ.\nއިތުރު ލިޔުންތައް ޑރ. މުހައްމަދު ޝަހީމް އަލީ ސައީދު ޕީޕީއެމް ރައީސް އަބްދުﷲ ޔާމީން\nރައީސްގެ ވަށައިގެން ވަނީ އިސްލާމީ ގައުމުތައް: ޝަހީމް


ކޮރޯނާވައިރަސްއާ ގުޅިގެން ކުރިމަތިވެފައިވާ އިގްތިސޯދީ ދަތިތަކުގައި ބްރޯޑްކާސްޓަރުންނާއި ރީ-ބްރޯޑްކާސްޓަރުންނަށް ކުރިމަތިވެފައިވާ މާލީ މައްސަލަތައް ދެނެގަތުމަށް މޯލްޑިވްސް ބްރޯޑްކާސްޓިން ކޮމިޝަނުން ނިންމައިފި އެވެ\nބްރޯޑްކާސްޓިން ކޮމިޝަނުން ކުރިން ނިންމާފައިވާ ނިންމުންތައް ވެސް ރިވިއު ކުރަން އެދި އެ ކޮމިޝަނަށް ހުށަހެޅޭ ގޮތަށް އެ ކޮމިޝަނުން މިއަދު ހަމަޖައްސައިފި އެވެ.\nބްރޯޑްކާސްޓިން ކޮމިޝަނުން ނަބާހު އިސްތިއުފާ ދެއްވައިފި\nބްރޯޑްކާސްޓިން ކޮމިޝަންގެ މެމްބަރު، ހަސަން ނަބާހު އޭނާގެ މަގާމުން މިއަދު އިސްތިއުފާދެއްވައިފި އެވެ.\nބްރޯޑްކޮމް އިން ސޮފްވާން އިސްތިއުފާ ދޭން ހުށަހަޅައިފި\nބްރޯޑްކާސްޓިން ކޮމިޝަންގެ މެމްބަރު، އިސްމާއިލް ސޮފްވާން މަގާމުން ވަކިކުރަން ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީން ނިންމާފައި ވަނިކޮށް އިސްތިއުފާ ދެއްވުމަށް ރައްޔިތުންގެ މަޖިލީހަށް އޭނާ ސިޓީއެއް ހުށަހަޅުއްވައިފި އެވެ.\nޕީއެސްއެމްއާ މެދު އަމަލުކުރީ އާންމު އުސޫލުން:ބްރޯޑްކޮމް\nއަލަށް އަމަލުކުރަން ފެށި ބްރޯޑްކާސްޓިން ގަވާއިދާއި ރީ-ބްރޯޑްކާސްޓް ކުރުމުގެ ގަވައިދުގައި ބުނާ މައުލޫމާތުތައް ތިން މަސް ތެރޭގައި ފުރިހަމަ ކުރަން މޯލްޑިވްސް ބްރޯޑްކާސްޓިން ކޮމިޝަނުން އިލްތިމާސްކޮށްފި އެވެ.\nޗެނަލް 13 އަށް ބްރޯޑްކޮމް އިން އިންޒާރު ދީފި\nއިލެކްޝަންސް ކޮމިޝަނުން ހުށަހެޅި މައްސަލައާ ގުޅިގެން، ޗެނަލް 13 އިން ކޮންޓެންޓް ފޮނުވުމުގައި ސަމާލުވުމަށް އިލްތިމާސްކޮށް އަދި ގާނޫނާއި ގަވައިދާ ތައާރުޒުވާ ކޮންޓެންޓް ބްރޯޑްކާސްޓް ކޮށްފި ނަމަ ފިޔަވަޅު އަޅާނެ ކަމުގެ އިންޒާރު މޯލްޑިވްސް ބްރޯޑްކާސްޓިން ކޮމިޝަނުން މިރޭ ދީފި އެވެ.\nޗެނަލް 13 އަށް ފިޔަވަޅު އަޅައިދިނުމަށް ބްރޯޑްކޮމްއަށް\nއިލެކްޝަންސް ކޮމިޝަން (އީސީ) ގެ ފަސް މެމްބަރުންނަކީ ފިއްލަވައިގެން އުޅުއްވާ ބޭފުޅުންތަކެއް ކަމަށް ދޭހަވާ ގޮތަށް، އެ ބޭފުޅުންގެ ފޮޓޯތައް، ޗެނަލް 13 އިން ދައްކަމުން ދާތީ އެ ސްޓޭޝަނަށް ފިޔަވަޅު އަޅައި ދިނުމަށް އެދި އެ ކޮމިޝަނުން މޯލްޑިވްސް ބްރޯޑްކާސްޓިން ކޮމިޝަނަށް މައްސަލައެއް މިރޭ ހުށަހަޅައިފި އެވެ.


Zameelge mahsala PG in anburaa majileehah fonuvaalaifi – Iru\nޒަމީލްގެ މައްސަލަ ޕީޖީ އޮފީހުން އަނބުރާ މަޖިލީހަށް ފޮނުވާލައިފި\nޑިފެންސް މިނިސްޓްރީގެ ޑެޕިއުޓީ މިނިސްޓަރު ހަސަން ޒަމީލްގެ މައްޗަށް ދައުވާ ކޮށްދޭން އެދި ރައްޔިތުންގެ މަޖިލީހުގެ އިދާރާ އިން ޕްރޮސެކިއުޓާ ޖެނެރަލް (ޕީޖީ) އަށް ފޮނުވި މައްސަލަ ބޭރުކޮށްލައި މިއަދު އަނބުރާ މަޖިލީހަށް ފޮނުވާލައިފި އެވެ.\nއެ މައްސަލައިގައި ދައުވާ ކޮށްދިނުމަށް އެދި މަޖިލީހުގެ އިދާރާ އިން ޕީޖީ އޮފީހަށް ފޮނުވީ ތަހުގީގެއް ނުކޮށެވެ. އެހެންވެ، ޖިނާއީ ތަހުގީގެއް އެ މައްސަލައިގައި ހިންގުމަށް އެފަދަ އިދާރާއަަކަށް ހުށަހަޅަން ޕީޖީން ލަފާ ދީފައިވެ އެވެ.\nޒަމީލަށް ދައުވާ ކޮށްދިނުމަށް ޕީޖީއަށް ފޮނުވީ، ވަކިވަކި ސިފައިން މަޖިލީހަށް ހާޒިރު ކުރުމަށް ރައްޔިތުންގެ މަޖިލީހުން ނިންމުމުން އެކަމަށް އިންކާރު ކުރައްވައި، މަޖިލީހުގެ އިދާރާ އަށް ފޮނުއްވި ސިޓީގައި އޭނާ ސޮއި ކުރައްވާފައި އޮތުމުންނެވެ. އެ ސިޓީގައި ވަނީ ސިފައިންގެ ފަރާތުން ޖަވާބުދާރީވާނީ ސިފައިންގެ ލަފާދޭ މަޖިލީހުން ޗީފް އޮފް ޑިފެންސް ފޯސްއަށް ދެއްވާފައިވާ ލަފާގައިވާގޮތުގެ މަތިން ދިވެހިރާއްޖޭގެ ގައުމީ ދިފާއީ ބާރުން ކަމަށެވެ.


ލޮކްޑައުންގައިވެސް އިންޑިޔާގައި ކެމިކަލް ލީކުވެ ފެކްޓްރީ ބަންދު ކުރުމަށް ގޮވާލާ މުޒާހަރާ ކުރަނީ – Dhen.mv\nލޮކްޑައުންގައިވެސް އިންޑިޔާގައި ކެމިކަލް ލީކުވެ ފެކްޓްރީ ބަންދު ކުރުމަށް ގޮވާލާ މުޒާހަރާ ކުރަނީ\nMay 10, 2020 - 12:40 pm\nވިޝާކާ ޕަޓްނަމްގެ ސިނާޢީ ސަރަހައްދުގައި ހުރި ފެކްޓްރީ އަކުން ބޭރުވި ވިހަ ގޭހުގެ އަސަރުކޮށްގެން 12 މީހަކު މަރުވެ އެތައް ބަޔަކު ޒަޚަމް ވުމާއި ގުޅިގެން، މި ފެކްޓްރީ ބަންދު ކުރުމަށް ގޮވާލާ މުޒާހަރާ ކުރަމުން އެބަ ގެންދެއެވެ. ސައުތު ކުރެޔާގެ ކުންފުންޏަކަށް ނިސްބަތްވާ މި ފެކެޓްރީގެ ސަލާމަތީ ކަންކަން ހުރި ގޮތް ބެލުމަށް ސަރުކާރުގެ އޮފިޝަލުން އައުމުން 300 އެއްހާ މީހުން އެއްވެ ޕޮލިސް ބެރިކޭޑް ފަޅާލުމަށްފަހު، މިތަން ބަންދު ކުރުމަށްވަނީ އަޑު އުފުލާފައެވެ.\nމި ހަމަ ނުޖެހުން ހިނގަމުން ދިޔައިރުވެސް މިތަނުން މަރުވެގެން ބައެއް މީހުންގެ ހަށިތައް ނެރެގެން ގެންދިޔައެވެ. މުޒާހަރާ ކުރާ މީހުން ވަނީ މަރުވި މީހުންނަށް އިންސާފު ހޯދައިދިނުމަށް ވެސް ގޮވާލާފައެވެ. މަންޒަރު ދުށް މީހަކު ހާމަ ކުރި ގޮތުގައި، " އެތަނުގައި މީހުން ދަރިންތައް ކޮނޑަށް ލައިގެން ފެން ފޮދެއް ހޯދަން ދުވަނިކޮށް ފެނުނު. އެކުދިންގެ ހަށިގަނޑުގައި އެއްވެސް ހަރަކާތެއް ނެތް. އަހަރެން ހީކުރީ މަރުވެފަ ކަމަށް" ކަމަށެވެ. މަރުވި މީހުންގެ ތެރޭގައި3ކުޑަކުދިން ހިމެނެއެވެ. މަރުވި އެންމެންގެ ހަށިތައް ވެސް ވަނީ ހޮސްޕިޓަލަށް ގެންގޮސްފައެވެ.\nއަންދްރާ ޕްރަދޭޝްގެ ޕޮލިސް ޗީފް ގޯތަމް ސާވަންގް ހާމަ ކުރި ގޮތުގައި، މިހާރު ހާލަތު ވަނީ ކޮންޓްރޯލް ކުރެވިފައެވެ. ބުރާސްފަތި ދުވަހު ހިނގި ގޭސް ލީކު ވުމުގެ ހާދިސާގައި ބަޔަކު މަރުވެފައި ވުމުން އެކަމުގެ ތަހުގީގު އަންނަނީ ކުރަމުންނެވެ. އަދި އެންވަޔަރްމެންޓް ޓްރައިބިއުނަލްގެ ފަރާތުން 6.2 މިލިއަން ޑޮލަރުން މި ކުންފުނި ވަނީ ޖޫރިމަނާ ކޮށްފައެވެ.\nފެކްޓްރީގެ ވަށައިގެން މީހުން ސަލާމަތް ކުރުމަށް އިތުރަށް ޖާގަ ހަދާ، މީހުން ސަލާމަތް ކުރުމުގައި ފަސޭހަ ވާނެ ގޮތް ވަނީ ހަދާފައެވެ. އިތުރު ލީކެއް ވެދާނެ ކަމަށް އެތައް ސަތޭކަ ބަޔަކު ރައްކާތެރި ހިސާބުތަކަށް ގެންދެވުނު ނަމަވެސް ބައެއް މީހުން އެނބުރި އައުމުގެ ހުއްދަ ވަނީ ދީފައެވެ. ޕޮލިހުން ހާމަ ކުރި ގޮތުގައި، ލޮކް ޑައުންގެ ސަބަބުން ފެކްޓްރީ ބަންދުކޮށްފައި ހުރުމުން، ހޫނު ގަދަވެގެން ގޭސް ލީކުވެފައިވާ ކަމަށް، މިހާތަނަށް ބެލި ބެލުމުން ވަނީ އެނގިފައެވެ. ކުންފުނީގެ ފަރާތުން ހާމަކުރި ގޮތުގައި ކުންފުނީގެ މަސައްކަތް ހުއްޓިފައި ހުރި ނަމަވެސް މަރާމާތުގެ މަސައްކަތް ތަކެއް ކުރުމަށް ބައެއް މުވައްޒަފުން ހަރަކާތެރިވިއެވެ.\nމިހާދިސާގެ ސަބަބުން ، 1984 ވަނަ އަހަރު ބޯޕާލްގައި މިގޮތަށް ގޭސް ލީކުވުމުގެ ހާދިސާއެއްގައި މަރުވި 3500 މީހުންގެ ހަނދާން ވަނީ އާ ކޮށްދީފައެވެ.


އެއީ ނޭވާ ހިފަހައްޓާލައިގެން ހުންނަން ޖެހުނު، ހާސްކަން ވަރަށްބޮޑުވި ވަގުތުކޮޅެއް: ޔޫންގެ މައިންބަފައިން – Dhen.mv\nމަރްޔަމް ވަޙީދާ August 15, 2020 - 2:20 pm\nޔޫން ލިސީ ހޮސްޕިޓަލުގައި ފަރުވާ ހޯދަނީ/ ފޮޓޯ "ދެން" އަށް ހިއްސާކުރީ ރިހޫ\nޔޫން އަކީ ދިވެހި ފިލްމީތަރި މުޙައްމަދު ޔުނާން އާއި އޭނާގެ އަންހެނުން ފާތިމަތު ރިހްލާ (ރިހޫ) ގެ އެންމެ ހަގު ދަރިފުޅެވެ.\nއުމުރުންް ނުވަ މަހުގެ ޔޫން އަކީ އުފެދުމުގައި ވެސް ހިތުގެ މައްސަލަތަކެއް ހުރުމުގެ ސަބަބުން އަވަސް ފަރުވާއަށް ބޭނުން ވެފައިވާ ކުއްޖެކެވެ. އެފަރުވާ ޔޫން އަށް ލިބުމުގައި ވަރަށް ގިނަ ދަތިތަކަކާއި ވެސް ކުރިމަތިވިއެވެ.\nޔޫންގެ ވާހަކަ "ދެން" އަށް ހިއްސާ ކުރަމުން ރިހޫ ބުނީ ޔޫން އުފަންވިތާ ދެވަނައަށް ވީ ދުވަހު ވެސް ޔޫން ގޮވައިގެން އެމަޖެންސީކޮށް އިންޑިއާއަށް ދާން ޖެހުނު ކަމަށާއި އެ ފަހަރު ވެސް ޔޫންގެ ހިތުގެ އޮޕަރޭޝަނެއް ކުރަން ޖެހުނު ކަމަށެވެ.\n"ބޭބީގެ ހިތުގެ ވާތްފަޅި އެއްވެސް ވަރަކަށް މަސައްކަތް ނުކޮށްގެން އެއިރު އޮޕަރޭޝަން ކުރީ. ވިހެއިރު ބޭބީގެ ނޭވާއަށް އުނދަގޫވެ ވެންޓިލޭޓަރަށް ލާން ޖެހުނު. އޭގެފަހުން ބޭބީގެ އެކޯއެއް ހެދިއިރު އެނގުނީ ބޭބީގެ ހިތުގެ ވާތްފަޅި އެއްވެސް ވަރަކަށް މަސައްކަތް ނުކުރާކަމާ ލަންގްސް ސްޓިފް ވެފަ ހުރިކަން ވެސް . އެހެންވެ ވަގުތުން ފުރުވާލީ އިންޑިއާއަށް. ހާޓް އޮޕަރޭޝަން ކުރީ އިންޑިއާގެ އަމްރިތާ ހޮސްޕިޓަލުގަ. އެކޮޅުގަ އެއިރު ގާތްގަނޑަކަށް މަހެއްވަރު ހުންނަން ޖެހުނު" ރިހޫ ކިޔައިދިނެވެ.\nއެ އޮޕަރޭޝަނަށްފަހު އެނބުރި ރާއްޖެއައީ މިދިޔަ އަހަރުގެ ނޮވެމްބަރު މަހުގެ 31 ވަނަ ދުވަހުއެވެ. ނަމަވެސް މިއަހަރުގެ ފެބްރުއަރީ މަހުގެ 17 ވަނަ އިތުރު ފޮލޯއަަޕެއް ހެދިއިރު އިތުރު މައްސަލަތަކެއް ޖެހިފައިވާކަން ވަނީ އެނގިފައެވެ. އެގޮތުން ޔޫންގެ ހިތުގެ އޮޕަރޭޝަން ކޮށްފައި ގުޅުވާފައި އިންނަ ނާރު މަޑުމަޑުން ބެދެމުން އަންނަ ކަމަށާއި އެކަމުގެ ސަބަބުން ހިތުގެ ލޭގެ ޕްރެޝަރ ވެސް ހުންނަން ޖެހޭ ވަރަށްވުރެ އިތުރު ވެފައިވާކަން ވެސް ވަނީ އެނގިފައެވެ.\nއެހެންކަމުން އެފަހަރު ވެސް އެދެމަފިރިން ވަނީ ޔޫން ގޮވައިގެން އަވަސް ފަރުވާއަށް އިންޑިއާއަށް ގޮސްފައެވެ.\nއެއިރު އިންޑިއާ އަށް ގޮސް ބޭސް ކޮށްގެން އައުމަށްފަހު މިދިޔަ މަހު އަނެއްކާވެސް ޔޫންގެ ބަލިހާލަތު ދަށްވާން ފެށިއެވެ. އެގޮތުން، ހުން އައިސް، ނޭވާލާން ދަތިވުމާއި ރަނގަޅަށް ނުކެވުން ފަދަ ކަންކަމާއި ކުރިމަތިލާން ޖެހުނެވެ. އެހެންކަމުން ޑޮކްޓަރުން ލަފާ ދެއްވީ އަނެއްކާވެސް އަވަހަށް ބޭސްފަރުވާއަށް ރާއްޖެއިން ބޭރަށް ދިޔުމަށެވެ.\nނަމަވެސް މިފަހަރު ވަރަށް ގިނަ ދަތިކަމަކާއި ކުރިމަތިވިއެވެ. ޔޫން އަށް އާސަންދަ ހަމަޖެހުނު ކަމުގައި ވިޔަސް ފުރަތަމަ ހަމަޖެހުނީ އަމްރިތާ ހޮސްޕިޓަލުންނެވެ. ޔޫން ކުރިން ދެއްކި ޑޮކްޓަރު ޑރ. ސުނިލް އަމްރިތާ ހޮސްޕިޓަލުގައި މިހާރު ނުއިންނާތީ އެދެމަފިރިން އެދެމުން ދިޔައީ ކުރިންް ދެއްކި ޑޮކްޓަރަށް ދެއްކޭނެ އިންތިޒާާމު ހަޖައްސައި ދިނުމަށެވެ. އެކަމަށްޓަކައި އަމިއްލަ ޚަރަދުގައި ދިޔުމަށް މަސައްކަތްކޮށް، ޑޮނޭޝަން ހޯދުމުގެ މަސައްކަތް ވެސް ކުރިއެވެ.\nއެއަށްފަހު ކުރިމަތިވީ އަނެއް ގޮންޖެހުމަކީ އިންޑިއާއަށް ފުރަން އާސަންދައިގެ ފަރާތުން ފްލައިޓުން ޖާގަ ހަމަނުޖެހުމެވެ. ފާއިތުވަމުންދިޔަ ކޮންމެ ސިކުންތަކީ ޔޫން އަށް ހުރި ނުރައްކަލަކަށް ވުމުން، ރިހޫ އާއި ޔުނާން އަށް މަޖުބޫރުވީ އެކުޑަ ދަރިފުޅު ގޮވައިގެން މަދަދަށް އެދި މުލިއާގޭ ދޮށަށް (ރައީސުލް ޖުމްހޫރިއްޔާގެ ގެކޮޅު) ގޮސް ދަންނަވާށެވެ. އެއީ އެމީހުން ޖެއްސި "ސްޓަންޓެއް" ކަމަށް ބައެއް މީހުން ބުނި ކަމުގައިވިޔަސް، ތުއްތު ދަރިފުޅަށްޓަކައި އެދެމަފިރިންގެ ހިތުގައި ވެރިވެފައިވާ ހާސްކަން އެދުވަހު ވެސް އެމީހުންގެ މޫނުމަތިންނާއި ލޮލުން ފޫދެމުންދިޔަ ކަރުނައިން ހާމަވާން ހުއްޓެވެ.\nއެންމެފަހުން ، އެތައް ބައެއްގެ އެހީތެެރިކަމާއިއެކު އެދެމަފިރިންނަށް ޔޫން ގޮވައިގެން ފަރުވާއަށް ދެވޭ ގޮތް ވިއެވެ. ޔޫން ގޮވައިގެން އިންޑިއާއަށް އެދެމަފިރިން ދިޔައީ ޖުލައި މަހުގެ 29 ވަނަ ދުވަހުގައެވެ. ނަމަވެސްް ފުރަތަމަ ތިބެން ޖެހުނީ ލިސީ ހޮސްޕިޓަލުގައި 14 ދުވަހުގެ ކަރަންޓީނުގައެވެ.\nޔޫންގެ ހިތުގެ އޮޕަރޭޝަން އިއްޔެ ހެނދުނު ކޮށްފައިވާއިރު، މާތް ﷲ ގެ އިރާދަފުޅާއެކު އެއޮޕަރޭޝަން ވަރަށް ވެސް ކާމިޔާބެވެ. އަށް ގަޑިއިރުގެ އެއޮޕަރޭޝަން ކާމިޔާބުވުން ވެގެން ދިޔައީ ރިހޫ އާއި ޔުނާން ގިނަ ދުވަސްތަކެއް ވަންދެން ކުރި ފިކުރުތަކަށް ލިބުނު އެންމެ އުފާވެރި ޚަބަރަށެވެ.\n"ނޭވާ ހިފަހައްޓާލައިގެން ހުންނަން ޖެހުނު ވަގުތުކޮޅެއް ހަމަ އެއީ. ވަރަށް ވެސް ފިކުރު ބޮޑުވެ، ހާސްކަމުގައި ހުންނަން ޖެހުނީ. ދުވަހަކުވެސް އެހާސްކަން ހިތުން ފިލައިގެނެއް ނުދާނެ. އެއިރުވެސްް ބުނަމުން ގެންދިޔައިން ޑރ. ސުނީލް އަށްވުރެ ރަނގަޅަށް މިކަން އެހެން މީހަކަށް ނުކުރެވޭނޭ. ޑރ. ސުނީލް ކޮށްފައިން ސާޖަރީއެއް ރަނގަޅު ކުރެވޭނީ އޭނައަށް އެކަނި. ޑރ. ސުނީލް އާއި ވާހަކަ ދެއްކިއިރު ބުނި ޑރ. އެލީނާއަށް މިކަން ފާހަގަ ވެގެން މިކަމާއި އަވަސް ފިޔަވަޅެއް އަޅާ ޑރ. ސުނީލް ކައިރިއަށް އާދެވުން މިއީ އެންމެ ރަނގަޅަށްވީ ކަންތަކޭ" ރިހޫ ބުންޏެވެ.\nމީގެ އިތުރުން ރިހޫ ބުނީ ޑރ. ސުނީލް ގެ އަތް މައްޗަށް އެމީހުންގެ ދަރިފުޅު ދޫކޮށްލީ، ވަރަށް "ހަނި ޕަސެއްޓޭޖެއްގައި" ދަރިފުޅު ހުއްޓާ، ޑރ. ސުނީލް އަށް ވަރަށް އިތުބާރާއެކު ކަމަށެވެ.\n"އަމްރިތާ ހޮސްޕިޓަލުން އެމީހުން ހެދި އެކޯ، ފަރުވާ ބަހައްޓައިގެން އެމީހުން ހެދިނަމަ މިއަށްވުރެ ވެސް އަވަސްވީސް ޔޫން ގެ އޮޕަރޭޝަނަށް. ރާއްޖެއިން އެކޯ ހަދާފަ އަމްރިތާއަށް ފޮނުވީމަ، އެތަނުން އެއްވެސް މައްސަލައެއް ނެތޭ ބުނެފަ ފޮނުވާލީ. އެއަށްފަހު އަނެއްކާވެސް އެކޯ ހެދިއިރު ފެނުނީ ހަމަ އެއްކަންތައް ތަކެއް، އެކަމަކު ކުރިއަށްވުރެ ހާލުދެރަ. އާސަންދައިން ތަންކޮޅެއް ޒިންމާދާރުކަމެއް މިކަންކަމަށް ދޭން ފެނޭ. އަދި އުސޫލާއި ޕޮލިސީއަކީ ފުރާނައަށްވުރެ މުހިންމު އެއްޗަކަށް ވެގެންް ނުވާނެ. އެއީ އެއިރެއްގެ ހާލަތަށް ބަލާފަ ބަދަލުވާން ޖެހޭ، ބަދަލު ކޮށްދޭންޖެހޭ އެއްޗެއް" ރިހޫ ބުންޏެވެ.\n"ޔޫންގެ އޮޕަރޭޝަން ކާމިޔާބުވީތީ އެންމެ ފުރަތަމަ ވެސް ޙަމްދާއި ޘަނާކިޔައި ޝުކުރު އަދާކުރަނީ އަހަރެމެން ހެއްދެވި ފަރާތަށް. އޮޕަރޭޝަން ކާމިޔާބުވީ އެކަލާނގެ އިރާދަފުޅާއެކު."\nމީގެއިތުރުންް ރިހޫ އާއި ޔުނާން ވަނީ ޔޫން އަށް އަވަސް ޝިފާއެއް ލިބުމަށްއެދި ހެޔޮ ދުޢާ ކޮށްދިން އެންމެހާ ފަރާތްތަކަށް ވަަރަށް ބޮޑަށް ޝުކުރު އަދާ ކޮށްފައެވެ. އެގޮތުން ޔޫތު މިނިސްޓަރ އަޙުމަދު މަޙުލޫފް އަށާއި އޭނާގެ އަނބިކަނބަލުން ނަޒްރާ ނަސީމް (ނަޒޫ) އަށް އެދެމަފިރިން ވަނީ ވަރަށް ޚާއްސަ ޝުކުރެއް އަދާ ކޮށްފައެވެ.\n"ޓްވިޓާއިން ޕޯސްޓުތައް ފެނިގެން އެދުވަހު (މުލިއާގޭ ދޮށަށް ދިޔަ ދުވަހު) އެތަނަށް މިނިސްޓަރ މަޙްލޫފް ވެސް ވަޑައިގަންނަވާ ވެގެން އުޅޭ ގޮތް ބެއްލެވި. އަދި އޭގެ ކުޑައިރުކޮޅެއް ތެރޭ އެމަނިކުފާނުގެ އަނބިކަނބަލުންް ވެސް ގުޅައިގެން ކަންކަން ހަމަޖައްސައި ދިނުމަށް މަސައްކަތްް ފެއްޓެވި. ހަގީގަތަށް ބުނަންޏާ ޔޫން ގޮވައިގެން މިތަނަށް އާދެވިފައި މިތިބީ އެދެމަފިރިންގެ އެހީތެރިކަމާއި ބުރަ މަސައްކަތުގެ ސަބަބުން. ޚާއްސަކޮށް ނަޒޫ އަޅުގަނޑުމެންގެ ހާލުވެސް ބަލާ، ގުޅެން ހުރި ހުރިހާ މުއައްސަސާއަކަށް ގުޅާ، ކަންކަން ހަމަޖައްސައި ދެއްވުމުގައި އެރޭ އެއްކޮށްހެން ބުރަކޮށް އުޅުއްވި. އެދެބޭފުޅުން މިކަންތައް ކޮށްދެއްވީ ސަރުކާރުުގެ ފަރާތަކުން ނޫން، ހަމަ އެދެބޭފުޅުން އަމިއްލައަށް ވެދޭ އެހީތެރިކަމެއްގެ ގޮތުގައި. އެހެންވީމަ އެދެބޭފުޅުންނަށް ވަރަށް ބޮޑަށް ޝުކުރު އަދާ ކުރަން" ރިހޫ ބުންޏެވެ.\nމީގެއިތުރުން ދެން ރިހޫ ފާހަގަ ކޮށްފައިވަނީ ޔޫންގެ އޮޕަރޭޝަން ކާމިޔާބުކަމާއެކު ކޮށްދެއްވި ޑރ. ސުނީލް އާއި ޑރ. އެލީނާގެ ނަމެވެ.\n"ކަރަންޓީނުގައި ހުރި ދުވަސްތަކުގައި ވެސް މިދެޑޮކްޓަރުން ޔޫން ގެ ކަންކަން ވަރަށް ގާތުން ވަރަށް ރަނގަޅަށް ބެއްލެވި. ވަރަށް ފަރުވާތެރިކަމާއި ވަރަށް އޯގާތެރިކަމާއެކީ. ޑރ. ސުނީލް އަށާއި ޑރ. އެލީނާއަށް ޝުކުރު އަދާކުރުމަކީ ހަމަ އެކަނި ބަސްތަކުން ކުރެވޭނެ ކަމެއް ވެސް ނޫން. އެހެންނަމަވެސް އެދެބޭފުޅުންނަށް ހިތުގެ ހަމަ އެންމެ ފުން މިނުން، ފަށްފަށުން ޝުކުރު އަދާކުރަން" ރިހޫ ބުންޏެވެ.\nރިހޫ އާއި ޔުނާން މީގެއިތުރުން ޝުކުރު އަދާކޮށްފައިވަނީ ޔޫންގެ ބޭސްފަރުވާއަށް އެހީތެރިވުމަށް ރާއްޖެއިން ޚަރަދު ކޮށްދެއްވި ދީލަތި ވިޔަފާރިވެރިޔާ އަށެވެ. ޔޫން އަށް ދިން ހަދިޔާއެއްގެ ގޮތުގައި ދެއްވި އެހީތެރިކަން އަބަދުވެސް ފާހަގަ ކުރާނެކަން އެދެމަފިރިން ބުންޏެވެ.\nމީގެއިތުރުން ޔޫން އަށް ހެޔޮ ދުޢާ ކޮށްދިން އެންމެހާ ފަރާތްތަކަށް ވެސް ޔޫން ގެ ފަރާތުންނާއި އެދެމަފިރިންގެ ފަރާތުން ވަނީ ވަރަށް ބޮޑަށް ޝުކުރު އަދާ ކޮށްފައެވެ.\nމުޙައްމަދު ޔުނާން ޔޫން\nކިތަންމެ ކުޑައެހީއެއްވިޔަސް އެ އެހީތެރިކަން ދިން މީހުންނަށް ޝުކުރު އަދާކުރަންވާނެއެވެ. ބޭނުންވާ ކަންތައް ވީމަ މުއްސަނދިންނަށް ޝުކުރު އަދާމިކުރީމަ ވަރަށް ކަޑަ އެވެ. ކަޑަ…\nބަލަ އެއޮތިި އެންމެން ވެސް ހިމަނًފ ސުކުރު އًދً ކޮއްފަ އެއްނު ނިކަން ކިޔً ބަލަ ސًފުކޮއް\nޔޫންއަށް އެހީވީ ހުރިހާ އެންމެންނަ ޝުކުރު ޔުނާން އައީ ރިހުލާ ކުރި ބުރަމަސައްކަތައް އައްސަރިބަހާ ސާބަސް.�\nމާތްﷲ އަށް ހަމްދުހުރި!!\n"ބަޅިނދު" އިން ޔުނާން ވަކިކުރީ އެއްވެސް "މައްސަލައެއް ފެންމަތިވެފައި އޮވެގެނެއް" ނޫން!\nރިޝްފާ ތިހާ ޔަގީން ކަމާއެކު އިނގިލި ދިއްކޮށްފައި ތިކުރާ ތުހުމަތުތައް ސާބިތު ކޮށްދީ، ދެން ވާހަކަ ދައްކާނީ ކޯޓުގައި!: ރިހޫ\nމާތް ﷲ ގެ އިރާދަފުޅާއެކު ކާމިޔާބު އޮޕަރޭޝަނަކަށްފަހު ތުއްތު ޔޫން އެނބުރި ރާއްޖެ އަތުވެއްޖެ


School guide: Chuttee vejje! Aa kameh kohlamaa! | Mihaaru\nފަހު އިމްތިހާނުގެ ރިޕޯޓް ހިފައިގެން ދަރިވަރުން ދަނީ: އާ އަހަރުގެ ކިޔެވުން ފަށާނީ ޖެނުއަރީ މަހު\n03 ޑިސެމްބަރ 2019 - 08:28\nކޮބާ އަނެއްކާވެސް ބޮޑު ޗުއްޓީ އައީދޯ އެވެ؟ ތައުލީމީ ހަޔާތަށް އަހަރެއް އިތުރުކޮށްލައި، އާ އަހަރަކާ ކުރިމަތިލުމުގެ ކުރިން އަރާމުކޮށްލަން ލިބޭ ޗުއްޓީ އެވެ. އާއިލާއާ އެއްކޮށް ކޮންމެވެސް ގައުމަކަށް ނުވަތަ ކޮންމެވެސް ރަށަކަށް ދާން އަވަހަށް ދަތުރު ފަށަންވީ އެވެ. ނޫނީ ރާވާފައި އޮތީ މި ފަހަރު ތަނަކަށް ނުގޮސް މަޑުކުރަން ހެއްޔެވެ؟ ކޮންމެ ގޮތަކަށް ރާވާފައި އޮތަސް މައްސަލައެއް ނޫނެވެ. ކޮންމެ ތާކު ހުއްޓަސް ޗުއްޓީގެ ބޭނުން އެންމެ ރަނގަޅު ގޮތުގައި ހިފިއްޖެއްޔާ ނިމުނީ އެވެ. އެކަން ކުރަން އަހަރެމެން ކޮންމެވެސް ވަރެއްގެ ޓިޕްސްކޮޅެއް ދޭނަމެވެ.\nތަފާތު އެއްޗެއް ދަސްކޮށްލަމާ! ފަހުން ފައިދާވާނެ!\nރާއްޖެއިން ބޭރުގެ ޗުއްޓީ ދަތުރުތަކުގައި ގިނައިން ދެވޭނީ ކޮންމެވެސް ޝޮޕިން މޯލަކަށެވެ. ވަގުތު ހޭދަކުރެވޭނީ ބާޒާރުކުރުމާއި ފިލްމް ބެލުމާއި މީރު ކެއުންތައް ކެއުމުގަ އެވެ. ނުވަތަ ދާނީ ކޮންމެވެސް ކާނިވަލަކަށެވެ. އެއީ ވެސް ވަރަށް މުހިއްމު ކަންކަމެވެ. އެއާ އެކު ވެސް އެ ދާ ގައުމެއް ނުވަތަ ރަށެއް ޑިސްކަވާކޮށްލުން ވެސް ރަނގަޅެވެ. އެތަނެއްގެ މުހިއްމު ތަންތަން ބަލާލަން ދިއުމާއި އެތަނެއްގެ ސަގާފަތް ތަޖުރިބާކުރުމާއި އެތަނެއްގެ ކެއުންތަކުގެ ރަހަ ބަލައިލުން ސަޅިވާނެ އެވެ. އޭގެ ފައިދާ ފަހުން ފެންނާނެ އެވެ. އެ ތަޖުރިބާތަކުގެ މުހިންމުކަން އެނގޭނީ ބޮޑުވެގެން ބޭރަށް ކިޔަވަން ދާއިރު ނުވަތަ ވަޒީފާއަކަށް ނުކުންނަ އިރު ނޫނީ އެހެން ސަގާފަތެއްގެ ބަޔަކާ އެކު މަސައްކަތްކުރަން ޖެހޭއިރު އެވެ. ދުނިޔޭގައި ކަންކަން ހިނގާ ގޮތް އެނގި ދަސްވުމަކީ ޔަގީނުން ވެސް ވަރަށް މުހިއްމު ކަމެކެވެ.\nއަހަރުގެ ދުވަސްތަކުގައި ވަގުތު ހޭދަކުރަން ޖެހޭނީ އެ ކިޔަވާ މާއްދާއަކާ ގުޅޭ ފިލާވަޅުތައް ދަސްކުރުމުގަ އެވެ. ސްކޫލް ޗުއްޓީ އަކީ އެ ފޮތްތައް ވަގުތީ ގޮތުން ދޫކޮށްލައި، އެހެން ވައްތަރު ވައްތަރުގެ ފޮތްތައް ކިޔާލަން ލިބޭ ދުވަސްކޮޅެކެވެ. އެހެންވެ ޗުއްޓީ ތެރޭގައި ވީހާ ވެސް ގިނައިން ފޮތް ކިޔައި މައުލޫމާތުގެ ހަޒާނާ މުއްސަނދިކޮށްލަމާ ހިނގާށެވެ. ފޮތް ކިޔާ ހިތްނުވަނީ ހެއްޔެވެ؟ އެހެންވިއްޔާ ޔޫޓިއުބުން ނުވަތަ ނެޓްފްލިކްސް އިން ރަނގަޅު ޑޮކިއުމެންޓަރީއެއް ވެސް ބަލައިލެވިދާނެ އެވެ. އެންމެ މުހިއްމީ ތަފާތު ވައްތަރުގެ މައުލޫމާތުތަކުން ސިކުނޑި ފުރާލުމެވެ.\nޗުއްޓީ ވިޔަސް މުޅިން ކިޔެވުމާ ދުރުނުވާން އަބަދުވެސް މުދައްރިއްސުން ލަފާދެއްވާނެ އެވެ. އޭގެ މުރާދަކީ ކުރިއަށް އޮންނަ އަހަރަށް ތައްޔާރުވުމެވެ. ޖެހިގެން އަންނަ އަހަރެއްގައި ކިޔަވާނެ މާއްދާތައް ބަލައި ގޫގަލް އިން ނަމަވެސް އެ މާއްދާތަކާ ގުޅޭ ތަފާތު މައުލޫމާތު އެއްކޮށް ކިޔަވަން ސިކުނޑި ތައްޔާރުކުރެވިދާނެ އެވެ. އޭރުން ވަރަށް ބޮޑު ތަފާތެއް ފާހަގަކުރެވޭނެ އެވެ. އޭގެ ސަބަބުން ވަރަށް މުހިއްމު އެހެން ހުނަރެއް ވެސް އެ ތަރައްގީ ކުރެވެނީ އެވެ: ކުރިއާލާ ކަންކަމަށް ތައްޔާރުވުމާއި ޕްލޭންތައް ހެދުމެވެ.\nގޭގައި ކަމެއް ކޮށްލައިގެން ވެސް ތަޖުރިބާއެއް\nއަހަރު ތެރޭގައި ސްކޫލަށް ދަމުން، ޓިއުޝަންތަކަށް ހާޒިރުވަމުން އަވަދިނެތި އުޅޭއިރު ގޭތެރޭގެ ކަންކަމުގައި ބައިވެރިވާން ވަގުތެއް ނުލިބޭނެ އެވެ. އެހެންވެ ޗުއްޓީ ދުވަސްކޮޅު، ގޭތެރޭގެ ކަންކަމުގައި ބައިވެރިވެ ނުވަތަ އެކަންކަން ހިނގާ ގޮތް ބެލުން މުހިއްމެވެ. ކެއްކުމާއި ސާފުކުރުމާއި އެއްޗެހި ދޮވުން ފަދަ ކަންކަން ކުރާ ގޮތާއި އެކަންކަން އިންތިޒާމްކުރެވޭ ގޮތް ދަސްކޮށްލަމާ ހިނގާށެވެ. ތިކުދިން ބޮޑެތި ވެގެން ދިރިއުޅުމެއް ފަށާއިރު ނުވަތަ ރާއްޖެ އިން ބޭރަށް ކިޔަވަން ގޮސް އެކަނި އުޅެން ޖެހޭ ދުވަހަކު ހުންނާނީ ލޯ ހުޅުވި، ތަޖުރިބާ ލިބިފަ އެވެ. އެހެންވެ ސްކޫލް ޗުއްޓީއަކީ، ކުދިކުދި ކަންކަން ދަސްކޮށްލަން ވެސް ލިބޭ ފުރުސަތެކެވެ.\nމިހާރު ހުރިހާ ސްކޫލެއްގައި ވެސް އެކި ކުޅިވަރު ކުޅުމުގެ ފުރުސަތު ކޮންމެ ދަރިވަރަކަށް ވެސް އޮންނަނީ ފަހިވެފަ އެވެ. އެކަމަކު އެއީ ވަރަށް ވާދަވެރި މާހައުލެއްގެ ތެރެއިންނެވެ. މުބާރާތެއްގެ ސިލެކްޝަނެއްގެ ތެރެއިން ނުވަތަ މުބާރާތަކުންނެވެ. އެހެންވެ ގިނަ ފަހަރަށް ހިތްފުރެންދެން ކުޅެލާނެ ފުރުސަތެއް ނުލިބެ އެވެ.\nއެކަމަކު ސްކޫލް ބޮޑު ޗުއްޓީގައި އެ މިނިވަންކަން ވެސް އޮންނާނީ ލިބިފަ އެވެ. އެހެންވެ ޗުއްޓީ ތެރޭގައި އެގޮތަށް ކުޅިވަރުން ހިތްހަމަޖެހުން ހޯދާލާށެވެ. ފުޓްބޯޅަ ނުވަތަ ޓީމު ކުޅިވަރެއް ކުޅެލަން އެކުގައި ދާނެ ގްރޫޕެއް ނެތިއްޔާ މޫދުގައި ފަތާލުމަކީ ވެސް ހަމަ ކުރެވިދާނެ ކަމެކެވެ.\nސްކޫލް ޗުއްޓީގެ ބޭނުމަކީ، ކިޔެވުމުގެ ބުރައިން ލިބުނު ވަރުބަލިކަން ފިލުވާލުމެވެ. އާ އަހަރަކަށް ސިކުނޑި ތާޒާކޮށްލުމެވެ. އެކަން ކުރެވޭނީ ގޭތެރޭގެ މާހައުލުން ބޭރަށް ވެސް ނުކުމެގެންނެވެ. ޗުއްޓީގައި ރަށުން ބޭރަށް ނުދެވުމަކީ ހުރަހެއް ކަމަށް ނުބަލާށެވެ. އަމިއްލަ ރަށުގައި ވެސް ކުރެވޭނެ ކަންކަން ހުންނާނެ އެވެ.\nއިތުރު ލިޔުންތައް ތައުލީމް ސްކޫލް ގައިޑް 2019


Athletics association in elhi fiyavalheh sports council in baathil kohfi | Mihaaru\nކޭވައި އެކަޑަމީގެ ކޯޗު ޗަބާ ކިސް (ވ) އެ އެކަޑަމީގެ ބައެއް އެތުލީޓުންނާ އެކު.\nއެތުލެޓިކްސް އެސޯސިއޭޝަނުން އެޅި ފިޔަވަޅެއް ސްޕޯޓްސް ކައުންސިލުން ބާތިލްކޮށްފި!\n23 މެއި 2019 - 14:47 8 comments\nކީން ޔޫތު ސްޕޯޓްސް އެކަޑަމީ (ކޭވައި އެކަޑަމީ) އެތުލެޓިކްސްގެ ހަރަކާތްތަކުން ސަސްޕެންޑްކޮށް ގިންތި ދަށްކުރަން އެތުލެޓިކްސް އެސޯސިއޭޝަނުން ނިންމި ނިންމުން ސްޕޯޓްސް ކައުންސިލުން ބާތިލްކޮށްފި އެވެ.\nއެނގިފައިވާ ގޮތުގައި މިއީ ކުޅިވަރު އެސޯސިއޭޝަނަކުން މެމްބަރު ކްލަބަކާ ދެކޮޅަށް އެޅި އިދާރީ މިފަދަ ފިޔަވަޅެއް ސްޕޯޓްސް ކައުންސިލުން ބާތިލް ކުރި ފުރަތަމަ ފަހަރެވެ.\nއެތުލެޓިކްސް ކޯޗު ޔަޒްނީ ނަޝީދާ (ޔަޒޫ) އާއި އޭނާގެ ފިރިމީހާ ހަންގޭރީގެ ޗަބާ ކިސް ހިންގާ ކޭވައި އެކަޑަމީ ސަސްޕެންޑްކުރަން 2017 ވަނަ އަހަރުގެ ސެޕްޓެމްބްރު 21 ގައި އެސޯސިއޭޝަނުގެ ހިންގާ ކޮމިޓީން ނިންމީ އެކަޑަމީގެ ބައެއް މެމްބަރުން އެކިއެކި ވަސީލަތްތައް ބޭނުންކޮށްގެން އެސޯސިއޭޝަން ބަދުނާމްކުރުމާއި އެސޯސިއޭޝަނާ މެދު މެމްބަރުންގެ ހިތުގައި ނަފްރަތު އުފެދޭ ގޮތަށް ވާހަކަ ދައްކައި ސާބިތު ނުހިފޭ ތުހުމަތުތަކެއް ކުރަމުން އަންނާތީވެ އެވެ. އަދި އެ މައްސަލަ ޑިސިޕްލިނަރީ ކޮމިޓީން ބެލުމަށް ފަހު މިދިޔަ އަހަރުގެ ފެބްރުއަރީ 14 ވަނަ ދުވަހު ކްލަބުގެ ގިންތި ދަށްކުރުމަށް ނިންމީ އެވެ. އެއާ އެކު އެ އެކަޑަމީ އަށް އިންތިހާބުގައި ވޯޓްލުމުގެ ހައްގު ގެއްލުނެވެ.\nސްޕޯޓްސް ކައުންސިލުން ބުނީ އެސޯސިއޭޝަނުގެ ސުލޫކީ މައްސަލަތަކާ ބެހޭ ގަވާއިދު ބުނާ ގޮތުން، އެއްވެސް މީހަކު ނުވަތަ ކްލަބެއް ވިޔަސް ސަސްޕެންޑްކުރުމަކީ އެސޯސިއޭޝަންގެ ހިންގާ ކޮމިޓީއަށް ކުރެވޭނެ ކަމެއް ނޫން ކަމަށާއި އެކަމުގެ ބާރު ލިބިގެންވަނީ ހަމައެކަނި ޑިސިޕްލިނަރީ ކޮމިޓީ އަށް ކަމަށެވެ. އެހެންވެ ސެޕްޓެމްބަރު 21 ގައި އެ ކްލަބް ސަސްޕެންޑްކުރަން އެންމެ ފުރަތަމަ ނިންމި ނިންމުން ގާނޫނީ ގޮތުން ސައްހަ ނޫން ކަމަށެވެ.\nއޭގެ ފަހުން ހިންގާ ކޮމިޓީން ހުށަހެޅި މައްސަލަ ޑިސިޕްލިނަރީ ކޮމިޓީން ބެލުމަށް އެ އެކަޑަމީގެ ގިންތި ދަށް ކުރަން ނިންމީ، ގިންތި ދަށްކުރުމުގެ ކުރިން އަޅަން ޖެހޭ ހަތަރު ފިޔަވަޅުގެ ތެރެއިން ސަމާލުކަމަށް ގެނައުމާއި ނަސޭހަތްތެރިވުމާއި އިންޒާރުކުރުމުގެ ފިޔަވަޅު އެޅުމަށް ފަހު ވެސް އެ އަމަލުތައް ތަކުރާރުވެފައިވާތީވެ އެވެ.\nއެކަމަކު ސްޕޯޓްސް ކައުންސިލުން ބުނީ ކޭވައި އެކަޑަމީގެ މައްޗަށް 26 ސެޕްޓެމްބަރު 2016 ގައި އެންމެ ފުރަތަމަ ފިޔަވަޅު އަޅާފައިވަނީ ސުލޫކީ މައްސަލަތައް ބެލުމާއި ބެހޭ ގަވާއިދަށް އަމަލުކުރަން ފެށުމުގެ ކުރިން ކަމަށްވާތީ، އެ ފިޔަވަޅަކީ ސައްހަ ފިޔަވަޅެއް ކަމަށް ބެލި ނަމަވެސް އެއީ ސުލޫކީ މައްސަލަތައް ބެލުމާ ބެހޭ ގަވާއިދުގެ 15 ވަނަ މާއްދާގެ ދަށުން އެޅިފައިވާ ފިޔަވަޅެއް ކަމަށް ބެލެން ނެތް ކަމަށް ކައުންސިލުން ބުނެ އެވެ. އެހެންވެ ގިންތި ދަށްކުރަން ނިންމި ނިންމުން ނިންމާފައިވަނީ އޭގެ ކުރިން އަޅަން ޖެހޭ ފިޔަވަޅުތައް އަޅާފައިކަން ބެލޭނެ ތަނެއް ނެތެވެ.\nއެހެންވެ، ކޭވައި އެކަޑަމީގެ މައްޗަށް، ޑިސިޕްލިނަރީ ކޮމިޓީން ނިންމާފައިވާ ނިންމުން ބިނާކޮށްފައިވާ އަސާސަކީ އޭގެ ޒާތުގައި ގާނޫނީ ގޮތުން ބުރަދަނެއް ނެތް އަދި އެސޯސިއޭޝަނުން ފާސްކޮށް، އެ މައްޗަށް އަމަލުކުރުމަށް އަމިއްލަ އަށް ނިންމާފައިވާ ގަވާއިދުތަކާ ހިލާފު ކަމެއް ކަމަށް ކައުންސިލުން ބުނެ އެވެ. އަދި ގާނޫނާ ހިލާފު ކަމެއްގެ މައްޗަށް ތަރައްތުބުވެގެން އަންނަ ކޮންމެ ނިންމުމެއް ވެސް ބާތިލްވާނެކަން އެނގެން އޮންނާތީ، އެ އެކަޑަމީގެ މައްޗަށް އެސޯސިއޭޝަނުންނާއި އެސޯސިއޭޝަނުގެ ޑިސިޕްލިނަރީ ކޮމިޓީން އަޅައިފައިވާ ފިޔަވަޅުތަކަކީ ގާނޫނީ ގޮތުން ސައްހަ ފިޔަވަޅުތަކެއް ނޫންކަން އެނގެން އޮތް ކަމަށް ވެސް ކައުންސިލުން ބުނެ އެވެ.\nއެހެން ކަމަށް ވުމާ އެކު އެކަޑަމީގެ މައްޗަށް އެސޯސިއޭޝަނުން އަޅައިފައިވާ ފިޔަވަޅުތައް ބާތިލްކޮށް އެއިން އެއްވެސް ފިޔަވަޅެއް އެކަޑަމީއާ މެދު އަޅައިފައިނުވާ ކަމަށް ބެލުމަށާއި އެކަޑަމީގެ ގިންތި ބަދަލުކުރުމަށް ނިންމާފައިވާ ނިންމުން ބާތިލްކޮށް، އެ ކްލަބް ކުރިން ހުރި ހާލަތަށް އަނބުރާ ރުޖޫއަކުރުމަށް އަންގާފައިވާ ކަމަށް ވެސް ކައުންސިލުން ބުނެ އެވެ.\nއެތުލެޓިކްސް އެސޯސިއޭޝަނުގެ ރައީސް މުހައްމަދު ތޮލާލް ވިދާޅުވީ ކައުންސިލުގެ ނިންމުމަށް އިހުތިރާމްކުރައްވާ ކަމަށާއި އެކަމަކު އެ ކައުންސިލުން މައްސަލަ ނިންމާފައިވަނީ ބަލަން ވާވަރަށް ނުބަލައި ޒިންމާދާރުކަން ކުޑަ ގޮތަކަށް ކަމަށެވެ.\n"ކޭވައި އެކަޑަމީން ވަނީ ކައުންސިލަށް ދޮގު މައުލޫމާތުތަކެއް ދީފައި. ކައުންސިލުން މައްސަލަ ބަލާފައިވަނީ ބަލަން ވާވަރަށް ނުބަލައި ކަމަށް އަޅުގަނޑުމެން ދެކެނީ. އެކަމަކު ކައުންސިލުގެ ނިންމުމަށް އަޅުގަނޑުމެން އިހުތިރާމް ކުރާނަން. ސަސްޕެންޝަން އުވާލިކަން މިހާރު ކޭވައި އެކަޑަމީ އަށް ވަނީ އަންގާފައި،" ތޮލާލް ވިދާޅުވި އެވެ.


Coral festival gai Raees solih baiverivevadaigenfi - AO News Coral festival gai Raees solih baiverivevadaigenfi\nކޮރަލް ފެސްޓިވަލް 2020 ގައި ރައީސް އިބްރާހީމް މުޙައްމަދު ޞާލިޙް ބައިވެރިވެވަޑައިގަންނަވައިފިއެވެ.\nމި ފެސްޓިވަލަކީ މޯލްޑިވްސް ކޮރަލް އިންސްޓިޓިއުޓް (އެމް.ސީ.އައި.) އިން އިންތިޒާމުކޮށްގެން ކުރިއަށްގެންދިޔަ ފެސްޓިވަލެކެވެ. ކ. ތުލުސްދޫގައި ބޭއްވި މި ފެސްޓިވަލުގެ ތެރެއިން ކުރިއަށްގެންދިޔަ ދެ ޕެނަލް ޑިސްކަޝަނެއް ރައީސް ޞާލިޙު ބައްލަވައިލެއްވިއެވެ. އަދި، ފެސްޓިވަލްގައި ހިމެނޭ ބައެއް ސްޓޯލްތަކަށް ޒިޔާރަތްކުރައްވާ، އެމަނިކުފާނުވަނީ ސްޓޯލްތަކުގައި ބަހައްޓާފައިވާ ރާއްޖޭގެ ސަޤާފަތް ރަމްޒުކޮށްދޭ ބައެއް އުފެއްދުންތައް ބައްލަވައިލައްވާފައެވެ.\nއެއް ދުވަހުގެ މުއްދަތަށް ކުރިއަށްގެންދިޔަ މި ފެސްޓިވަލުގައި ރައްޔިތުންގެ މަޖިލީހުގެ ރައީސް، ކުރީގެ ރައީސް މުޙައްމަދު ނަޝީދާއި، މިނިސްޓަރ އޮފް ޓޫރިޒަމް ޢަލީ ވަޙީދާއި، މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ޒަހާ ވަޙީދާއި، ރައީސުލްޖުމްހޫރިއްޔާގެ އޮފީހުގެ މިނިސްޓަރުންކަމަށްވާ އަޙްމަދު ނަސީމާއި މުޙައްމަދު ޝިފާޒުގެ އިތުރުން ރައްޔިތުންގެ މަޖިލީހުގެ ބައެއް މެންބަރުންނާއި ތިމާވެށީގެ ދާއިރާގައި ހަރަކާތްތެރިވާ ބައެއް ޖަމްޢިއްޔާތަކުގެ އިސްވެރީން ބައިވެރިވެވަޑައިގެންނެވިއެވެ.


241 ކޮމިޓީއަށް އަނދުން ހުސެއިންގެ ބަދަލުގައި އިންތި\n6 ޖޫން 2021 - 11:28 0\nމަޖިލީހުގެ ޖަލްސާއެއްގައި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ބައިވެރިވެވަޑައިގަންނަވަނީ. -ފޮޓޯ: މަޖިލިސް\nމުޅި ރައްޔިތުންގެ މަޖިލީހުން އިގުރާރާރުވެގެން، މަޖިލީހުގެ ސަލާމަތީ ހިދުމަތްތަކާބެހޭ (241) ކޮމިޓީން ރާއްޖޭގެ ތާރީހުގައި ފުރަތަމަ ފަހަރަށް ޕާލިމަންޓަރީ އިންކުއަރީއާ ހިންގަމުންދާ ދަނޑިވަޅެއްގައި، ކޮމިޓީގައި އެމްޑީޕީ ތަމްސީލު ކުރާ މެމްބަރުންނަށް އެ ޕާޓީން މިއަދު އަނެއްކާވެސް ބަދަލެއް ގެނެސްފި އެވެ.\nމަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އަވަހާރަކޮށްލަން މިދިޔަ މަހުގެ ހަ ވަނަ ދުވަހު ދިން ޓެރަރިސްޓު ހަމަލާއާ ގުޅިގެން، އެމަނިކުފާނު ފަރުވާއަށްފަހު އެނބުރި ވަޑައިގަންނަވަންދެން މަޖިލިސް ހިންގެވުމުގެ ޒިންމާ އުފުއްލަވަން ޖެހިވަޑައިގަންނަވާތީ ކަމަށް ވިދާޅުވެ، ކޮމިޓީގައި ހިމެނިވަޑައިގެންނެވި މަޖިލީހުގެ ނައިބު ރައީސް އީވާ އަބްދުﷲގެ ބަދަލުގައި އެމްޑީޕީގެ ފަރާތުން ތުޅާދޫ ދާއިރާގެ މެމްބަރު ހިސާން ހުސެއިން ކޮމިޓީއަށް އައްޔަނުކުރި އެވެ.\nނަމަވެސް، އެ ހަމަލާއާ ގުޅޭ އިންކުޔަރީ ފެށުމާ އެކު އީވާ ވަނީ އަނބުރާ ކޮމިޓީއަށް ވަޑައިގެންފަ އެވެ. އެމްޑީޕީން އީވާ ކޮމިޓީގައި ހިމެނީ އެ ކޮމިޓީގެ ނައިބު މުގައްރިރު އަދި މެދު ހެންވޭރު ދާއިރާގެ މެމްބަރު އަލީ އާޒިމްގެ ބަދަލުގަ އެވެ.\nއީވާ ކޮމިޓީއާ އަލުން ގުޅިވަޑައިގަތީ، އެ އިންކުޔަރީ ކުރިއަށްދާ ގޮތް މަޖިލީހުގެ ނައިބު ރައީސްގެ ހައިސިއްޔަތުން ގާތުން ބެއްލެވުމަށްކަން އެނގިފައިވެ އެވެ.\nއަދި އާޒިމްގެ ބަދަލުގައި ކޮމިޓީގެ ނައިބު މުގައްރިރުކަމަށް ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ކޮމިޓީގެ މެމްބަރުންގެ އިއްތިފާގުން އައްޔަނުކުރެވުނެވެ.\nނަމަވެސް، އެނގިފައިވާ ގޮތުގައި އެމްޑީޕީން އަނެއްކާވެސް ކޮމިޓީ ތަމްސީލު ކުރާ އެ ޕާޓީގެ މެމްބަރުން ބަދަލުކުރަން ވަނީ ނިންމައިފަ އެވެ.\nއެގޮތުން، މިހާރު ކޮމިޓީގައި ހިމެނިވަޑައިގަންނަވާ ހެންވޭރު ދެކުނު ދާއިރާގެ މެމްބަރު ހުސެއިން ޝަހީމް (އަނދުން ހުސެއިން)ގެ ބަދަލުގައި އެމްޑީޕީން ކޮމިޓީގައި ހިމަނަނީ މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި) އެވެ.\nއާ ބަދަލާއެކު 241 ކޮމިޓީ އެކުލެވިގެންވާ ގޮތް\nމުހައްމަދު އަސްލަމް - ހިތަދޫ އުތުރު ދާއިރާ - އެމްޑީޕީ - މުގައްރިރު\nހަސަން ލަތީފް - ހެންވޭރު ހުޅަނގު ދާއިރާ - އެމްޑީޕީ - ނައިބު މުގައްރިރު\nއަލީ ނިޔާޒް - ހުޅުމާލެ ދާއިރާ - އެމްޑީޕީ\nއިމްތިޔާޒް ފަހުމީ - މާފަންނު އުތުރު ދާއިރާ - އެމްޑީޕީ\nއީވާ އަބްދުﷲ - ގަލޮޅު އުތުރު ދާއިރާ - އެމްޑީޕީ\nއަބްދުލްޣަފޫރު މޫސާ - ހަނިމާދޫ ދާއިރާ - އެމްޑީޕީ\nއިލްޔާސް ލަބީބް - ހުޅުދޫ ދާއިރާ - އެމްޑީޕީ\nހިސާން ހުސެއިން - ތުޅާދޫ ދާއިރާ - އެމްޑީޕީ\nއާދަމް ޝަރީފް - މަޑުއްވަރީ ދާއިރާ - ޕީއެންސީ\nމުހައްމަދު ޣައްސާން މައުމޫން - ގުރައިދޫ ދާއިރާ - ޕީޕީއެމް\nއަބްދުﷲ ރިޔާޒް - ތިމަރަފުށި ދާއިރާ - ޖުމްހޫރީ ޕާޓީ\nއަހުމަދު ސިޔާމް މުހައްމަދު - މީދޫ ދާއިރާ - އެމްޑީއޭ\nސައުދު ހުސެއިން - ވިލިނގިލި ދާއިރާ - އަމިއްލަ\nމަޖިލިސް ތަމްސީލުކުރާ ހުރިހާ ސިޔާސީ ޕާޓީތަކާއި ވަކި ޕާޓީއަކަށް ނިސްބަތްނުވާ މެމްބަރުން ހިމެނޭގޮތަށް ޖުމްލަ 13 މެމްބަރުންގެ ކޮމިޓީގައި، މަޖިލީހުގެ ސާފު އަގުލަބިއްޔަތު އޮންނަ އެމްޑީޕީގެ އަށް މެމްބަރުން ތިއްބަވަ އެވެ.\nއެމްޑީޕީގެ ތެރޭގައި ގާނޫނީ ވަކީލުކަމުގެ ބެކްގްރައުންޑް ހުރި ހިސާންގެ އިތުރުން އިންތި 241 ކޮމިޓީއަށް އައްޔަނުކޮށްފައިވާއިރު، ވަކިވަކި ސިފައިން ކޮމިޓީއަށް ހާޒިރުކުރުމާ މެދު މަޖިލީހާއި އެމްއެންޑީއެފްގެ މެދުގައި ވަނީ ހިޔާލުތަފާތުވެފަ އެވެ.\nނަޝީދަށް ދިން ހަމަލާއާ ގުޅިގެން އެންމެ ބޮޑު ފާޑުކިޔުމެއް އަމާޒުވެފައިވަނީ ނަޝީދަށް ސެކިޔުރިޓީ ފޯރުކޮށްދިނުމަށް ފެއިލްވި ކަމަށް ބުނެ އެމްއެންޑީއެފް އަށެވެ.\nވަކިވަކި ސިފައިން ހާޒިރުކުރަން ކޮމިޓީން ބޭނުންވަނީ ދިފާއީ ބާރުގެ ތެރެއިން ކަންކަން ހިނގާފައިވާގޮތް އޮޅުންފިލުވުމަށެވެ.\nނަމަވެސް، ކޮމިޓީއަށް ހާޒިރުކުރަން ލިސްޓު އެކުލަވާލަމުން ދިޔަ ދަނޑިވަޅުގައި އެމްއެންޑީއެފުން ވަނީ އެކަން ނުކުރެވޭނެ ކަމަށް ބުނެ ވަރުގަދަ ބަޔާނެއް ނެރެފަ އެވެ.\nއެ ދިގު ބަޔާނުގައި ބުނީ އެންކުއަރީއަށް ސިފައިން އެއްބާރުލުން ދޭނެ ކަމަށެވެ. އެކަމަކު ޖަވާބުދާރީވާނީ ސިފައިންގެ މުއައްސަސާ އެވެ. ގާނޫނު އަސާސީގެ އިތުރުން ސިފައިންގެ ގާނޫނާ ހަވާލާދީ، ވަކިވަކި ސިފައިން ކޮމިޓީއަށް ހާޒިރުކޮށް ސުވާލެއް ނުކުރެވޭނެ ކަމަށް ބުނެފައިވެ އެވެ.\nނަމަވެސް، އެކަމުގައި މަޖިލީހުގެ ހިޔާލުތަފާތެވެ.\nމަޖިލީހަށް ވަކިވަކި ސިފައިން ހާޒިރުކޮށް ސުވާލުކުރެވިދާނޭ ކަމަށް މަޖިލީހުން ދެކެނީ ގާނޫނު އަސާސީއަށާއި މަޖިލީހުގެ ގަވާއިދާއި ކުރީގެ ސުޕްރީމް ކޯޓުން މަޖިލީހަށް ދީފައިވާ އިސްތިރާޝީ ލަފައަކަށް ބިނާކޮށެވެ.\n2011، މާޗް 10 ވަނަ ދުވަހު ނެރެފައިވާ އެ އިސްތިޝާރީ ލަފާގައި ބުނެފައި އޮންނަނީ، ސިފައިންނާއި ފުލުހުންނާއި ސަރުކާރުގެ ނުވަތަ ދައުލަތުގެ މަގާމެއްގައި ހުރި މީހަކު ވިޔަސް މަޖިލީހަށް ހާޒިރުކޮށް ސުވާލުކުރުމަކީ މަޖިލީހަށް ލިބިގެންވާ ބާރެއް ކަމަށް ގާނޫނު އަސާސީ ގައި ބުނެފައި އޮންނަ ކަމަށެވެ.\nއެނގިފައިވާ ގޮތުގައި، ކޮމިޓީން ސިފައިންގެ އެކި ރޭންކުތަކުގެ 40 އެއްހާ ސިފައިންނާ ސުވާލުކުރަން ބޭނުންވެ އެވެ.\nއެގޮތުން، އެންމެ ފުރަތަމަ ހާޒިރުކުރަނީ ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް އާއި ވައިސް ޗީފް އޮފް ޑިފެންސް ފޯސް ބްރިގޭޑިއާ ޖެނެރަލް އަބްދުއްރަހީމް އަބްދުއްލަތީފެވެ.\nޝަމާލް ކޮމިޓީއަށް ހާޒިރުވާން އަންގާފައިވަނީ މިއަދު މެންދުރު 1:00 ގައި ކަން އެނގިފައިވެ އެވެ.\nއޭގެ އިތުރުން، ޑިފެންސް މިނިސްޓަރު މާރިޔާ އަހުމަދު ދީދީ ވެސް ހާޒިރުކުރަން ނިންމާފައިވީ ނަމަވެސް، އަދި ވަކި ދުވަހެއް އަންގައިފައެއް ނުވާކަން ވެސް އެނގިފައިވެ އެވެ.\nދިފާއީ ބާރުގެ އިތުރުން، އިންޓެލިޖެންސާ ބެހޭގޮތުން މައުލޫމާތު ސާފުކުރުމަށް ފުލުހުންގެ އިސް ބޭފުޅުން ވެސް ކޮމިޓީގެ ލިސްޓުގައި ހިމެނެ އެވެ.\nއެގޮތުން، އިއްޔެ ޕޮލިސް ކޮމިޝަނަރު މުހައްމަދު ހަމީދުގެ އިތުރުން ކައުންޓަ ޓެރަރިޒަމްގެ ޑިރެކްޓަރު ސުޕްރިންޓެންޑެންޓް އޮފް ޕޮލިސް ފަރީދު އިސްމާއީލް ވެސް ވަނީ ކޮމިޓީއަށް ހާޒިރުކޮށް މައުލޫމާތު ހޯދައިފަ އެވެ.\nކޮމިޓީގެ ރިޕޯޓު އަންނަ މަހުގެ ނިޔަލަށް ނިންމަން އަމާޒުހިފާފައިވާއިރު، މި އިންކުއަރީގެ ތެރެއިން ކޮމިޓީން ފާހަގަކުރެވޭ މައްސަލަތަކާއި ރަނގަޅު ކުރަންޖެހޭ ހުރިހާ ކަމެއް ހުށަހެޅުންތަކުގެ ތެރޭގައި ރިޕޯޓުގައި ހިމެނިގެންދާނެ ކަމަށް ބުނެފައިވެ އެވެ.\nމެންބަރު ހުސެއިން ޝަހީމް - ހެންވޭރު ދެކުނު


އަތޮޅުގެ ވަނަވަރު - Hdh. Atoll Council\nހދ.އަތޮޅަކީ ރާއްޖޭގައި އެންމެ އުތުރުން އޮންނަ ހއ.އަތޮޅާއި ޖެހިގެން ށ.އަތޮޅާއި ދެމެދުގައި އޮންނަ، ރާއްޖޭގެ އިދާރީ ދެވަނަ އަތޮޅެވެ. އަތޮޅަށް ދެވިފައިވާ އިނގިރޭސި އަކުރަނީ (B) އެވެ. ޖިއޮގްރަފިކަލް ގޮތުން އަތޮޅު އުފެދިފައިވަނީ ލެޓިޓިއުޑުން 6.4 އަދި ލޮނޖިޓިއުޑުން 73.05 ގައެވެ. 34 ރަށް ހިމެނޭ މިއަތޮޅުގައި މީހުން ދިރިއުޅޭ 13 ރަށުގައެވެ. އެއީ ހަނިމާދުއާއި ފިނޭ، ނައިވާދޫ އަދި ނޮޅިވަރަމްފަރާއި ނެއްލައިދޫއާއި ނޮލިވަރަމާއި ކުރިނބިއާއި ކުޅުދުއްފުށްޓާއި ކުމުންދޫގެ އިތުރުން ނޭކުރެންދޫއާއި ވައިކަރަދޫ އަދި މަކުނުދޫއެވެ. މީހުންދިރި ނޫޅޭ 21 ރަށް ހިމެނެއެވެ. އަތޮޅުގެ އިރުމަތީ ބިތާއި ދެކުނުބިތުގެ ރަށްރަށަކީ ރާއްޖޭގެ ނިސްބަތުން ބިން ބޮޑެތި ރަށްރަށް ކަމުގައި ވުމާއެކު މިއީ ބޮޑު އަތޮޅެކެވެ. މިއަތޮޅުގެ މިހާރުގެ އާބާދީ އަކީ 26،758 މީހުންނެވެ. މިހެން ކަމުން މިއަތޮޅު ހިމެނިފައިވަނީ ރާއްޖޭގެ ތިންސިޓީއަށްފަހު އެންމެ ބައިބޯ އަތޮޅުކަމުގައެވެ. އެއީ 13،099 އަންހެނުންނާއި 13،669 ފިރިހެނުންނެވެ.\nމިއަތޮޅުގެ ވެރިކަން ކުރާ ރަށަށީ ހދ.ކުޅުދުއްފުށްޓެވެ. ކުރިން ބޮޑުތިލަދުންމަތީގެ ގޮތުގައި އޮތް އަތޮޅު ދެބައިކޮށް ހދ.އަތޮޅުގެ ވެރިރަށަކީ ނޮޅިވަރަންފަރުކަމުގައި އޮތުމަށްފަހު ކުޅުދުއްފުށި މިއަތޮޅުގެ ވެރިރަށަކަށް ބަދަލުކުރެއްވީ 06 މެއި 1992 ވީ ބުދަދުވަހުއެވެ. މިއަތޮޅުގެ ވެރިރަށް، ކުޅުދުއްފުށްޓަކީ ތަރައްޤީގެ ގިނަވަޞީލަތްތަކެއް މިހާރުވެސް ޤާއިމުކުރެވިފައިވާ މިއަތޮޅުގެ އެންމެ އާބާދީވެސް ބޮޑު ރަށަށް ވުމުގެ އިތުރުން އެންމެ އުތުރު3އަތޮޅުގެ ވިޔަފާރީގެ މައި ނާރެހެވެ.\nމިއަތޮޅުގެ 13 ރަށުގައި ގުރޭޑް 10ގެ ފެންވަރަށް ކިޔަވައިދޭއިރު 2013 ވަނަ އަހަރުގެ ޖޫންމަހުންފެށިގެން މިއަތޮޅު ކުޅުދުއްފުށީގެ އިތުރުން ވައިކަރަދޫއާއި ނޮޅިވަރަމާއި ނެއްލައިދޫގައި މަތީޘާނަވީ ތަޢުލީމު ދޭންވަނީފެށިފައެވެ. އަދި އަތޮޅުގައި ތިބެގެން މަތީތައުލީމް ޙާޞިލްކުރުމުގެ ފުރުސަތު ޤައުމީޔުނިވަރސިޓީގެ ކުޅުދުއްފުށީ ކެމްޕަހުގެ ސަބަބުން ކުޅުދުއްފުށީގައި ފަހިވެފައިވެއެވެ. އަދި ހދ އަތޮޅުގެ ކުޅުދުއްފުށި ފިޔަވާ 12 ރަށުގައި ހެލްތުސެންޓަރތައް ޤާއިމްކުރެވި އެތަންތަނުންޑޮކްޓަރުންގެ ޚިދުމަތް ފޯރުކޮށްދެވެމުން ދެއެވެ. މީގެ އިތުރުން ކުޅުދުއްފުށީގައި ޤާއިމްވެފައިވާ ރީޖަނަލްހޮސްޕިޓަލްގެ ސަބަބުން އެކިކަންކަމަށް ޚާއްޞަވެފައިތިބި ޑޮކްޓަރުންގެ ޚިދުމަތާއި އޮޕަރޭޝަނާއި ލެބޯޓްރިއާއި އެކްސްރޭފަދަ ޚިދުމަތްތައް ލިބެންހުރެއެވެ. މިއީ އަތޮޅު ނުވަތަ އުތުރުގެ ސިއްޙީ ޚިދުމަތްދޭ މައިމަރުކަޒުވެސް މެއެވެ. ލުއިފަސޭހަކަމާއި އެކު ބޭސްލިބޭނޭ މަގު ފަހިކުރުމުގެ ގޮތުން އެސްޓީއޯ ބޭސްފިހާރައެއް 2012 ގައި ހުޅުވި އެތަނުންނާއި ޢާންމު ބައެއް ބޭސްފިހާރަތަކުން އާސަންދައިގެ ޚިދުމަތްލިބެންހުރެއެވެ.\nހދ. ހަނިމާދޫގައި ޤާއިމްވެފައިވާ އެއަރޕޯޓް 2013 ވަނައަހަރުގެ ފެބުރުވަރީމަހު ތެރޭގައި އިންޓަރނޭޝަނަލް އެއަރޕޯޓަކަށް ނަން ބަދަލުކޮށް އިންޑިޔާގެ ޓްރެވިންޑްރަމަށް ހަފްތާޔަކު ދެފުލައިޓް އުދުހެމުންގެންގޮސްފައިވެއެވެ. އަދި ބޭރުންގެންނަ މުދާ ބޭލޭނެފަދަ ވިޔަފާރި ބަނދަރެއް ކުޅުދުއްފުށީގައި ޤާއިމްވެފައިވެއެވެ. މިއީ އުތުރުގެ މައިވިޔަފާރި ބަނދަރެވެ. ވިޔަފާރިއާއި ބޭންކިން ޚިދުމަތް ދިނުމަށްޓަކައި ބޭންކްއޮފްމޯލްޑިވްސްގެ ގޮތްޕެއް ކުޅުދުއްފުށީގައި ޤާއިމްވެ އަތޮޅަށް ޚިދުމަތް ދެވެމުންދާއިރު ހަނިމާދޫ އެއަރޕޯޓުގައާއި ކުޅުދުއްފުށީގައި އޭޓީއެމް ބެހެއްޓި އޭގެ ޚިދުމަތް ޢާންމުންނަށް ލިބެމުންދެއެވެ. ސްޓޭޓް ޓްރޭޑިންގ އޮގަނައިޒޭޝަން ގެފަރާތުން އުތުރުގައި ޤާއިމްކޮށްފައިވާ އެންމެބޮޑުފިހާ މިއަތޮޅުގެ ވެރިރަށް ކުޅުދުއްފުށީގައި ޤާއިމްކޮށްފައިވެއެވެ. ދިވެހިރާއްޖޭގައި މުވާސަލާތީ ޚިދުމަތްދޭ އެންމެބޮޑު ދެކުންފުނިގެ އޮފީސްވެސް މިއަތޮޅުކުޅުދުއްފުށީގައި ޤާއިމްކޮށްފައިވެއެވެ.\nމިއަތޮޅަކީ ރާއްޖޭގައި މިހާރުއޮތް އާބާދީ އެންމެ ބޮޑު އަތޮޅަށްވާއިރު، އިޤްތިޞާދީ ދާއިރާއިން އަތޮޅުގައި ހިންގާ ޙަރަކާތްތައް މަދުކަން ފާހަގަކުރެވެއެވެ. އަތޮޅުގެ ރައްޔިތުންގެ ތެރެއިން ގިނަބަޔަކު ޢާމްދަނީ ހޯދުމަށްޓަކައި ފަތުރުވެރިކަމުގެ އިންޑަސްޓްރީގައި މަސައްކަތްކުރެއެވެ. އެހެން ނަމަވެސް މިހާތަނަށް. މިއަތޮޅުގައި ފަތުރުވެރިކަމަށް ދޫކޮށްފައިވާ ރަށްތަކެއް އޮތްނަމަވެސް އެރަށްރަށް ދޫކުރިތާ އެތައްއަހަރުފާއިތުވެގެން ދިޔައިރުވެސް އޭގެތެރެއިން އެއްވެސް ރަށެއްގެ މަސައްކަތް ނިމިފައިނުވާކަން ފާހަގަކުރަމެވެ. އަދި ކުޑަމުރައިދޫގެ މަސައްކަތް އެއްގޮތަކަށްވެސް ކުރަންފެށިފައެއްނުވެއެވެ. މިކަމުގެ ސަބަބުން މިއަތޮޅު ވެފައިވަނީ މިހާތަނަށް ޓުވަރިސްޓް ރިސޯޓެއްހުޅުވިފައިނުވާ ހަމައެކަނި އަތޮޅުކަމުގައެވެ. މަސްވެރިކަމާއި ދަނޑުވެރިކަމަކީވެސް އަތޮޅަށް ޢާމްދަނީ އެތެރެވާ ދޮރެކެވެ. މީގެ އިތުރުން އާގުބޯޓްފަހަރުގައި މަސައްކަތްކުރުމާއި ޢިމާރާތްކުރުމުގެ އިންޑަސްޓްރީގައިވެސް ގިނަބަޔަކު މަސައްކަތްކުރެއެވެ. ދަނދުވެރިކަން ތަރައްޤީކުރުމަށް މިއަތޮޅުގެ ވައިކަރަމުރައިދޫ އާއި ތިފަރިދޫ އަދި ހޮނޑައިދޫ ދިގުމުއްދަތަށް ކުއްޔަށްދިފައިވެއެވެ. އެހެން ނަމަވެސް މިރަށްރަށުގެ ސަބަބުން އަތޮޅުދަރީންނަށް އެކަށޭނަ މިންވަރަށް ވަޒީފާގެ ފުރުސަތު ފަހިކޮށްދެވިފައިނެތްކަން ފާހަގަކުރަމެވެ. މަސްވެރިކަމާއި ގުޅޭ އެއްވެސް އިޤްތިޞާދީ ހަރަކާތެއް މިހާތަނަށް ދައުލަތުން މިއަތޮޅަށް ފަހިކޮށް ދެއްވާފައި ނުވުމުގެ ސަބަބުން އެފަދަ މަސައްކަތެއް މިއަތޮޅުގައި ހިނގަމުން ނުދާކަން ފާހަގަކުރަމެވެ.\nޕޭޖް ބެލި ޢަދަދު: ޖުމްލަ 2,214 , މިއަދު 2


Health Ministry ge dhashun vakikoh Kulhudhuffuttai Addu Hospital hingun board akah | Mihaaru\nހެލްތު މިނިސްޓްރީގެ ދަށުން ވަކިކޮށް ކުޅުދުއްފުށްޓާއި އައްޑޫ ހޮސްޕިޓަލް ހިންގުން ބޯޑަކަށް\nކުޅުދުއްފުށީ ރީޖަނަލް ހޮސްޕިޓަލް.-- ފޮޓޯ: ކުޅުދުއްފުށީ ލައިވް\n23 ނޮވެމްބަރ 2020 - 12:11\nހދ. ކުޅުދުއްފުށީ ރީޖަނަލް ހޮސްޕިޓަލާއި އައްޑޫ އިކުއިޓޯރިއަލް ހޮސްޕިޓަލް (އޭއީއެޗް) ގެ ހިންގުން ހެލްތު މިނިސްޓްރީގެ ދަށުން ވަކިކޮށް، އެ ދެ ތަން ހިންގުމަށް ވަކި ބޯޑެއް އުފެއްދުމާ ގުޅޭ ކަންކަން ސަރުކާރުން ފަށައިފި އެވެ.\nރައީސް އޮފީހުގެ ތަރުޖަމާނު އިބްރާހިިމް ހޫދު އިއްޔެ ވިދާޅުވީ، ހޮސްޕިޓަލްތަކުގެ ހިންގުން ހަރުދަނާކޮށް މިނިވަންކަމާއެކު އޮޕަރޭޓް ކުރުމަށް ބޯޑުތައް އުފައްދަން ނިންމާފައިވާ ކަމަށެވެ. އޭގެ ދަށުން އޭއީއެޗަށް ސީއީއޯއެއް ވަނީ އައްޔަންކޮށްފަ އެވެ.\nއައްޑޫ އިކުއިޓޯރިއަލް ހޮސްޕިޓަލަށް މި މަހުގެ ކުރީކޮޅު އައްޔަންކުރީ އެ ސިޓީ އަށް އުފަން ޑރ. މުހައްމަދު ސޯލިހެވެ. ނަމަވެސް ބޯޑަށް އަދި މެމްބަރުން އައްޔަން ނުކުރެ އެވެ.\nއޭއީއެޗް ހުޅުވުމުގެ ކުރިން އައްޑޫގައި ހިތަދޫ ރީޖަނަލް ހޮސްޕިޓަލް ހިންގީ ހެލްތު މިނިސްޓްރީގެ ދަށުންނެވެ. ނަމަވެސް އައްޑޫ އާ ހޮސްޕިޓަލް ހިނގަމުން އައީ ރައީސް އޮފީހުގެ ބެލުމުގެ ދަށުންނެވެ.\nހޫދު ވިދާޅުވިގޮތުގައި، ކުޅުދުއްފުށީ ހޮސްޕިޓަލަށް ވެސް ސީއީއޯއެއް އައްޔަން ކުރުމާ ގުޅޭ ކަންކަން ކުރަމުން އަންނަ ކަމަށެވެ.\nއޭގެ ފަހުން، އެކި ކަންކަމުގައި ރައީސް އޮފީހަށް ދެން ޖަވާބުދާރީ ވާނީ ހޮސްޕިޓަލްގެ ބޯޑުންނެވެ.\nމި ސަރުކާރުގެ ޕްލޭނަކީ، ފަރުވާ ހޯދުމަށް މާލެ އަށް އަންނަން ޖެހޭ އައުން މަދުކޮށް، ރާއްޖޭގެ ފަސް ސަރަހައްދެއްގައި ޓާޝަރީ ހޮސްޕިޓަލް ތަރައްގީ ކުރުމެވެ. އެކަމުގެ މަސައްކަތްތައް އަންނަނީ ކުރަމުންނެވެ.\nކުޅުދުއްފުށި ހޮސްޕިޓަލް ރައީސް އޮފީސް ހެލްތު މިނިސްޓްރީ އައްޑޫ އިކުއެޓޯރިއަލް ހޮސްޕިޓަލް (އޭއީއެޗް) ސިއްހަތު ސިއްހީ ޚިދުމަތް އިބްރާހިމް ހޫދު، ކޮމިއުނިކޭޝަންސް ސްޓްރެޓެޖިސްޓް\n28 ކޮމެންޓް, 25 ރިއެކްޝަންސް\nމި ވެރިކަން މިހާރުވެއްޖެ ނަސީދު ސަރުބަތު ފެނަށް\nސާބަހޭ.އެއުޅެނީ އަނެއްކާވެސް ސިޔާސީ މަގާމް ތަކެއް އިތުރު ކޮށްލަން.މިހާ ދަތި ދުވަސް ވަރެއްގަ ބަލަންވީ ދައުލަތުގެ ބަޖެޓަށް ބުރަނުވާނެހެން ކަންކަން ބައްޓަން ކުރަން.\nހެލްތު މިނިސްޓްރީއެއް ހުއްޓާ ދެން ކޮން ބޯޑެއްތަ؟\nސިޔާސީ މަގާމްތައް އިތުރު ކޮށްލަން.\nކުރީފަހަރުވެސް ކުޅުނު ކުޅިގަނޑު އިޢާދަވީދޯ.\nހެލްތް މިނިސްޓަރަށް މާ ބޮޑަށް ބުރަބޮޑުވެއްޖެ. އުމުރާ ގުޅޭ ވަރަށް ޕާޓީގެ މުރާލިކަމާ އެއްވަރަށް މަސައްކަތްތައް މަދުކުރަންފެށީ.\nމިއީ ވެރިކަމެއް ނޫން ، ބލވރކމއ ކަމެއް\nތިޔަ ބޯޑުގެ އިހްތިސޯސް ކޮބާހޯ. ތިޔަ ބޯޑުގެ މޭންޑޭޓް ކޮބާހޯ. ތިޔަ ބޯޑުގެ ގާނޫނީ ހައިސިއްޔަތު ކޮބާ ހޯ. ރައްޔިތަކު ބުނީ. އަޅުގަނޑު ދެންނެވިން ބަލާށޭ ޖެހޭނީ. ބަލަނިކޮށް ހަދާންވީ ލަވައެށް. " ބަލަބުން މިދާ ސޮފްހާތަކުން ލޯބީގެ ނަން ފެނިލައިފިޔޭ " ވީމާ މިހާރުނޫހުން މި ފެނުނީ ބޯޑުގެނަން. އެއީ ބޯޑް. "ބޯޑަކުން"\nކޮސްގޮވާބަލަ އެހެން ތަނެއްގައި\nތިޔައީ ކޮންވައްތަރެއްގެ ލާމަރުކަޒުކުރުމެއް. ހެލްތުން ނަގާފަ ބޯޑެއްހަދާފަ ރައީސްއޮފީހުގަ ހުންނަ މިނިސްޓަރެއްގެ ދަށަށް. އެމިނިސްޓަރ ކޮންމެރެޔަކު ފަރިއްކުޅުއްވާނޫ މުލިއާގޭ ސުފުރާއިން. މިދެން ވަރަށްމޮޅުގޮތެއް. ރާއްޖެކަހަލަ ކުޑަކުޑަގައުމަކަށް ތިގޮތް ކަމަކުނުދޭ.\nސިއްހީ ނިޒާމްގެ ޒަމާންދިޔައީ. 2008 ގައި ނިޒާމް ހަލާކުކުރިކުރުނުން އަދިވެސް އަރައިނުގަނެވޭ. މިމިނިސްޓްރީއަކު ނުހުންނާނެ ތިނިންމުމަށްތާއީދު ކުރާއެކަކުވެސް. ކުރީގެ މިނިސްޓަރ އަމީން ގެންގުޅުއްވީ ލާމަރުކަޒުކުރުމުގެ ވަރށް ވިޝަނަރީ މިސްނުމެއް. މަޑުމަޑުން ދޫކުރަމުންފިއުން. ތިގޮތަށް ހެދީމަ 40 އިންސައްރަ ޚަރަދު ބޮޑުވާނެ. ބަލަ އައިޖޭއެމްއެޗަށް ވާގޮތް. ކިދުމަތްދަށަށް ޚަރަފު މައްޗަށް\nމިނިސްޓަރ އަމީން ހުންނެވި އިރުވެސް ރައީސް އޮފީހުގެ ޕޮލިސީ ސެކްޝަނުން މިތަނަށް އަތްގަދަ ކުރަން އުޅުނު. ރައީސް އޮފީހުގެ ޕޮލިސީ ސެކްޝަންގައި ތިބެނީ ވާނުވާ އެނގޭ ބައެއްނޫން. އެ ސެކްޝަނުން ކުރަން އެނގޭހާވެސް ކަމަކީ ނަޝީދުގެ ރުހުން ނެތް މިނިސްޓަރުންގެ އަގު ވައްޓާނެ ގޮތަށް ކަންކަން ވިލަރެސް ކުރުން. މިނިސްޓަރ އަމީންގެ ވިޝަން، ސްޕީޑު ކީއްކުރަން ލައިގެން ހުރި އެއްޗަކާ އަރާ ހަމަ ކުރެވޭނެ ވަރު މީހަކުވެސް ނެތް.\nދެން މާލެއިން ޓީމެއް ވަޑައިގެން މަދިރިއަށް ހޭލުންތެރިކުރުމުގެ ޕުރޮގުރާމެއް ހިންގާލީމަ މިއަހަރުވެސް ފުދޭވަރެއްގެ ގިނަ ކަންކަން އައްޑުއަށް އެކޮށްދެވުނީ.


SunOnline: In Photos: Fenuge Saharu Kanduge Adiah!\nފޮޓޯއިން: ފެނުގެ ސަހަރު ކަނޑުގެ އަޑިއަށް!\nވެނިސްގެ އެންމެ މަޝްހޫރު، އެސްޓީ މާކްސް ސްކޮޔާގައި ފެންބޮޑުވެފައި -- ފޮޓޯ/ ގެޓީ އިމޭޖް\nކަނޑުގެ ލޮނުގަނޑަށް ވުރެ ތިން ފޫޓު އުހުގައި އޮންނަ އިޓަލީގެ ވެނިސް މަޝްހޫރުވެފައި ވަނީ ހިތްގައިމު ކެނަލް ތަކާއި ބުރިޖްތައް ހިމެނޭ "ފެނުގެ ސަހަރު"ގެ ގޮތުގަ އެވެ. ދުނިޔެމަތީގައި އޮތް މި ތަފާތު ސިޓީއަށް ޖައްސާލަން ކޮންމެ މީހަކުވެސް ހިތް އެދެ އެވެ. އެކަމަކު، އެ ސިޓީ މިހާރުވެފައި ވަނީ މޫސުމީ ބަދަލުތަކުން އުފުލި ބޮޑުވަމުން އަންނަ ކަނޑުގެ ލޮނުގަނޑުގެ ޝިކާރައަކަށެވެ.\nއެޑްރިއެޓިކް ކަނޑުގެ ދިޔަވަރު ބޮޑުވުމާ އެކު، މިދިޔަ ބުދަ ދުވަހުން ފެށިގެން ވެނިސްގައި އާދަޔާ ހިލާފަށް ދިޔަވަރު ބޮޑުވެ ލޮނުގަނޑު ވަނީ ސިޓީތެރެއަށް ވަދެފަ އެވެ. އެ ސިޓީގެ ރީތި މަންޒަރުތައް މިހާރު ވަނީ ލޮނުގަނޑުގެ ތެރެއަށް ދަމައިގެން ގޮސްފަ އެވެ.\nވެނިސްގެ ޕިއާޒޯ ސެންމާކޯގައި ފެންބޮޑުވެފައި: ޓޫރިސްޓުންގެ މެދުގައި މަގުބޫލު ހުރިހާ ތަނެއްހެން އޮތީ ފެނު އަޑީގައި -- ފޮޓޯ/ ގެޓީ އިމޭޖަސް\nމިއީ، 1966 ވަނަ އަހަރަށް ފަހު ވެނިސްގެ މިހާ ބޮޑަށް ދިޔަވަރު ބޮޑުވި ފުރަތަމަ ފަހަރެވެ. ފިނި މޫސުމުގައި ވެނިސްގެ ދިޔަވަރު އާންމުކޮށް ބޮޑުވާ ނަމަވެސް، މިފަހަރު ދިޔަވަރު ވަނީ 187 ސެންޓިމީޓަރަށް އުފުލިފަ އެވެ. ވެނިސްގައި އެންމެ ބޮޑަށް ދިޔަވަރު ބޮޑުވި ކަމަށް ރިޕޯޓްތަކުން ދައްކަނީ 194 ސެންޓިމީޓަރަށެވެ.\nވެނިސްގެ މަގުމަތީގައި އަންހެނަކު އޭނާގެ ޕެޓާ އެކު: ވެނިސްގެ އާންމު ދިރިއުޅުން ވަނީ އެކީ ހުއްޓިފައި -- ފޮޓޯ/ ގެޓީ އިމޭޖަސް\nވެނިސްގައި ފެންބޮޑުވެފައިވާއިރު، ޓޫރިސްޓުންތަކެއް ސަލާމަތް ހިސާބުތަކަށް ދެވޭތޯ މަސައްކަތް ކުރަނީ: މިއީ، 1966 ވަނަ އަހަރަށް ފަހު ވެނިސްގެ ދިޔަވަރު އެންމެ ބޮޑުވި ފަހަރު -- ފޮޓޯ/ ގެޓީ އިމޭޖަސް\n"ވެނިސްގައި ދިޔަވަރު ބޮޑުވާ މައްސަލަ ގޯސްވަމުން މި އަންނަނީ، މޫސުމަށް އަންނަ ބަދަލުތަކުގެ ސަބަބުން. މިއީ، މޫސުމީ ބަދަލުތަކާ އެކު އަހަރުމެން ސީރިއަސްކޮށް ވިސްނަންވީ ވަގުތު. މި ގެއްލުމުގެ ސަބަބުން، ފަސް ބިލިއަން ޔޫރޯގެ ގެއްލުން މި ވަނީ ކުރިމަތިވެފައި،" ވެނިސްގެ މޭޔަރު ލުއިޖީ ބްރަގްނާރޯ ވިދާޅުވި އެވެ. "ވެނިސް ހަލާކުވެ ދިޔުމަށް ދޫކޮށެއް ނުލެވޭނެ."\nވެނިސްގެ އައިކޮންއެއްގެ ގޮތުގައި ފެންނަ، ކެނަލްތަކުގެ ދެ ފަރާތުގައި ހަދާފައިވާ ގެތައް: މިތަންތަނުގައި ދުއްވަމުން ދިޔަ ބޯޓްތަކުގެ ހިދުމަތް ވެސް ވަނީ މެދުކެނޑިފައި -- ފޮޓޯ/ ސީއެންއެން\nވެނިސްގައި ބޮޑުވެފައިވާ ފެންގަނޑުގައި ޓޫރިސްޓަކު އޭނާގެ ލަގެޖް ހިފައިގެން -- ފޮޓޯ/ ގާޑިއަން\nވެނިސްއަށް އަހަރެއްގެ މައްޗަށް 20 މިލިއަން ޓޫރިސްޓުން ޒިޔާރަތް ކުރާއިރު މި ފެންބޮޑުވުމުގެ އަސަރު އެންމެ ބޮޑަށް ކޮށްފައި ވަނީ އެ ސިޓީގައި ތިބި ޓޫރިސްޓުންނަށެވެ. އެގޮތުން ކެނަލްތަކުގެ ދެ ފަރާތުގައު ހުންނަ ހޮޓާތަކުން ޓޫރިސްޓުން ވަނީ ހުސްކުރަން ޖެހިފަ އެވެ. އަދި ޓޫރިސްޓުން ދޭ ބޯޓް ދުއްވާލުމުގެ ހިދުމަތާއި ގެސްޓް ޝޮޕްތަކާއި ކެފޭ އަދި ރެސްޓޯރަންޓްތައް ވެސް ވަނީ އެކީހެން ބަންދުކޮށްފަ އެވެ. ވެނިސްގައި 50،000 މީހުން ދިރިއުޅޭ އިރު، ޓޫރިޒަމްއަށް ބިނާވެފައިވާ އެ މީހުންގެ އާމްދަނީ ވެސް ވަނީ އެކީހެން ހުއްޓިފަ އެވެ.\nމީގެ ކުރިން ހިތްހަމަ ޖެހުމާ އުފާވެރިކަން ފެންނަމުން ދިޔަ މި ސިޓީގެ ކުލަ ބޮކިތަކުގެ އަލިފަޑުވެ މިހާރު ފެންނަނީ މާޔޫސް ކަމާއި ނުތަނަވަސްކަމެވެ. އަދި ބިރުވެރި ކަމެވެ.\nޓޫރިސްޓުންތަކެއް އެ މީހުން ތިބި ހޮޓަލުން ނިކުންނަނީ: މުޅި ސިޓީއަށް ލިބުނު ގެއްލުން އެއް ބިލިއަން ޔޫރޯއަށް އަރާ -- ފޮޓޯ/ ގާޑިއަން\nވެނިސްގެ ފިހާރައެއްގައި ފެންބޮޑުވެ މުދަލަށް ގެއްލުންވެފައި: ދިޔަވަރު ބޮޑުވާކަމުގެ ސައިރަންއާ އެކު، އިމާރާތްތަކަށް ފެން ނުވަންނާނެ ގޮތަށް ހުރަސްތައް ބޭނުންކުރި ނަމަވެސް ދިޔަވަރު މާބޮޑުވެ އެތަކެތީގެ ބޭނުންވެސް ވަނީ ކެނޑިފައި-- ފޮޓޯ/ ސީއެންއެން\nވެނިސް ފެންބޮޑުވެފައިވާއިރު ޓޫރިސްޓުން މަގުތަކުގައި ފޯރިމަރަނީ: އާންމުންނާއި ޓޫރިސްޓުންނަށް އެހީތެރިވުމަށް ގިނަ އަދަދެއްގެ އެމަޖެންސީ ވޯކަރުން ވަނީ ނެރެފައި -- ފޮޓޯ/ ގާޑިއަން\nބުރާސްފަތި ދުވަހުން ފެށިގެން ވެނިސްގައި ސްޓޭޓް އޮފް އެމެޖެންސީ އިއުލާންކޮށްފައިވާއިރު ގެއްލުން ލިބުނު ކޮންމެ ގޭބިސީއަކަށް 5،000 ޔޫރޯ ވަގުތުން ދިނުމަށް މައި ސަރުކާރުން ވަނީ ނިންމާފަ އެވެ. އަދި ގެއްލުން ލިބުނު ކޮންމެ ވިޔަފާރިއަކަށް 20،000 ޔޫރޯއާ ހަމަޔަށް ބަދަލު ދިނުމަށް ވެސް އެ ގައުމުގެ ސަރުކާރުން މިހާރު ވަނީ ނިންމައިފަ އެވެ.\nވެނިސްގައި ދިޔަވަރު ބޮޑުވެ ފެންބޮޑުވެފައިވާއިރު، ވާރޭވެސް އަންނަނީ ވެހެމުން: ވެނިސްގައި ވަނީ ކުއްލި ހާލަތު އިއުލާންކޮށްފައި -- ފޮޓޯ/ ސީއެންއެން\nފެންބޮޑުވެފައިވާ ވެނިސް: މިއީ މޫސުމީ ބަދަލުތަކުގެ ނޭދެވޭ އަސަރު ކަމަށް އެ ސިޓީގެ މޭޔަރު ވަނީ ވިދާޅުވެ، އެހީއަށް ވަނީ ހާއްސަ ފަންޑެއް ހުޅުވާފައި -- ފޮޓޯ/ ސީއެންއެން\nވެނިސްގެ ހުރިހާ މުހިންމު ޓޫރިސްޓުތަންތަން ވަނީ ފެނު އަޑީގައި -- ފޮޓޯ/ އޭޕީ\nވެނިސް ފެންބޮޑުވުމާ އެކު އެންމެ ބޮޑު ކަންބޮޑުވުމަކީ އެ ސިޓީގެ ތާރީހީ އަދި ގަދީމީ ތަންތަނަށް ވަމުން އަންނަ ގެއްލުން -- ފޮޓޯ/ އޭޕީ\nވެނިސްއަކީ ޔުނެސްކޯގެ ތަރިކައިގެ ލިސްޓްގައި ހިމެނޭ ގިނަ ތަންތަން ހިމެނޭ ސިޓީއަކަށްވާއިރު މި ފެންބޮޑުވުމުގެ ސަބަބުން އެފަދަ ގިނަ ތަންތަނަށް ވަނީ ބޮޑެތި ގެއްލުންތައް ވެފަ އެވެ. އަދި އެއީ ފޫނުބެއްދޭނެ ވަރުގެ ބޮޑު ގެއްލުމެއް ކަމަށް ވެސް އެ ސިޓީގެ ކައުންސިލުން ވަނީ ފާހަގަކޮށްފަ އެވެ. އެ ތަންތަން ހިމާޔަތް ކުރުމަށް ފިޔަވަޅުތައް އެޅުމުގެ މަސައްކަތް މިހާރު ވަނީ ފަށައިފަ އެވެ.\nވެނިސްގެ ބައެއް އާސާރީ ތަންތަނަށް ކުރިމަތިވެފައި ހުރި ގެއްލުންތައް: ވެނިސްއަކީ، ޔުނެސްކޯގެ ތަރިކައިގެ ލިސްޓްގައި ހިމެނޭ ގިނަ ތަންތަން ހިމެނޭ ސިޓީއެއް -- ފޮޓޯ/ އޭޕީ\nވެނިސްގެ އާސާރީތަންތަނަށް ވަނީ ފޫނުބެއްދޭނެ ވަރުގެ ބޮޑެތި ގެއްލުންތައް ވެފައި -- ފޮޓޯ/ އޭޕީ\nވެނިސްގެ އާސާރީ ތަންތަން ހިމާޔަތް ކުރަން އަންނަނީ ފިޔަވަޅުތައް އަޅަމުން -- ފޮޓޯ/ އޭޕީ\nވެނިސްގެ އާސާރީ ތަންތަނަށް ލިބިފައިވާ ގެއްލުންތައް ވަރަށް ބޮޑު -- ފޮޓޯ/ އޭޕީ\nވެނިސްގެ އާސާރީ ތަންތަނަށް ފެންބޮޑުވުމުގައި ބޮޑެތި ގެއްލުންތައް ވެފައި -- ފޮޓޯ/ އަލްޖަޒީރާ\nވެނިސްގެ އާސާރީ ތަންތަން ވަނީ ފެންބޮޑުވުމުގެ ސަބަބުން ބަންދުކޮށްފައި -- ފޮޓޯ/ އޭޕީ\nއެޑްރިއެޓިކް ކަނޑުގައި ދިޔަވަރު ބޮޑުވާ ދުވަސްވަރު ވެނިސްގައި ފެންބޮޑުވުން ހުއްޓުވުމުގެ މަޝްރޫއެއް 1984ގައި ޑިޒައިންކުރި އެވެ. "މޮސް މަޝްރޫއު"ގެ ނަމުން މަޝްހޫރުވެފައިވާ އެ ޕްރޮޖެކްޓް ފެށީ 2003 ވަނަ އަހަރު، ނަމަވެސް އެމަޝްރޫއަށް ހިޔާނާތުގެ ހިޔަނި އެޅި ވަނީ މަޑުޖެހިފަ އެވެ. މިދިޔަ އަހަރު ވެނިސްގެ ކަމާ ބެހޭ ފަރާތްތަކުން ބުނި ގޮތުގައި އެމަޝްރޫއު ނިމޭނެ ކަމަށް މިހާރު ބެލެވެނީ 2022 ވަނަ އަހަރު އެވެ.\nދިޔަވަރު ބޮޑުވުމުން ޖެޓީގައި އަޅާފައިވާ ބައެއް ބޯޓްފަހަރުވެސް ވަނީ އެއްގަމަށް އަރާފައި -- ފޮޓޯ/ އަލްޖާޒީރާ\nވެނިސްގައި ފެންބޮޑުވެފައިވާއިރު ރިލީފް ވޯކަރުން ހަރަކާތްތެރިވަނީ: ގެއްލުންވި ކޮންމެ ގޭބިސީއަކަށް 5،000 ޔޫރޯ އަދި ވިޔަފާރިއަކަށް 20،000 ޔޫރޯއާ ހަމަޔަށް ބަދަލު ލިބޭނެ -- ފޮޓޯ/ އަލްޖަޒީރާ\nވެނިސްގައި ތިބި ޓޫރިސްޓުން: ވެނިސްއަށް އަހަރަކު 20 މިލިއަން ޓޫރިސްޓުން ޒިޔާރަތް ކުރޭ -- ފޮޓޯ/ އަލްޖަޒީރާ\nމިފެންބޮޑުވުމުގައި 11 މީހަކު ވަނީ މަރުވެފަ އެވެ.\nވެނިސްގެ ކޯސްޓު ގާޑުން ވަނީ ހާލުގައި ޖެހޭ މީހުންނަށް އެހީވުމަށް އެމްބިއުލާންސްގެ ގޮތުގައި އިތުރު ބޯޓުތައް ބޭނުން ކުރަން ފަށާފަ އެވެ. އަދި ގެއްލުންވި މީހުންނަށް އެހީވާން އެ ގައުމުގެ ސަރުކާރުން 20 މިލިއަން ޔޫރޯ ދޭން ވަނީ ނިންމައިފަ އެވެ.\nވެނިސްގައި ފެންބޮޑުވެ ގެއްލުންތައް ވެފައި -- ފޮޓޯ/ ގެޓީ އިމޭޖަސް\nވެނިސްގައި ފެންބޮޑުވެ ގެއްލުންވެފައި -- ފޮޓޯ/ ގެޓީ އިމޭޖަސް\nވެނިސްގައި ފެންބޮޑުވެފައި: 50،000 މީހުންނަށް އަސަރުކޮށްފައިވޭ -- ފޮޓޯ/ ގެޓީ އިމޭޖަސް\nވެނިސްގެ އާސާރީތަންތަނުގައި ވެސް ވަނީ ފެންބޮޑުވެފައި -- ފޮޓޯ/ ގެޓީ އިމޭޖަސް\nވެނީސްގައި ފެންބޮޑުވެ، މުޅި ވެނިސް ވަނީ ހުއްޓުމެއްގައި -- ފޮޓޯ/ ގެޓީ އިމޭޖަސް\nވެނިސް ފެނުގެ އަޑީގައިވާއިރު ގެއްލުންތައް އެއް ބިލިއަން ޔޫރޯއަށް އަރާ. -- ފޮޓޯ/ ގެޓީ އިމޭޖަސް\nވެނިސްގެ ފެންބޮޑުވުމުގެ އެހީއަށް 20 މިލިއަން ޔޫރޯ އެ ގައުމުގެ ސަރުކާރުން ވަނީ ދޫކޮށްފައި: 80 ޕަސެންޓް ވަނީ ފެނު އަޑީގައި -- ފޮޓޯ/ ގެޓީ އިމޭޖަސް\nވެނިސް ފެނުއަޑީގައި: 11 މީހަކު ވަނީ މަރުވެފައި -- ފޮޓޯ/ ގެޓީ އިމޭޖަސް\nވެނިސްގެ ސަލާމަތަށް ފިޔަވަޅުތަކެއް ނޭޅިއްޖެ ނަމަ، ވެނިސްގައި މިދަރަޖައަށް ފެންބޮޑުވުން އާންމުކަމަކަށް ވެދާނެ ކަމަށް މޫސުމީ ތަޖުރިބާކާރުން ލަފާކުރައްވަ އެވެ. ވެނިސް ބަލައިލަން ދާން ބޭނުންވެފައި ތިބި ކޮންމެ މީހެއްގެ ހިތް މި ފޮޓޯތަކުން ކުދިކުދި ވެގެންދާނެ އެވެ.


ޢަޞްރު ސޫރަތުން ލިބޭ މަތިވެރި އިބްރަތްތަކުގެ ވާހަކަ މިއަދުގެ ހުކުރު ޚުތުބާގައި – ދިވެހި ނޫސް\nHome ⁄ ދީން ⁄ ޢަޞްރު ސޫރަތުން ލިބޭ މަތިވެރި އިބްރަތްތަކުގެ ވާހަކަ މިއަދުގެ ހުކުރު ޚުތުބާގައި\nމިއަދުގެ ހުކުރު ޚުތުބާ ޚާއްސަކޮށްފައިވަނީ އަސްރު ސޫރަތުން ލިބޭ އިބްރަތްތަކާއި ފިލާވަޅުތަކަށެވެ.\n“އަލް އަޞްރު ސޫރަތުން ލިބޭ ބައެއް ފިލާވަޅުތަކާއި، ޢިބްރަތްތައް” މި މައުޟޫގެ މައްޗަށް ބިނާ ކޮށްފައިވާ ޚުތުބާގައި ބުނީ، މި ސޫރަތުން ލިބޭ އެންމެ ބޮޑު އެއް އިބްރަތަކީ ވަގުތުގެ މުހިއްމުކަން ކަމަށެވެ. އެގޮތުން މި ސޫރަތް ފަށަމުން “ޒަމާން ގަންދެއްވަމެވެ” އޭ ވިިދާޅުވެ ފަށާފައިވާ ކަމަށާއި، އެކަމުން ދޭހަވަނީ ވަގުތަށް މާތް ﷲ ދެއްވާފައިވާ އަހައްމިއްޔަތުކަން ކަމަށް ޚުތުބާގައި ބުނެފައިވެއެވެ. އޭގެ އިތުރުން، ވަގުތުގެ ބޭނުން ހެއު ގޮތުގައި ހިފުމަށްވެސް ޚުތުބާގައި ބުނެފައިވެއެވެ.\n“ވަގުތުގެ ބޭނުން ހެޔޮ ގޮތުގައި ބޭނުން ކުރުމަށްޓަކައި ތިމާގެ ދުވަހުގެ ތާވަލު އެކުލަވާލައި ނަމާދާއި، ﷲ އަށް ކިޔަމަންތެރިވުމަށް އިސްކަންދޭ ހާލުގައި ތިމާގެ އެހެން ކަންތައްތައް ތަރުތީބު ކުރުމެވެ. ބޭކާރު ގޮތުގައި ވަގުތު ނަގާ ނުލުމެވެ. އެ ދެ ނިއުމަތްތަކާމެދު ވަރަށް ގިނަ ބަޔަކު ޢާފިލުވެފަައިވާ ދެ ނިއުމަތެއްގެ ވާހަކަ ލޮބުވެތި ރަސޫލާ ވަނީ އަޅުގަނޑުމެންނަށް ބަޔާންކޮށްދެއްވާފައެވެ. ހަދީޘް ކުރެއްވިއެވެ. އެއީ ފުރިހަމަ ސިއްހަތާއި ހުސްވަގުތެވެ” ޚުތުބާގައި ބުނެފައިވެއެވެ.\nމި ސޫރަތުން ލިބޭ އިބްރަތްތަކާ ގުޅޭގޮތުން ޚުތުބާގައި އިތުރަށް ބުނީ، މުސްލިމުން އެއް ބަޔަކު އަނެއް ބަޔަކަށް ހެއު ކަންތައްތަކަށް މަގުދައްކަން ޖެހޭ ކަމަށާއި، “ދީނަކީ ނަސޭހަތެއް” ކަމަށް ކީރިތި ރަސޫލާވެސް3ފަހަރު ހަދީޡް ކުރައްވާފައިވާ ކަަމަށެވެ. އޭގެ އިތުރުން، ދުނިޔެއާއި އާޚިރަތުގެ މަންފާ ލިބޭ ފަދަ ކަންތައްތަކުގައި ރައްޔިތުން ވެރިންނަށް ވާގިވެރިވާން ޖެހޭނެ ކަމަށްވެސް ޚުތުބާގައި ބުނެފައިވެއެވެ.\n“ނަސޭހަތް ދެވޭ މީހާގެ ކަރާމާތާއި އިއްޒަތް ހިފެހެއްޓުމާއެކު ނަސޭހަތްތެރި ވުމަކީ މުހިއްމު ކަމެކެވެ. އަދި އޭގެ ސަބަބުން އެ ނަސޭހަތެއް ޤަބޫލުކުރުމަށް މަގުފަހިވެގެންދާ ކަމެކެވެ. އެހެން ކަމުން ފަރުދުންނަށް ދެވޭ ނަސޭހަތް ދިނުމުގައި ސިއްރިއްޔާތުގައި އެ ނަސޭހަތެއް ދިނުން އެދެވިގެންވެއެވެ” ޚުތުބާގައި ބުނެފައިވެއެވެ.\nޚުތުބާގައިި އިތުރަށް ބުނީ، އިސްލާމީ އުއްމަތުގެ އިލްމުވެރިންގެ ޤަދަރު ހިފެހެއްޓުމުގެ މުހިއްމު ކަމަޚީވެސް މި ސޫރަތުން ލިބިދޭ އިބްރަތެއް ކަމަށާއި، ޚާއްސަކޮށް ނޫސްވެރިންނާއި، މީޑިއާގައި މަސައްކަތް ކުރައްވާ ފަރާތަތަކުން އިސްލާމީ ޝަރީއަތުގެ އިލްމުވެރިންގެ ޤަދަރު ހިފަހައްޓަން ޖެހޭނެ ކަމަށެވެ. އޭގެ އިތުރުން، އިސްލާމީ މުުޖުތަމައުގެ ސަފުުތައް ބައިބައިވެެދާނެ ފަދަ އެންމެހާ ކަންކަމުން ދުރުހެލިވުމަށްވެސް ޚުތުބާގައި ވަނީ ގޮވާލާފައެވެ.\nތިން އާޔަތުގެ މައްޗަށް ބިނާވެގެންވާ އަދި މުސްލިމުންނަށް ގިިނަ އިބްރަތްތަކެއް އެކުލެވިގެންވާ ޢަޞްރު ސޫރަތަކީ މައްކާގައި ބާއްވައިލެއްވި ސޫރަތެކެވެ.


Raajje In Deluxe Travel Marketgai Baiverivejje - Vaguthu\nރާއްޖެއިން ޑިލަކްސް ޓްރެވަލް މާކެޓުގައި ބައިވެރިވެއްޖެ\n3 މަސް ކުރިން ( އޮކްޓޯބަރ 6, 2020 )\nމޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރުސީ) އިން ޑިލަކްސް ޓެރަވަލް ޔޫކްރެއިން އެޑިޝަންގައި ބައިވެރިވެއްޖެއެވެ.\nއެއްދުވަހުގެ މުއްދަތަށް ކުރިއަށް ގެންދިއުމަށް ހަމަޖެހިފައިވާ މި ފެއާ އަކީ ޔޫކްރެއިންގެ ބޮޑެތި ޓްރެވަލް އެޖެންޓުންނަށް އަމާޒުކޮށްގެން ކަމަށް އެމްއެމްޕީއާރުސީ އިން ބުންޏެވެ.\nމި ފެއާގައި ބައިވެރިވުމުގެ އެންމެ ބޮޑު ބޭނުމަކީ ޔޫކްރެއިންގެ ޓްރެވަލް އެޖެންޓުންގެ މެދުގައި ރާއްޖޭގެ މަގުބޫލުކަން އިތުރުކޮށް، ރާއްޖެއިން އަލަށް އެކުލަވާލައިފައިވާ ޓްރެވަލް ގައިޑްލައިންތަކުގެ މައުލޫމާތު ޓްރެވަލް އެޖެންސީތަކާއި ހިއްސާކުރުން ކަމަށް އެމްއެމްޕީއާރުސީ އިން ވަނީ ހާމަކޮށްފައެވެ. މި ފެއާގައި ބައިވެރިވެފައި ވަނީ ޔޫކްރެއިންގެ އެންމެ މަތީފަންތީގެ ފަތުރުވެރިންގެ ޓްރެވަލް އެޖެންޓުން ކަމަށާއި، މި ފެއާގައި ބައިވެރިވާ ޓްރެވަލް އޭޖެންޓުންނަކީ ފިޓްމައިލްސް އަދި ބިޒްނެސް ޓްރެވަލްތަކަށް ހާއްސަ އެޖެންޓުން ކަމަށް އެމްއެމްޕީއާރުސީ އިން ވަނީ ވިދާޅުވެފައެވެ.\nރަޝިއާއަކީ އަބަދުވެސް ދިވެހި ރާއްޖެއައް އެންމެ ގިނައިން ފަތުރުވެރިން އަންނަ ގައުމުތަކުގެ ތެރޭގައި ހިމެނޭ ގައުމެކެވެ. އަދި ދިވެހިރާއްޖޭގެ ބޯޑަރު އަލުން ފަތުރުވެރިންނަށް ޖުލައި މަހުގެ 15 ވަނަ ދުވަހު ހުޅުވާލިފަހުން ވެސް ރަޝިއާ ހިމެނިގެން ގޮސްފައިވަނީ ދިވެހިރާއްޖެ އަށް އެންމެ ގިނަ އަދަދެއްގެ ފަތުރުވެރިން ޒިޔާރަތްކުރާ އެއް ގައުމުގެ ގޮތުގަ އެވެ. އެމްއެމްޕީއާރްސީއިން އަންނަނީ ރަޝިއާ އަދި ސީއައިއެސް މާކެޓްގައި ދިވެހިރާއްޖެ ޕްރޮމޯޓްކުރުމަށް އެކި މާކެޓިން ހަރަކާތްތައް ހިންގަމުންނެވެ. އެގޮތުން ޕްރޮފީ ޓްރެވަލް އާއެކު ކުރިއަށް ގެންދާ ރަޝިއާގެ އެންމެ ބޮޑު އެއް ޓީވީ ޗެނަލް 360 ޓީވީ އާއެކު ކުރިއަށްދާ އެޑްވަޓައިޒިން ކެމްޕެއިން އާއި ޓްރެވެލާޓާ އީ-ލާނިން ޕްލެޓް އާއި ސްލެޓަޓް އަދި ސްކުއިޒް އާއެކު ކުރިއަށް ގެންދާ މާކެޓިން ހަރަކާތްތައް ވެސް ހިމެނެ އެވެ.\nރާއްޖެ އަކީ ފަތުރުވެރިންގެ މެދުގައި މަގުބޫލު މަންޒިލެއްގެ ގޮތުގައި ޕްރޮމޯޓްކުރުމަށް އެމްއެމްޕީއާރްސީއިން އަންނަނީ ބޮޑެތި މާކެޓްތަކަށް އަމާޒުކޮށް މާކެޓިން ކެމްޕެއިންތައް ހިންގަމުންނެވެ. އެގޮތުން ސީއެންއެން އާއެކު ކުރިއަށްދާ ގްލ މާކެޓުގައި ކުރިއަށްދާ ވެބިނާ ސެޝަން އާއި ޖަރުމަން މާކެޓުގައި ކުރިއަށްދާ އެފްވީޑަބްލިޔު ކެމްޕެއިން އާއި އިންޑިއާ މާކެޓްގައި ހަނީމޫނާސް އަށް އަމާޒުކޮށްގެން ކުރިއަށް ގެންދާ ކެމްޕެއިން ވެޑިން ސުތްރާ އާއި ރޭޑިއޯ ކެމްޕެއިންގެ އިތުރުން ސާޓޭ ޖެންއެކްސް ހިމެނެ އެވެ. މީގެއިތުރުން ޔޫކޭގައި ޓްރެވަލް ވީކްލީ އާއެކު ކުރިއަށްދާ ކެމްޕެއިން އާއި ޔޫކޭގެ އިތުރުން ސައުތް ކޮރެއާގައި ކުރިއަށް ގެންދާ އައުޓްޑޯ ކެމްޕެއިން ހިމެނެ އެވެ. ދިވެހިރާއްޖެ ޕްރޮމޯޓްކުރުމަށް ރަޝިއާ އަދި ސީއައިއެސް ރީޖަންގައި ކުރިއަށް ގެންދާ އެކި ހަރާތްތަކުގެ ސަބަބުން އެމާކެޓުން ދިވެހިރާއްޖެ އަންނަ ފަތުރުވެރިންގެ އަދަދު އަންނަނީ އިތުރުވަމުންނެވެ.


ކޮވިޑްގެ ސަބަބުން ދައުލަތައް ލިބޭ ގެއްލުން 36 ބިލިއަން ރުފިޔާއަށް އަރާނެ: އަމީރު\nކޯވިޑް19ގެ ބަލިމަޑުކަމުގެ ސަބަބުން ދައުލަތުގެ އާމްދަނީއަށް ލިބޭ ގެއްލުން 36 ބިލިއަން ރުފިޔާއަށް އަރާނެކަމަށް ފިނޭންސް މިނިސްޓަރ އިބްރާހިމް އަމީރު ވިދާޅުވެއްޖެއެވެ.\nފިނޭންސް މިނިސްޓަރ މިހެން ވިދާޅުވީ، ކައުންސިލަރުން ދައުލަތުގެ މާލިއްޔަތު ޤަވައިދަށް އަހުލުވެރިކުރުވުމުގެ ތަމްރީން ޕްރޮގްރާމްގައި ވާހަކަދައްކަވަމުންނެވެ.\nފިނޭންސް މިނިސްޓަރ އިބްރާހިމް އަމީރު ވިދާޅުވީ، މި ދުވަސްވަރަކީ މުޅި ދުނިޔެވެސް ބޮޑު އިޤްތިސާދީ ކާރިސާއެއްގެ ތެރޭގައި އޮތް ދުވަސްވަރެއްކަމަށެވެ. އެހެންކަމުން ޚަރަދުކުރުމުގައި ވަރަށް ބޮޑަށް ސަމާލުވާންޖެހޭނެކަމަށާއި، ކައުންސިލްތަކުގެ އަމާޒަކަށްވާންވާނީ ބްލޮކް ގްރާންޓް އަދި ކައުންސިލަށް ލިބޭ އާމްދަނީގެ ތެރޭގައި ޚަރަދުތައް މެނޭޖްކުރުންކަމަށް މިނިސްޓަރ ފާހަގަކުރެއްވިއެވެ.\nމިނިސްޓަރ އަމީރު ވިދާޅުވީ، ކޯވިޑް19ގެ ސަބަބުން ދައުލަތައް ލިބޭ އާމްދަނީވެސް ވަރަށް ބޮޑަށް ދަށްވެފައިވާކަމަށެވެ. އެގޮތުން 2020 އިން 2022 ގެ ނިޔަލަށް ކޯވިޑްގެ ސަބަބުން ދައުލަތުގެ އާމްދަނީއަށް 36 ބިލިއަން ރުފިޔާގެ ގެއްލުމެއް ލިބޭނެކަމަށް މިނިސްޓަރ ވިދާޅުވިއެވެ. އެއީ ގާތްގަނޑަކަށް 2.3 ބިލިއަން ޑޮލަރުގެ ގެއްލުމެއްކަން މިނިސްޓަރ ފާހަގަކުރެއްވިއެވެ. އެހެންކަމުން ދައުލަތައް ލިބޭ ގެއްލުން ކުޑަކުރުމަށްޓަކައި ޚަރަދުތައް ކުޑަކުރަންޖެހޭކަމަށް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ ޕެންޑެމިކް އާއި ގުޅިގެން އިތުރުވި ދަރަނި އުފެއްދުންތެރިކަމުގެ ނިސްބަތުން އިތުރުކުރެވޭނީ އިޤްތިސާދު ސިންދަފާތުކޮށް ވީ އެންމެ އަވަހަކަށް ގައުމީ އުފެއްދުންތެރިކަން އިތުރުކުރެވިގެން ކަމަށެވެ. އަދޮ 2022 ވަނައަހަރުގެ ބަޖެޓުގެ އަމާޒަކަށް ވާނީ މިގޮތަށް އަމަލުކުރުންކަމަށް މިނިސްޓަރ ވިދާޅުވިއެވެ.


ޙަޤީޤީ ޙާދިސާ: އަޅުގަނޑަށް ލިބުނު ނުބައިކަމުގަ ހައްދުފަހަނައަޅާފައިވާ މައިދައިތަ ފަދަ މައިދައިތައެއް އެއްވެސް އަންހެނަކަށް ނުދެއްވުން އެދި ދުޢާކުރަން!\nގިނަ އަންހެނުން ފަދައިން ކައިވެންޏަށްފަހު އަޅުގަނޑުވެސް ބޭނުންވީ ވަކިދިރިއުޅެކެވެ. ނަމަވެސް އަދި އެއިރު ފިރިމީހާ ގަނެފައިވާ ފްލެޓް ނުނިމޭތީ ދުވަސްކޮޅަކަށް ފިރިމީހާގެ މަންމަ ނުވަތަ މައިދައުތަ އާއިއެކުގައި ދިރިއުޅެން ޖެހުނެވެ.\nބައެއް މައިދައިތައިން ކުރާ ނުބައި ކަންކަމުގެ ވާހަކަ އަބަދުވެސް އަޑުއިވެއެވެ. އަޅުގަނޑަށް ލިބުނީ އެކަމުގައި އަރާހުރި މައިދައިތައެކެވެ. އޭނާގެ މަސައްކަތަކީ އަޅުގަނޑަށް އަމުރުކުރުމާއި ކުށްދެއްކުމެވެ. ދައްކާނެ ކުށެއް ނުފެންނަ ދުވަސްދުވަހު ކުށް އުފައްދައިގެންވެސް ދައްކައެވެ.\nޤަބޫލުރަން އުނދަގޫވެދާނެއެވެ. ނަމަވެސް ކައްކަން އުދާފައި ހުއްޓާ ސިއްރުން އެއަށް މިރުސް ނުވަތަ ލޮނުފަދަ އެއްޗެތި އެބަ އަޅައެވެ. އެއްޗެތި ދޮވެފައި ހިއްކަން އަޅާފައި ހުއްޓާ އެއިގައި އެބަ ލައްޖައްސުވައެވެ. ހެނދުނު އޮފީހަށްދާން ފިރިމީހާގެ ބޫޓު ޕޮލިސްކޮށްދީފައި ބެހެއްޓީމާ އެބޫޓު އެބަ ހަޑިކުރެއެވެ.\nއަޅުގަނޑުގެ ފިރިމީހާއަށް ކަންކަން ވިސްނޭތީ އެއްވެސް އެއްޗެއް ނުބުނެއެވެ. ނަމަވެސް ކައްކާ އެއްޗެތީގެ ރަހަ ނުބައިވީމާ ކާން އުނދަގޫވާނެތާއެވެ. ދޮވެފައި ހުންނަތަކެތި ހަޑިކުރީމާ އަލުން ދޮންނަން އުނދަގޫވާނެތާއެވެ. މިފަދަ އެތައް ކަމެކެވެ.\nއެޙާލަތުން އަޅުގަނޑަށް ސަލާމަތްކަން ދެއްވެވުން އެދި ދުޢާކުރަމުން ގެންދަނިކޮށް އެއްދުވަހަކު މައިދައިތަ ފައިކައްސާލައިގެން ވެއްޓި ފަޔަށް އަނިޔާވެގެން ޕްލާސްޓަރު އަޅަންޖެހިއްޖެއެވެ. ނުހިނގޭނެ ގޮތް މެދުވެރިވެއްޖެއެވެ. އަޅުގަނޑަށް ވެވުނުހައި ރަނގަޅަކަށް ޚިދުމަތްކުރީމެވެ. ހެޔޮދުޢާކުރީމެވެ.\nއެހިސާބުން ކައްކާ އެއްޗެތީގެ ރަހަ އޮންނަނީ މީރުވެފައެވެ. އެހެން އުނދަގޫތައްވެސް ކެނޑިއްޖެއެވެ. ފިރިމީހާއަށް ހުރިހާ ކަންކަން ޔަޤީންކުރެވިއްޖެއެވެ. ނަމަވެސް ފިރިމީހާ، އޭނާގެ މަންމައަށް އެންމެ ބަހެއްވެސް ނުބުނެއެވެ. އަޅުގަނޑުވެސް އެއްވެސް އެއްޗެއް ނުބުނަމެވެ. މައިދައިތަ ގަދަވެގެން ހުންނަނީ ވަރަށް ލަދުންނެވެ. ކުރަމުން އައި ހުރިހާ ކަންކަން ފަޅާޢައިފިކަން އެނގުމުންނެވެ.\nއަޅުގަނޑު ހިތަށް އަރައެވެ. ހަމަގައިމުވެސް މައިމީހާއަކަށް އޭނާގެ އަމިއްލަ ދަރިފުޅާ ކައިވެނިނުކުރެވޭނެއިރު ދަރިން ކައިވެނިކުރާ އަނބިންނަށް އެހައި ބޮޑަށް ހަސަދަވެރިވަނީ ކީއްވެގެން ހެއްޔެވެ؟ ޤިޔާމަތް ދުވަސް އޮތީ ކުރިއަށް ނޫންހެއްޔެވެ؟ ފާފަވެރިނުވާނެ ކަމަށް ހީކުރަނީ ހެއްޔެވެ؟\nހަމަގައިމުވެސް އަޅުގަނޑު ވާނީ އަޅުގަނޑުގެ ދަރިން ކައިވެނިކޮށްގެން ގެއަށް ގެންނަ އަނބިމީހާގެ ބެސްޓްފްރެންޑަށެވެ. އެންމެ ގާތް އެހީތެރިޔާއަށެވެ! އިން ޝާ ﷲ\n- ސަލީމާ ސަޢީދު / މިއަދުނޫހުގެ ކިޔުންތެރިއެއް


Penalty gai Chelsea balikoh Tottenham quarter ah\nޗެލްސީ އަތުން ޓޮޓެންހަމް މޮޅުވީ ޕެނަލްޓީ ޖަހައިގެން 5-4 ން\nމެޗުގެ ފުރިހަމަ ވަގުތު ހަމަވިއިރު ދެ ޓީމު އެއްވަރުވެފައި އޮތީ 1-1 ން\nކ. މާލެ | 30 ސެޕްޓެންބަރ 2020 | ބުދަ 11:16 | 3,546\nޓޮޓެންހަމާއި ޗެލްސީ ބައްދަލުކުރި މެޗުގެ ތެރެއިން: މި މެޗުން ޓޮޓެންހަމް މޮޅުވީ ޕެނަލްޓީގައި 5-4 ން - ގެޓީ އިމޭޖާސް\nއިނގިރޭސި ލީގު ކަޕުގައި އަންގާރަ ދުވަހުގެރޭ ޕެނަލްޓީ ޖަހައިގެން 5-4 ން ޗެލްސީ ބަލިކޮށް ޓޮޓެންހަމް ހޮޓްސްޕާ ކުއާޓާ ފައިނަލަށް ދަތުރުކޮށްފިއެވެ.\nޓޮޓެންހަމުގެ ދަނޑުގައި އަންގާރަ ދުވަހުގެރޭ ކުޅުނު މެޗުގެ ފުރިހަމަ ވަގުތު ހަމަވިއިރު ދެ ޓީމު އޮތީ 1-1 ން އެއްވަރުވެފައެވެ.\nމި މެޗުގައި އެންމެ ފުރަތަމަ ލަނޑު ޖަހާ ލީޑު ނެގީ ޗެލްސީންނެވެ. މެޗުގެ 19 ވަނަ މިނެޓުގައި ކެޕްޓަން ސެޒާ އަޒްޕަލިކުއެޓާ ދިން ޕާހަކުން މި ލަނޑު އެ ޓީމަށް ކާމިޔާބުކޮށްދިނީ ފޯވާޑް ޓިމޯ ވާނާއެވެ. މިއީ މި ފަހަރުގެ ޓްރާންސްފާ ބާޒާރުގައި އާރްބީ ލެއިޕްޒީގް ދޫކޮށް ޗެލްސީއާ ގުޅުނު ވާނާ ރަސްމީ މެޗެއްގައި ކާމިޔާބުކުރި ފުރަތަމަ ލަނޑެވެ.\nމި މެޗުގައި ޓޮޓެންހަމުން ނަތީޖާ އެއްވަރުކޮށްފައިވަނީ މެޗު ނިމެން ހަތް މިނެޓަށް ވެފައި ވަނިކޮށެވެ. ސާޖިއޯ ރެގީލޯން ދިން ބޯޅައަކުން މި ލަނޑު ޓޮޓެންހަމަށް ކާމިޔާބުކޮށްދިނީ އެރިކް ލަމޭލާއެވެ.\nމެޗުގެ ފުރިހަމަ ވަގުތު ހަމަވިއިރު ދެ ޓީމު އެއްވަރިވެފައި އޮތުމުން، ނަތީޖާ ނެރުމަށް ޖެހި ޕެނަލްޓީގައި ޓޮޓެންހަމުން ފޮނުވާލި ފަސް ޕެނަލްޓީވެސް ވަނީ ކާމިޔާބުކޮށްފައެވެ. މި މެޗުން ޗެލްސީ ބަލިވީ އެ ޓީމުގެ ފަސްވަނަ ޕެނަލްޓީ މޭސަން މައުންޓް އަތުން ބޭކާރުވުމުންނެވެ. މައުންޓް ފޮނުވާލި ޕެނަލްޓީ ދިޔައީ ގޯލާ އަމާޒުނުވެ ބޭރަށެވެ.\nޗެލްސީ ބަލިކޮށް ލީގު ކަޕުގެ ކުއާޓާއަށް ޓޮޓެންހަމް ދަތުރުކުރިއިރު، ހަތަރުވަނަ ބުރުގައި ބުދަ ދުވަހުގެރޭ ހަތަރު މެޗެއް ކުޅުމަށް ވަނީ ހަމަޖެހިފައެވެ. އެގޮތުން އެންމެ ފަހުގެ ޗެމްޕިއަން މެންޗެސްޓާ ސިޓީ ރަށުން ބޭރުގައި ބާންލީއާ ދެކޮޅަށް ނުކުންނައިރު، މެންޗެސްޓާ ޔުނައިޓެޑް ވާދަކުރާނީ ބްރައިޓަނާއެވެ.


ނަރަކަ3– DhiSalafiyyah\n01/10/2013 ޢަޤީދާއާއި ފިރުޤާތައް, ދީންއައްޝައިޚް ޝިހާމް މުޙައްމަދު\nޞަޙީޙު ބުޚާރީ އަދި މުސްލިމުގައި ޢަބްދުﷲ ބުން ޢުމަރު ރަޟިޔަﷲ ޢަންހުމާގެ އަރިހުން ވާރިދުވެގެން އައިސްފައިވެއެވެ.\n“ތިޔަބައިމީހުންގެ ތެރެއިން މީހަކު މަރުވެއްޖެއް ކަމުގައިވާނަމަ، ހެނދުނާއި ހަވީރު އޭނަ ދާން އޮތްތަން ކަށްވަޅުގައި އޭނަޔަށް ދެއްކޭނެވެ. އޭނައީ ސުވަރުގޭގެ އަހުލުވެރިންގެ ތެރެއިން މީހެއް ކަމުގައިވާނަމަ ސުވަރުގެ އިންނެވެ. އަދި އޭނައަކީ ނަރަކައިގެ އަހުލުވެރިންގެ ތެރެއިން މީހެއް ކަމުގައިވާނަމަ ނަރަކަ އިންނެވެ. އަދި އޭނައަށް ބުނެވޭނެވެ. މިއީ (ކަށްވަޅަކީ) ﷲ ތަޢާލާ ޤިޔާމަތް ކުރައްވަންދެން ތިބާ އޮންނަން ޖެހޭތަނެވެ.”\nއަދި އަލްބަރާއު ބުން ޢާޒިބު ރަޟިޔަﷲ ޢަންހު ކިބައިން ރިވާ ވެގެން އައިސްފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ.\n“އުޑުން ގޮވާލާ މީހަކު ގޮވާލާނެވެ. ތިމަން އިލާހުގެ އަޅާ ތެދު ބުނެފިއެވެ. އޭނައަށްޓަކައި ސުވަރުގެއިން ތަނެއް ތައްޔާރު ކުރާށެވެ. އަދި އޭނަގެ ގަބުރަށް ސުވަރުގެއިން ދޮރެއް ހުޅުވާށެވެ.” ދެން އެކަލޭގެފާނު ވިދާޅުވިއެވެ. “ދެން އެސުވަރުގޭގެ މީރުވަސް އޭނަޔަށް ލިބިލިބި ހުރެއެވެ.”\nޞަޙީޙު މުސްލިމުގައި ޢާއިޝާ ރަޟިޔަﷲ ޢަންހާގެ ކިބައިން ރިވާވެގެން އައިސްފައި ވެއެވެ. ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައި އިރުކޭތައެއް ހިފިއެވެ. ދެން އެކަމަނާ ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ.\n““ތިމަން ކަލޭގެފާނު މިތަނުގެއި ހުންނަވަނިކޮށް( ކޭތަ ނަމާދު ކުރެއްވުމަށް ހުންނަވަނިކޮށް)، ތިޔަބައިމީހުންނަށް ވަޢުދު ކުރެވިގެންވާ ހުރިހާ ކަމެއް ތިމަން ކަލޭގެފާނަށް ދެއްކެވުނެވެ. ތިމަން ކަލޭގެފާނު ކުރިޔަށް ޖެހިވަޑައި ގަންނަވަނިކޮށް ތިޔަބައި މީހުންނަށް ފެނުނީ، ތިމަންކަލޭގެފާނަށް ސުވަރުގެ ފެނުމުން އެތަނުގައިވާ މޭވާތައް ތިމަންކަލޭގެފާނު ނަންގަވަން އުޅުއްވަނިކޮށެވެ. އަދި ތިމަން ކަލޭގެފާނު ފަހަތަށް ޖެހިވަޑައި ގަންނަވާތަން ތިޔަބައިމީހުންނަށް ފެނުނީ، ތިމަންކަލޭގެފާނަށް ނަރަކަ ފެނި އޭގެ އެއްބައި އަނެއް ބަޔެއްގެ މައްޗަށް ގަދަވެ އުތުރި އަރައި ގަންނަ ތަން ފެނުމުންނެވެ”\nބުޚާރީ އަދި މުސްލިމުގައި ޢަބްދުﷲ ބުން އައްބާސް ރަޟިޔަﷲ ޢަންހުގެ ކިބައިން ރިވާވެގެން އައިސްފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައި އިރުކޭތައެއް ހިފިއެވެ. ދެން ޞަޙާބީން ދެންނެވިއެވެ.\n“. . . އޭ ﷲގެ ރަސޫލާއެވެ. (ކޭތަ ނަމާދު ކުރައްވަން ހުންނަވާފައި)ކަލޭގެފާނު އެއްޗެއް ނަންގަވަނިކޮށް ތިމަންމެންނަށް ފެނުނެވެ. އަދި ދެން ފަހަތަށް ޖެހިވަނޑައި ގަންނަވަނިކޮށް ފެނުނެވެ.” ދެން އެކަލޭގެފާނު ޙަދީޘް ކުރެއްވިއެވެ.\n” ހަމަކަށަވަރުން ތިމަން ކަލޭގެފާނަށް ސުވަރުގެ ފެނުނެވެ. އަދި ސުވަރުގޭގެ މޭވާތަކުގެ ތެރެއިން މޭވާތަކެއް ނެންގެވުމަށް ތިމަންކަލޭގެފާނު އުޅުއްވީމެވެ. ތިމަންކަލޭގެފާނަށް އެނެންގެވުނު ނަމަ ތިޔަބައިމީހުން ދުނިޔެ ނިމުމާ ހަމަޔަށް އެއިން ކެއީހެވެ. އަދި ތިމަން ކަލޭގެފާނަށް ނަރަކަ ދެއްކެވުނެވެ، އެއަށްވުރެ ބިރުވެރި ތަނެއް ތިމަންކަލޭގެފާނު ދުވަހަކުވެސް ނުދެކެމެވެ. އަދި އެނަރަކައިގެ ގިނަ އަހުލުވެރިންނަކީ އަންހެނުންނެވެ.” ދެން އެބައިމީހުން ދެންނެވިއެވެ. ” އޭ ﷲގެ ރަސޫލާއެވެ. އެތަނުގައި އަންހެނުން ގިނައީ ކީއްވެތޯއެވެ”. އެކަލޭގެފާނު ޙަދީޘްކުރެއްވިއެވެ.” އެކަނބަލުންގެ ކާފަރުކަމުގެ ސަބަބުންޏެވެ. ދެން އެބައިމީހުން ދެންނެވިއެވެ. “އެކަނބަލުން ކާފަރުވަނީ ﷲއަށް ހެއްޔެވެ؟” ދެން އެކަލޭގެފާނު ދެންނެވިއެވެ.” (ނޫނެކެވެ.) އެކަނބަލުންގެ ފިރިންނަށެވެ. އަދި އިޙްސާންތެރިކަމަށެވެ. ތިޔަބައިމީހުންގެ ތެރެއިން މީހަކު، އެމީހެއްގެ މުޅި އުމުރު ދުވަސް އެކަނބަލުންގެ ތެރެއިން ކަނބަލަކާމެދު ހެޔޮކޮށް ޢަމަލުކޮށްފައި، ދެން ތިބާގެ ކިބައިން ނުބައި ކަމެއް ފެންނަ ހިނދުގައި އޭނަ ބުނާނެތެވެ. ތިބާގެ ކިބައިން ދުވަހަކުވެސް ރަނގަޅު ކަމެއް އަހަރެން ނުދެކެމެވެ.”\nއަދި ޞަޙީޙު މުސްލިމުގައި ޢާއިޝާ ރަޞިޔަﷲ ޢަންހާ ކިބައިން ރިވާވެގެން އައިސްފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ކޭތަ ނަމާދަށް ފަހުގައި އެޚުޡުބާގައި ޙަދީޘް ކުރެއްވިއެވެ.\n” ތިމަންކަލޭގެފާނަށް އެނގި ވަޑައިގަންނަވާ ތަކެތި ތިޔަބައިމީހުންނަށް އެނގޭނަމަ ތިޔަބައިމީހުން ގިނައިން ރޮއެ މަދުން ހުނީހެވެ.”\nއަދި ކަޢުބު ބުން މާލިކުގެ ފަރާތުން އަލްމުވައްޡައު އަދި އައްސުނަނުގައި ރިވާވެގެން އައިސްފައިވެއެވެ. އަދި މިޙަދީޘް އަލްބާނީ ރަޙިމަހުﷲ ވަނީ ޞައްހަ ކޮށްފައެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ.\n“ހަމަކަށަވަރުން މުއުމިނާގެ ފުރާނަޔަކީ ސުވަރުގޭގައިވާ ގަހެއްގައި އެލުވިގެންވާ ދޫންޏެކެވެ. އެއީ ﷲ ތަޢާލާ ޤިޔާމަތް ދުވަހުގައި އޭނަގެ ހަށިގަނޑަށް އެފުރާނަ ރައްދުކޮށްފުމަށް ދާންދެނެވެ.”\nމުއުމިނާގެ ފުރާނަ ޤިޔާމަތް ދުވަހުގެ ކުރިން ސުވަރުގެއަށް ވަންނާނެ ކަން މިޙަދީޘުން ޞަރީޙަކޮށް އެނގެވެ.\nއަދި ޞަޙީޙު މުސްލިމުގައި އަބޫހުރައިރާ ގެފާނުގެ ކިބައިން ރިވާވެގެންވާ ހަދީޘް އެއްގައި ވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ހަދިޘް ކުރެއްވިއެވެ.\n“ﷲ ތަޢާލާ ސުވަރުގެއާއި ނަރަކަ ހެއްދެވުމަށްފަހުގައި، ދެން ޖިބްރީލު ގެފާނު ސުވަރުގެއަށް ފޮނުއްވަމުން ވަޙީ ކުރެއްވިއެވެ. “ދާށެވެ. އަދި އެތަނަށް ބަލާށެވެ. އަދި އެތަނުގެ އަހުލުވެރިންނަށްޓަކައި ތިމަން އިލާހު ތައްޔާރު ކޮށްފައިވާ ކަންތައްތައް ބަލާށެވެ.” ދެން އެކަލޭގެފާނު ސުވަރުގެއަށް ގޮސް އެތަން ބެއްލެވުމަށްފަހު އައިސް ދެންނެވިއެވެ. “އިބައިލާހުގެ ޢިއްޒަތް ގަންދީ ބުނައެވެ. އެތަނުގެ ވާހަކަ އަޑު އިވިއްޖެ ކޮންމެ މީހަކު އެތަނަށް ވައްނަން އެދޭނެވެ.” ދެން ﷲތަޢާލާ ސުވަރުގެ ވަށައިގެން ހިތް ނުރުހޭ އުނދަގޫ ކަންތައްތައް ލެއްވިއެވެ. ދެން ޖިބްރީލްގެފާނަށް ވަޙީކުރެއްވިއެވެ. “އެތަނަށް އެނބުރި ދާށެވެ. އަދި އެތަނަށް ބަލާށެވެ. އަދި އެތަނުގެ އަހުލުވެރިންނަށްޓަކައި ތިމަން އިލާހު ތައްޔާރު ކޮށްފައިވާ ކަންތައްތައް ބަލާށެވެ.” ދެން އެކަލޭގެފާނު ސުވަރުގެއަށް ގޮސް ބެލުމަށްފަހު އައިސް ދެންނެވިއެވެ. “އިބައިލާހުގެ ޢިއްޒަތް ގަންދީ ބުނައެވެ. އެތަނަށް އެއްވެސް މީހަކު ނުވަދެދާނެ ކަމަށް ތިމަންކަލޭގެފާނު ބިރުހީވެއެވެ.”\nދެން އެއަށްފަހު ޖިބްރީލުގެފާނު ނަރަކަޔަށް ފޮނުއްވަމުން ވަޙީ ކުރެއްވިއެވެ. “ދާށެވެ. އަދި އެތަނަށް ބަލާށެވެ. އަދި އެތަނުގެ އަހުލުވެރިންނަށްޓަކައި ތިމަން އިލާހު ތައްޔާރު ކޮށްފައިވާ ކަންތައްތައް ބަލާށެވެ.” ދެން އެކަލޭގެފާނު ނަރަކަޔަށް ގޮސް އެތަނަށް ބެއްލެވި ހިނދު އެތަނުގެ އެއްބަޔައް އަނެއް ބަޔެއްގެ މައްޗަށް ވާގޮތަށް ބައިބަޔަށް ހުއްޓައި ފެނިވަޑައި ގަތެއެވެ. ދެން އެކަލޭގެފާނު އެނބުރި އައިސް ދެންނެވިއެވެ. “އިބައިލާހުގެ ޢިއްޒަތް ގަންދީ ބުނަމެއެވެ. އެތަނުގެ ވާހަކަ އަޑު އިވިއްޖެ މީހަކު ދުވަހަކުވެސް އެތަނަކަށް ވަންނަން ނޭދޭނެވެ.” ދެން ﷲ އެނަރަކަ ޝަހަވާތް ތަކުން ވަށާލެއްވިއެވެ. ދެން ޖިބްރީލްގެފާނަށް ވަޙީކުރެއްވިއެވެ. “އެތަނަށް އެނބުރި ދާށެވެ. އަދި އެތަނަށް ބަލާށެވެ. އަދި އެތަނުގެ އަހުލުވެރިންނަށްޓަކައި ތިމަން އިލާހު ތައްޔާރު ކޮށްފައިވާ ކަންތައްތައް ބަލާށެވެ.” ދެން އެކަލޭގެފާނު ސުވަރުގެއަށް ގޮސް ބެއްލުމަށްފަހު އައިސް ދެންނެވިއެވެ. “އިބައިލާހުގެ ޢިއްޒަތް ގަންދީ ބުނައެވެ. އެތަނަށް އެއްވެސް މީހަކު ނުވަދެ ސަލާމަތްވެދާނެ ކަމަށް ތިމަންކަލޭގެފާނު ބިރުހީވެއެވެ.”\nސުވަރުގެއާއި ނަރަކަ މިހާރުވެސް ވަނީ ހައްދަވާފައި ކަން މިޙަދީޘްތަކުން ވެސް ވަރަށް ރަނގަޅަށް އެނގެވެ.


ޝައިތާން ސިފަ ބަދަލުކުރޭތަ؟ | ޙެޔޮބަސް\nHome އަޤީދާ ޝައިތާން ސިފަ ބަދަލުކުރޭތަ؟\nޝައިތާން ސިފަ ބަދަލުކުރޭތަ؟\nޝައިތާނާއަކީ ސިފަ ބަދަލުކުރާ ވާހަކައަކީ ދިވެހިންގެ ތެރޭގައި އާންމު ވާހަކައެކެވެ. އަދި ތަފާތު ޖިންނި ފިލްމުތަކުގައިވެސް މިފަދަ އެތައް މަންޒަރުތަކެއް އަންނަނީ ފެންނަމުންނެވެ. އެހެންނަމަވެސް އަޅުގަނޑުމެންނީ މުސްލިމުން ކަމަށް ވީ ހިނދު އަޅުގަނޑުމެން މިފަދަ ކަންކަމުގައި އިސްލާމްދީން އުނގެނިވަޑައިގެން ތިއްބެވި ފަރާތްތަކުގެ ބަސް ހޯދުމަކީ މުހިންމުކަމެކެވެ. ފަތިސް ހަނދުވަރާއި ޒަލްޒަލާއާއި އެހެންވެސް ބިރުވެރި ފިލްމުތަކަށް ބަލާ ފުއްދާލެވޭނެ ކަމެއް ނޫނެވެ. މިގޮތުން އަޅުގަނޑު ބަޔާން މިކޮށްލަނީ ޖިންނި ސިފަ ބަދަލުވުމާއި ބެހޭގޮތުން ޝައިހް ގުބާދު ސިހްރާއި ބެހޭގޮތުން ލިޔުއްވާފައިވާ ފޮތުގައިވާ ކުޑަ މައުލޫމާތުކޮޅެކެވެ.\nޝައިހް ގުބާދު ލިޔުއްވާފައިވެއެވެ. “ސިހުރުވެރިޔާއަށް މީސްތަކުން މަގުފުރަށްދާ ފިތުނަވެރި ކުރުވުމަށް މަގުފަހިކޮށްދެނީ ޝައިތާނާގެ ފަރާތުން ލިބޭ މަދަދާއި އެހީތެރިކަމެވެ.\nއެއީ ކިހިނެތްވާ ކަމެއްތޯއެވެ.؟ … ހަމަކަށަވަރުން ﷲ ތައަލާ، ޝައިތާނުން އުފެއްދެވީ އަލިފާނުންނެވެ. އެއުރެންގެ ތަބީޢަތުގައި އެއްސިފައިން އަނެއް ސިފައިން އަނެއްސިފައަށް ބަދަލުވުމުގެ ޤާބިލިއްޔަތު ލައްވާފައެވެ. އޭގެ މާނައަކީ ޖިންނީންގެ ތެރޭގައި ހިމެނޭ ޝައިތާނުންނަށް ބޭނުން ސިފަ ބަދަލުކުރެވޭނެ ކަމެވެ. ނަމަވެސް އިންސާނާއަށް ސިފަ ބަދަލުކުރުމުގެ ޤާބިލިއްޔަތުކަން ލިބިފައެއް ނުވެއެވެ. އިންސާނާއަށް ޝައިތާނާ ފެނުމުގެ ކުޅަދާނަކަން ލިބޭނީ އެބައިމީހުންގެ ޙިއްސުގެ ދާއިރާއަށް ގެނެވޭފަދަ އެއްޗަކަށް ނުވަތަ ސިފައަކަށް ޝައިތާނާ ސިފަ ބަދަލުވެއްޖެނަމައެވެ. އެހެންގޮތަކަށް ދަންނާވާނަމަ ޝައިތާނާ އޭގެ ޙަގީގީ ސޫރައިގައި ވަނިކޮށް ފެނުމުގެ ޤާބިލިއްޔަތު އެއްވެސް އިންސާނެއްގެ ފެނުމުގެ ޙިއްސަކަށް ލިބިގެނެއް ނުވެއެވެ. މިސާލަކަށް ޝައިތާނާ އިންސާނީ ސޫރައަށް ނުވަތަ ޙައިވާނެއްގެ ސިފަޔަށް ބަދަލުވެއްޖެނަމަ އަޅުގަނޑުމެންނަށް ޝައިތާނާ ފެނުމަކީ އެކަށީގެންވާ ކަމެކެވެ.\nޝައިތާނާ މާއްދީ ސޫރައަކަށް ސިފަ ބަދަލުކޮށްފިނަމަ އެބަދަލުކުރި ސިފައެއްގެ ޤާނޫނު އެނާގެ މައްޗައް ހުކުމްކުރެއެވެ. މިސާލަކަށް އިންސާނީ ސޫރައަށް ސިފަބަދަލުވެއްޖެނަމަ އެފަދަ ހާލަތެއްގައި ފިސްތޯލައިން އުންޑައެއް ދޫކޮށްލިޔަސް ހަމަވަގުތުން މަރުވާނެއެވެ. މިދެންނެވި ސަބަބަބަށްޓަކައި ވަރަށްކުޑަ ހިނދުކޮޅަކަށްޓަކައި މެނުވީ ޝައިތާނާ ސިފަ ބަދަލުކޮށްގެން ނޫޅެއެވެ. ލޯމައްޗަށް ފެނުމާއި އެކު ހަމަ އެވަގުތުކޮޅުގެ ތެރޭގައި ގެއްލިދެއެވެ. އެހެނީ އެފަދަ ސޫރައެއްގައި ވަނިކޮށް މީހަކަށް ފެނިއްޖެނަމަ ޤަތުލުކޮށްފާނެކަން އޭނާ ދަނެއެވެ.”\nކީރިތި ޤުރުއާނުގެ އާޔަތެއް އަދި ކީރިތި ރަސޫލާގެ އަރިހުން ސީރަތުފޮތުގައި ރިވާކުރެވޭ ހަދީޘެއްވެސް ޝައިޙް ގުބާދު ޝިހުރު ހާހޫރައިގެ ހަގީގަތް ބަޔާންކުރުމަށް އެކުލަވާލި ފޮތުގައިވެއެވެ، މާނައަކީ ” ރޭގައި ޖިންނީންގެ ތެރެއިން ހިމެނޭ ބާރުގަދަ ޢިފްރީތަކު ތިމަންކަލޭގެފާނުގެ ނަމާދު ބާތިލްކޮށްލުމަށް އެދިގެންއައެވެ. ދެން ﷲތަޢާލާ ތިމަންކަލޭގެފާނުގެ ބާރުގެ ދަށަށް އެސޮރު ލައްވައިފިއެވެ. އެހިނދު އެސޮރު ހިއްޕަވައިގެންފައި މިސްކިތުގެ ތަނބުތަކުގެ ތެރޭން ތަނބެއްގައި ބަނދެލުމަށް ހިތްޕުޅަށްއެރިއެވެ. އެއީ ތިޔަބައިމީހުން އެނެމެން ބެލުމަށްޓަކައެވެ. ނަމަވެސް ތިމަންކަލޭގެފާނު އަޙް ސުލައިމާނުގެ ފާނު ﷲއަށް ދެންނެވި( ހައްދަވާ ބޮޑުކުރެވި ރަސްކާލާކޮ! އަޅުގެ ފާފަ ފުއްސަވާންދޭވެ! އަދި އަޅުގެ ފަހުން އަންނަ އަންނަ އެއްވެސް މީހަކަށް ނުލިބޭނެ ރަސްކަމެއް އަޅަށް ދެއްވާންދޭވެ! ހަމަކަށަވަރުން އިބަ ރަސްކާލާންގެއީ ގިނަގިނައިން ދެއްވާ ރަސްކަލާންގެއެވެ.) މިދުޢާފުޅު ހަނދުމަވުމުން އެސޮރު ދެރަކޮށްލައްވާފައި އައިކޮޅަށް ފޮނުވާލެއްވީއެވެ.\nމި ލިޔުން އެކުލަފައިވަނީ ޝައިހް ގުބާދުގެ (ސިހުރު ހާހޫރައިގެ ޙަގީގަތް) މި ނަމުގައި ވާ ފޮތުންނެވެ. ފޮތުގެ އަސްލު އެކުލަވާލާފައިވަނީ 1990 ވަނަ އަހަރުއެވެ. އަދި ޝައިހްގެ މިފޮތަކީ މިސްރުގެ މަޝްހޫރު އިލްމްވެރިޔާ ފަޞީލަތުއް ޝައިހް މުޙައްމަދު މުތައްވަލީ އައްޝަޢުރާވީ ޢަރަބި ބަހުން ލިޔުއްވާފައިވާ ” އައްސިޙްރު ވަލް ޙަސަދު” ގެ ސިހްރާއި ބެހޭ ބައިގެ ތަރުޖަމާއެވެ.\nPrevious articleފޭސްބުކް ބޭނުންކުރާ ފަރާތްތަކުގެ ސަލާމަތަށްޓަކައި ވިސްނާލުން މުހިންމު ކަމެއް\nNext articleއަލްމަންޑް- ހުރިހާ އުމުރެއްގެ މީހުންނަށް ފައިދާ ހުރި އެއްޗެއް\nއައިޝަތު Apr 7, 2013 At 4:06 pm\nއަޤީދާ Apr 6, 2013